
PREFAŢĂ 


Prefaţez pentru a treia oară una dintre traducerile româ- 
neşti ale cărţilor regretatului profesor Pierre Grimal, în cea din- 
tâi, apărută în 1973, prezentându-l pe autorul «Civilizației roma- 
ne» ca pe un princeps philologorum. Cei poate douăzeci de ani 
care au urmat, marcați de numeroasele cărţi ale profesorului, nu 
au făcut decât să confirme această caracterizare, Pierre Grimal 
numărându-se, alături de sir Ronald Syme, Viktor Pöschl, 
Karl Büchner şi Ettore Paratore, printre monşirii sacri ai studiilor 
asupra Antichității, care au trăit în secolul nostru. 

L-am cunoscut personal pe profesorul Pierre Grimal, el fiind 
preşedintele comisiei care mi-a decernat, la Lyon, titlul de doc- 
tor în litere. Am apreciat nu numai profunzimea cunoştinţelor şi 
enorma activitate ştiinţifică, dar şi energia fizică şi spirituală, 
inteligenţa sclipitoare, caracterul drept şi amabilitatea învede- 
rată în relaţiile cu elevii lui. 

Nu pot rezuma, în câteva rânduri, zecile de cărţi de exe- 
geză, sutele de articole ştiinţifice, ediţiile de texte, îndreptarele 
pentru studenţi, traducerile şi lucrările de popularizare ale regre- 
tatului magister. Pierre Grimal a debutat printr-o carte — la origi- 
ne teză de doctorat — intitulată Les jardins romains, apărută 
într-o primă ediţie în 1944. 

Se impune însă să menţionez cu prioritate numeroasele 
cărţi, articole şi traduceri hărăzite lui Seneca, fundamentală 
fiind, desigur, Sénèque ou la conscience de l'Empire, apărută în 
1978 la Paris, la editura Les Belles Lettres, şi reeditată, de edi- 
tura Fayard, în 1991. Pierre Grimal a fost, fără îndoială, cel mai 
bun cunoscător al operei şi gândirii acestui filosof şi scriitor 
roman, la care trebuie adăugate şi multe alte monografii desti- 
nate să exploreze cele mai diverse aspecte şi creaţii literare ale 
Antichității. Consemnăm numai amintita La civilisation romaine 
(Paris, 1964), Le siècle des Scipions (Paris, 1975), Le lyrisme à 
Rome (Paris, 1978), Cicéron (Paris, 1986) — o excelentă mono- 
grafie, care îşi aşteaptă încă traducătorul român —, Tacite (Paris, 


1990), Marc Aurele (Paris, 1991), La littérature latine (Paris, 
1994). În ultimii ani ai vieţii, marele cunoscător al Antichității 
şi-a consacrat eforturile unor cărţi prin excelenţă de factură 
literară. 

Până în prezent, au fost traduse în limba română cel puţin 
patru cărţi ale lui Pierre Grimal. Mă refer, în primul rând, la 
Civilizaţia romană, apărută în 1973 în colecţia «Biblioteca pen- 
tru toţi», la Editura Minerva, tălmăcită şi prefațată de autorul 
acestor rânduri, după care au urmat Seneca sau conştiinţa 
Imperiului, tradusă de Barbu şi Dan Sluşanschi (Editura Univers, 
1992), Literatura latină, tradusă de Mariana şi Liviu Franga, şi 
Tacit, tradusă de Gabriela Creţia şi Lidia Cotea, cele din urmă 
publicate, amândouă, la Editura Teora, în 1997 şi, respectiv, 
2000. 

Cartea de faţă, a cărei traducere o datorăm doamnei Delia 
Moisil, face o prezentare, într-o formă condensată, a vieţii pri- 
vate şi cotidiene a romanilor, cu alte cuvinte se referă la subiecte 
aflate în atenţia cercetărilor istorice ale ultimelor decenii. 
Profesorul Grimal reia şi dezvoltă aici observaţii asupra acestor 
teme, enunțate în Civilizaţia romană, însă în cadrul unei inves- 
tigaţii cronologice întinse de la începuturile Romei până în 
epoca Severilor. Este meritul editurii de a oferi publicului nostru 
tălmăcirea unei cărţi importante, în ciuda dimensiunilor ei 
reduse. 


+ 


În încheierea acestor rânduri, gândul meu se îndreaptă cu 
pietate spre amintirea atât de vie a profesorului Grimal. A murit 
de puţină vreme; pentru mine, personalitatea şi opera acestui 
genial savant nu vor pieri niciodată. Totuşi, nu pot să nu scriu, 
referindu-mă doar la trupul lui pământesc, „odihnească-se în 
pace!'. 


Eugen Cizek 


INTRODUCERE 


Istoria poporului roman şi a civilizaţiei sale se întinde 
pe durata unui mileniu. Fie că acceptăm sau nu data tra- 
dițională atribuită fondării Romei, 753 î.Hr., obiectele cele 
mai vechi găsite de arheologii moderni urcă până aproxi- 
mativ în secolul al VIll-lea î.Hr. Mulțumită lor, putem să 
întrevedem deja ceea ce putea însemna viaţa cotidiană a 
acestor îndepărtați locuitori ai Latium-ului. 

Când Roma pierdea, la începutul secolului al IV-lea 
d.Hr., titlul şi rangul său de singură capitală a lumii civili- 
zate, trecuseră aproape douăsprezece secole de la ob- 
scurele sale începuturi. Aşa încât este zadarnică pretenţia 
de a fixa o imagine unică despre ceea ce trebuie să fi fost 
viaţa privată a romanilor. La fel de zadarnică cum ar fi 
aceea a unui istoric al viitorului care ar amesteca, într-o 
unică perspectivă, elemente împrumutate din Galia lui 
Carol cel Mare, din Franţa dinastiei de Valois, cu cele din 
perioada lui Ludovic al XIV-lea şi a lui Napoleon al III-lea. 
Chiar dacă admitem că densitatea faptelor nu este 
aceeaşi de la un mileniu la altul şi că, aşa cum se spune, 
istoria se accelerează, nu e mai puţin evidentă distanţa 
dintre colibele de pe Palatin, unde, probabil, regele 
Romulus revenea seara cu trupele, şi palatul imperial, ale 
cărui fundaţii au fost puse în acelaşi loc, aproape opt se- 
cole mai târziu, de către Tiberius. Mare este şi distanţa 
care separă Roma de la începuturile Imperiului de Ravena 
vremurilor din urmă ale acestuia. Dacă evenimentele poli- 
tice, militare şi economice au bulversat structura lumii pe 
parcursul acestei istorii, viaţa cotidiană a oamenilor, care 
au fost martorii şi actorii acestei evoluţii, n-a putut să nu 
cunoască şi ea transformări profunde. Bogăția unui popor, 


importanţa comercială, intensitatea schimburilor, valoarea 
monedei sale au avut o influenţă evidentă asupra modului 
său de viaţă. Toate acestea sunt determinate, la rândul lor, 
de întinderea Imperiului, de luptele pe care trebuia să le 
poarte împotriva rivalilor, de însăşi structura societăţii. 

La drept vorbind, nu există nici o barieră între cele 
două istorii: marea istorie, care se ocupă de războaie şi re- 
voluţii şi cealaltă, al cărei obiect e poate mai modest, dar 
şi mai intim, şi care pătrunde mai adânc în cunoaşterea 
psihologiei şi a oamenilor înşişi. Vom vedea, spre exem- 
plu, cum victoriile repurtate de către romani asupra 
regatelor din Grecia, în secolul al doilea î. Hr., vor trans- 
forma într-un mod profund şi ireversibil felul lor de viaţă. 
Dar această transformare la rândul său nu va rămâne fără 
efect asupra sistemului statal în întregime: vechile cre- 
dinţe, principiile care conduc pe cel aflat la putere, idealul 
cetăţii în întregime au fost puse în discuţie şi poate nu este 
o exagerare să pretinzi că istoria lumii a fost schimbată în 
ziua în care grecii i-au învăţat pe cuceritorii lor arta de a se 
ospăta mai bine. Reflectare a unei situaţii economice şi 
sociale date, viaţa particulară este, în acelaşi timp, o cauză 
printre toate cele care influenţează psihologia unui popor. 
În acest context socio-economic cu transformările pro- 
funde pe care le produce, nu poate fi ignorat nici de 
romani. Poate că i-au cam exagerat importanţa şi au văzut 
cauze acolo unde era vorba mai ales despre efecte şi 
simptome. Moraliştii lor au vorbit adesea, cu patimă, 
împotriva luxului lipsit de moralitate. Cato", care a fost cen- 
zor exact în vremurile în care a intervenit această revoluţie 


1 Cato cel Bătrân (Marcus Porcius Cato Maior, 234-149 î.Hr.) om politic 
şi scriitor roman. Consul (195 î.Hr.) şi cenzor (184 î.Hr.) de o severitate 
rămasă proverbială. Este autorul primei opere istorice scrise în limba 
latină („Origines“) şi al unui tratat de agricultură. (n.red.) 

în viaţa cotidiană, a încercat să exercite o influenţă asupra 
a ceea ce el considera a fi decadent, interzicând cutare 
sau cutare practică pe cale să se instaureze: limitează 
greutatea bijuteriilor pe care le poartă femeile, regle- 
mentează alcătuirea banchetelor sau preţul sclavilor. Două 
secole mai târziu, împăratul Augustus se va opune portu- 
lui unor veşminte mai lejere şi va impune tuturor celor care 
apăreau în Forum să îmbrace veşmântul pe cât de 
tradiţional, pe atât de incomod, care era toga. A încercat 
de asemenea, la fel de zadarnic, să limiteze moda 
locuinţelor somptuoase, înconjurate de imense grădini. 
Periodic, lumea romană a cunoscut astfel de /egi de 
înfrânare a luxului, al căror scop imediat era reducerea 
volumului de cheltuieli făcute de către particulari şi a căror 
intenţie îndepărtată era de a restaura, mulţumită unui mod 
de viaţă mai simplu, o morală care se clătina. Însă, nu se 
înfiripă un curent atât de puternic, câtă vreme o bogăţie 
naţională sporită atrage la sine tezaure adunate de secole 
din aproape întreaga lume. Legile îndreptate împotriva lu- 
Xului au rămas neputincioase, iar morala romană nu a 
putut să scape fatalelor influenţe economice. 

Viaţa privată a romanilor avea, trebuie să o recu- 
noaştem, o reputaţie destul de proastă. Câteva exemple o 
demonstrează. Ospeţele lui Lucullus, orgiile neroniene au 
fost suficiente pentru ca moraliştii să condamne în 
întregime un popor şi douăsprezece secole de istorie. 
Oratoria, perfidiile calculate ale istoricilor sunt, în bună 
măsură, responsabile de aceste defăimări. Dar nu este 
posibil să acceptăm o judecată a lor fără drept de apel. 
Cel mai adesea atacat este luxul mesei. Bucătăreselor 
marilor case li se reproşează că procură, cu preţul aurului 
şi din cele mai îndepărtate ţări, bucate preţioase. Dacă 
privim mai îndeaproape, vedem că aceste bucate 


preţioase şi imorale sunt stridiile, ciupercile, peştii din 
Adriatica sau gâştele din Galia. O masă burgheză din se- 
colul nostru ar părea cu totul perversă acestor cenzori 
antici! Dar cel mai adesea, exemplele pe care le-am citat 
— şi pe unele le vom întâlni, pe parcurs — nu au în vedere 
decât câteva extravaganţe celebre. Indignările virtuoase 
dovedesc însă că partea cea mai numeroasă a romanilor 
se hrănea la un preţ mai mic. 

Roma a păstrat, faţă de moravurile cotidiene, o atitu- 
dine singulară: niciodată nu s-a lăsat în voia bogăției sale 
fără remuşcări. Aceasta se datorează probabil rapidităţii 
cu care s-a ridicat. Fără tranziţie sau aproape fără, o 
vedem trecând de la rangul de târguşor italian la cel de 
capitală mediteraneană, iar cuceritorii îşi amintesc încă de 
vremurile în care erau săraci. Va trebui ca moravurile 
celorlalte mici cetăţi italiene, rămase fără vreo însemnă- 
tate vreme mai îndelungată decât Roma, să vină fără în- 
cetare să le reamintească virtuțile antice. La Roma, viaţa 
cotidiană a evoluat mult mai repede decât în municipii 
(sub acest nume sunt cunoscute cetăţile provinciale). 
Încetineala comunicaţiilor, reticenţele şi particularismele 
locale, născute din ranchiuna unei cuceriri sângeroase; de 
asemenea, faptul că, cetăţeanul roman care locuieşte în 
Cetate are, în practică, privilegii pe care provincialul, 
egalul său teoretic, nu le are — toate acestea au contribuit 
la adâncirea unei prăpăstii profunde între Roma şi restul 
Italiei. Aici, în municipii, îşi vor căuta Augustus şi, în mă- 
sură chiar mai mare, succesorii săi îndepărtați, Flavii şi 
Antoninii, oamenii nepătaţi, pentru a face din ei adminis- 
tratori şi magistrați. Pe măsură ce decadenţa de la Roma 
va cuprinde Italia şi moravurile din micile cetăţi vor aminti 
tot mai pregnant de cele ale capitalei, provinciile din 
Occident vor ajunge să furnizeze această rezervă de puri- 

tate, iar ochii împăraţilor se vor întoarce spre Galia, 
Spania şi Africa, mai puţin atinse de influenţele orientale 
decât Italia. 

Romanii nu au încetat niciodată să creadă, până la 
prăbuşirea Imperiului, că evoluţia moravurilor era, în 
ultimă instanţă, singura responsabilă pentru întorsătura pe 
care au luat-o lucrurile. Acest sentiment cuprinde, în mare 
parte, iluzia că simplitatea antică a fost, de fapt, cauza 
celor mai importante cuceriri ale Cetăţii. În felul acesta, cu 
preţul predicării austerităţii, dar nu şi al practicării ei, îşi 
imaginau că era posibil să schimbe cursul istoriei2. 


2 Expunerea care urmează datorează mult operei lui J. Carcopino, La 
vie quotidienne à Rome à lapogee de l'Empire, Paris, 1939, căruia îi 
mulţumim încă o dată pentru tot. Am consultat de asemenea U.E. Paoli, 
Vita Romana, La vie quotidienne dans la Rome antique, trad. fr., Paris, 
1955, şi studiul meu asupra femeii romane, în Histoire mondiale de la 
femme, vol. |, Paris, 1965. Vezi, de asemenea, cartea mea Amour à 
Rome, ediţia a doua, Paris, 1979. Indicaţii bibliografice complementare 
pot fi găsite în volumul meu Civilisation romaine, coll. Champs, Paris, 
1981, şi în Guide de l'étudiant latiniste, Paris, 1971; vezi, de asemenea, 
R. Etienne, La vie quotidienne à Pompei, Paris, 1966; PM. Duval. La 
vie quotidienne en Gaule pendant la paix romaine, Paris, 1952; Ch. 
Ternes, La vie quotidienne dans la Germanie romaine, Paris 1972. 
Despre tehnică, lucrările lui R.J. Forbes, Bibliographia antica, Leyde, 
1939; Idem, Studies in ancient technology, Leyde, 1964 şi urm.; 
Florence Dupont, La vie quotidienne du citoyen romain sous la 
République, Paris, 1989. (n.a.) 

Capitolul 1 


VIAȚA PRIVATĂ DE LA ORIGINI PÂNĂ LA 
RĂZBOAIELE PUNICE 


Nu cunoaştem cu multă precizie viaţa privată a 
locuitorilor Romei străvechi, aşa cum nu cunoaştem nici 
istoria lor. Mărturiile despre Antichitate ne sunt oferite de 
autori care au scris mult timp după această epocă şi care 
o reconstruiesc după fantezia sau pasiunile lor. Pe 
pământul roman, probele arheologice sunt sărace, mono- 
tone, în contrast cu splendoarea mormintelor descoperite 
în Latium; mobilierul sărac al celor mai vechi morminte nu 
este suficient pentru a ne arăta, în detaliu, modul de viaţă 
al celor vii. Aici nu se găsesc picturi precum acelea care 
împodobesc mormintele egiptene sau asemănătoare celor 
care vor apărea mai târziu, chiar la Roma, în completarea 
inscripţiilor sau a reliefurilor funerare. Sunt doar articole 
dintre cele mai obişnuite: olărie de slabă calitate, uneori 
câteva cupe sau câteva sticluţe importate din Grecia (a 
căror prezenţă ne arată vârsta acestor morminte), câteva 
bijuterii caracteristice, cum ar fi acele fibulae care sunt 
nişte ace de siguranță grosolane, folosind la draparea 
vechilor veşminte, purtate probabil direct pe trup şi fără 
pense în jurul bustului sau al mijlocului. Acestea constituie 
un material de studiu destul de banal, care se regăseşte 
cam peste tot în jurul bazinului mediteranean, în epoci 
diferite. Totuşi, în câteva dintre aceste morminte au apărut 
urnele colibă, o mărturie care ne furnizează informaţii 
despre locuinţele acestor primi romani. 

Aceste urne, adevărate oale de pământ ars, menite să 
primească cenuşa cadavrelor după incinerarea lor, au 
forma unor colibe rotunde, eliptice sau dreptunghiulare, 

similare acelora în care locuiau cei aflaţi în viaţă. Aflăm 
astfel, despre casele primilor locuitori ai Romei, că erau 
ridicate pe un soclu care le izola de umezeala solului şi le 
apăra de şiroaiele de apă provenite de la ploaie. Ele se 
deschideau larg printr-o uşă aproape pătrată şi, uneori, 
printr-o fereastră prevăzută cu un oblon, având una sau 
două părţi batante. Pragul era format dintr-o dală mare, 
ieşită în afară, uşa se închidea cu ajutorul unei prăjini 
lungi, fixată solid în crestăturile tocului, pe orizontală. 
Acoperişul era din paie, conic şi depăşea cu mult pereţii. 
Descrierea aminteşte de colibele de paie ale unor triburi 
africane. 

Acest tip de casă este atestat în morminte pe o arie 
care se întinde nu numai în Latium, (adică pe platourile 
situate între ultimul lanţ de munţi din Apenini, malul stâng 
al Tibrului şi mare), dar şi în sudul Etruriei (pe malul drept 
al fluviului). Chiar la Roma, celebrul cimitir descoperit pe 
terenul Forumului a adus dovezi în acest sens şi, mai 
recent, săpături sistematice au arătat că, pe muntele 
Palatin, erau ridicate colibe asemănătoare, dominând de 
acolo, precum o cetăţuie, valea Tibrului. Amintirea acestor 
colibe nu era încă ştearsă în vremurile Romei clasice. Pe 
Palatin şi, de asemenea, pe Capitoliu, veneraţia populară 
a păstrat unul sau două asemenea modele care treceau 
drept casa lui Romulus sau aceea a lui Faustulus, păstorul 
care adăpostise cândva pe gemeni, atunci când erau 
alăptaţi de lupoaică. Din când în când, acoperişul din paie 
trebuia refăcut, grinzile putrezite trebuiau înlocuite, dar 
amintirea era păstrată cu pioşenie. 

Tradiţia literară vrea ca cei dintâi locuitori ai Romei să 
fi fost păstori, ocupați toată ziua cu îngrijirea oilor şi a va- 
cilor. Cultivarea pământului nu a apărut decât mai târziu, 
pe măsură ce se instalau la Roma populaţii venite din 

nord, din teritoriile sabine (câmpiile de pe malul stâng al 
Tibrului, în amonte de confluenţa lui cu Anio). Această 
tradiţie pare destul de credibilă. Regiunea naturală for- 
mată de Latium este într-adevăr constituită din platouri 
mari, brăzdate de văi adânci şi bătute de vânturile mării. 
Aici pădurea creşte, cel puţin pe înălţimi, în mod natural. 
Unele locuri, considerate ca făcând parte din Roma, au 
păstrat până în zilele noastre amintirea pădurilor de stejar 
şi de fag de pe Caelius, a răchitelor de pe Viminal, a 
dafinilor de pe Aventin. Primele aşezări erau situate în 
luminişuri, sate-refugiu în care se adunau păstori şi turme, 
în spatele unui zid de pământ, susţinut de drugi de lemn. 
Platourile pustii, situate între coline şi mare, erau excelen- 
te terenuri pentru păscut. Şi astăzi, ele sunt acoperite cu 
o iarbă deasă, care hrăneşte numeroasele bovine din 
câmpia romană şi, nu rareori, întâlneşti aici turme mari de 
oi. În această regiune, semimarină pe alocuri, cultivarea 
cerealelor nu este posibilă decât după executarea unor 
ample lucrări de drenaj. Avem dovezi că, mult înainte de 
epoca istorică, populaţiile care se găseau pe acest terito- 
riu, realizaseră deja o reţea de canale pentru desecare, 
dar totodată, se pare că aceste canale au fost mai slab 
întreţinute, dacă nu chiar scoase din uz, atunci când 
a fost fondată Roma. Din toate aceste motive, este dificil 
să renunti la descrierea tradiţională pe care o fac poeţii şi 
care ne indică existenţa pe Palatin a unui sat de păstori. 
Dar, de asemenea, de foarte devreme, oamenii din 
Latium au exploatat bogăţiile naturale oferite de mare, sa- 
rea mai ales. Întreaga regiune a Ostiei, de o parte şi de al- 
ta a gurilor Tibrului, a fost o zonă de ocne saline. Sarea a 
fost întotdeauna, pentru popoarele simple, o monedă de 
schimb apreciată. Ea este cu atât mai indispensabilă unor 
păstori care ştiu în ce măsură o raţie de sare face ca ani- 

malele lor să se afle într-o stare bună. Negoţul cu sare a 
fost prima formă de negoţ apărută în această regiune; 
caravane de negustori plecau de la țărm spre interior, pen- 
tru a-şi schimba preţioasa lor marfă. În calea lor, traversau 
locurile în care era aşezată Roma. În perioada clasică, un 
drum — şi astăzi unul din marile drumuri care pornesc din 
Roma -— purta numele de Via Salaria, Drumul Sării. Acest 
drum porneşte din Roma pentru a se îndrepta spre nord şi 
spre ţara sabinilor. În mod cert, datorită lui s-au stabilit 
primele relaţii între Latium şi populaţiile agricole ale Italiei 
Centrale. Cu ajutorul lui, păstorii Palatinului au ieşit din 
izolarea lor şi au cunoscut primele produse fabricate. 
Împrejurimile satului lor, mai ales valea, care mai târziu va 
fi ocupată de Forum, au devenit un popas pe acest antic 
drum comercial. Popasul era bine aşezat, la circa treizeci 
de kilometri de ocnele saline şi oferea, pentru prima 
noapte a drumului, posibilitatea unui repaus venit la timp. 
Este foarte posibil ca Roma să fii fost mai întâi o piaţă pe 
Drumul Sării. Structura populaţiei a început să se diversi- 
fice ca urmare a acestui fapt. Alături de păstori, apar 
negustorii şi câţiva meşteşugari care profită de existenţa 
unei aglomerări umane pentru a vinde mai uşor produsul 
muncii lor. Se adăugau, de asemenea, pescari — cum 
există încă şi azi — care, folosind resursele Tibrului, adu- 
ceau o oarecare diversitate în hrana acestei populaţii. 
Erau prezenţi şi cultivatorii pământurilor învecinate, sabinii 
de pe Quirinal şi de pe pământurile dinspre interiorul pe- 
ninsulei, care îşi vindeau grâul, legumele şi fructele. Toţi 
aceştia nu aparţineau însă aceluiaşi neam. La poalele 
Palatinului se adunau latini, care constituiau vechiul 
fond pastoral, etrusci — în general meşteşugari —, şi în 
fine, sabini care formau în societatea romană, fondul 
țărănesc, cultivatori prin excelenţă. Roma avea, deci, o 

diversitate etnică încă de la începuturi. Apărută prin jocul 
hazardului, ea va fi deschisă oricăror influenţe, iar ceea ce 
va fi remarcabil până la sfârşit va fi puterea ei de sinteză. 


* 


Pornind de la aceste modeste începuturi, puterea 
Romei a crescut treptat şi a sfârşit prin a se întinde pe par- 
cursul a trei sau patru secole în întreaga Italie peninsulară. 
Dar inima acestui Imperiu a rămas regiunea agricolă si- 
tuată între ţara sabinilor, podişul Latium şi colinele care 
mărginesc, către sud, ţara etruscilor şi străjuiesc malul 
drept al Tibrului. Oraşul Roma era un centru politic şi 
comercial, unde se mergea la piaţă la fiecare nouă zile, 
dar unde, pentru o bună bucată de timp, cetăţenii de rang 
înalt nu erau dispuşi a avea o locuinţă permanentă. Viaţa 
cotidiană se desfăşura pe pământurile din împrejurimi. 
Magistraţii aleşi de comiţii provin de la aceste ferme, iar 
tinerii romani dobândesc rezistenţa dovedită în luptă, cul- 
tivând pământul. Şi, până în final, multe amănunte ale obi- 
ceiurilor vor rămâne marcate de această origine ţără- 
nească şi nu se pot explica decât prin ea. 

Se pare că, în primele secole ale istoriei lor, romanii 
de viţă veche nu cunoşteau proprietatea individuală. Pă- 
mântul era stăpânit de clan (gentes), adică de familiile 
care aveau un strămoş comun. Acest pământ se com- 
punea din două părţi: una era comună tuturor membrilor 
gintei, de exemplu, pentru păşunat sau exploatarea fores- 
tieră, cealaltă era împărţită în loturi relativ mici, atribuite 
fiecărei case şi destinate să satisfacă nevoile proprii ale 
unei familia. Acest loc îngrădit al familiei, denumit 
heredium, era cultivat, iar în mijlocul lui se înăiţa casa. 

Sub acţiunea unor influenţe care ne scapă, dar în care 
se cuvine, fără îndoială, să se recunoască amprenta pre- 
ponderentă a Etruriei, coliba rotundă a păstorilor latini este 
abandonată. În locul ei apare, mai întâi, o colibă drep- 
tunghiulară, construcţie în jurul căreia se organizează un 
ansamblu complex. Întrucât familia cuprindea nu numai 
tatăl şi mama, dar şi copiii căsătoriţi şi servitorii, a devenit 
repede necesar să se alăture mai multe colibe, în interiorul 
aceleiaşi incinte. Se obținea, în felul acesta, o locuinţă for- 
mată, după un plan imuabil, din celule elementare (fig. 1). 
Pe axa de la intrare, dincolo de curtea centrală, se 
deschide tablinum, unde dormeau, pe un pat (lectus 
genialis), tatăl şi mama familiei. Această încăpere este în 
mod special sacră, căci de la ea emană întreaga rodnicie 
şi întreaga autoritate. Aici se celebrează cultul domestic, 
iar zeii familiei — Larii? şi Penaţii+ — au aici capela, care 
este, cel mai adesea, un fel de dulap în perete, o nişă 
amenajată în zid, închisă cu două obloane. Aici îşi are 
reşedinţa Genius, divinitatea protectoare a tatălui familiei, 
care este în acelaşi timp şi personificarea fiinţei sale mis- 
tice. De o parte şi de alta a tablinum-ului, un culoar duce 
la ogorul familiei, hortus, unde femeia cultivă, ea însăşi, 
zarzavaturile. De-a lungul gardului sau zidului care 
formează restul îngrăditurii sunt aliniate alte colibe, în aşa 
fel încât să lase liberă o suprafaţă în centru, curtea desti- 
nată exploatării agricole. 


3 Lari — zei romani preluaţi din mitologia etruscă, fiii nimfei Lara şi ai 
zeului Mercurius, veneraţi ca divinităţi protectoare ale Romei. Larii 
domestici aveau grija gospodăriei şi a căminului familial. (n.red.) 

4 Penaţi — divinităţi romane de rang secundar, ocrotitoare ale căminului 
familial pe vatra căruia se întreținea, în onoarea lor, o flacără perpetuă. 
Penaţii aveau în grijă pâinea şi, în genere, hrana cotidiană a familiei, 
veghind interiorul locuinţei şi viaţa membrilor familiei. (n.red.) 

Fig. 1. Casă urbană primitivă 


Acest tip de casă țărănească, adaptată unui sistem 
social cu caracter patriarhal, va persista mult timp la țară, 
sub o formă doar cu puțin evoluată, în acele villae rusti- 
cae. Când va fi strămutată în oraş, ea se va restrânge — 
căci, acolo, terenul este puţin şi scump —, iar, în final, va 
da naştere casei romane clasice: curtea centrală, redusă 
la dimensiunea unei simple camere, va deveni atrium-ul, 
atât de caracteristic locuinţei romane, aşa cum este 
descris în mod constant. Atrium este, în principal, o 
cameră fără acoperiş, în jurul căreia se rânduiesc celelalte 
încăperi. Spaţiul lăsat descoperit poartă numele de com- 

pluvium, pentru că permite scurgerea apei de ploaie. 
Aceasta era strânsă într-un recipient central sau impluwvi- 
um, comunicând, în general, cu un bazin subteran. 
Impluvium, devenit necesar datorită deschiderii din 
acoperiş, nu este decât moştenitorul şi succesorul 
îndepărtat al bălții unde, în ferma primitivă, veneau vitele 
la adăpat. Partea din atrium care nu era ocupată de implu- 
vium, era formată din patru culoare pavate cu lespezi de 
piatră care dădeau în diferite camere, de locuit sau de ser- 
viciu. Lângă uşa de intrare, se aflau cămăruţele servito- 
rilor, cămările cu provizii; apoi, camerele celor mai tineri 
membri ai familiei şi, în sfârşit, nestrămutat, la loc de 
onoare, tablinum. 

Este posibil ca această evoluţie să nu fi fost atât de 
simplă cum o presupune schema pe care am dat-o; la fel 
este posibil să fi existat în anumite regiuni italiene o 
căsuţă dreptunghiulară, prin al cărei acoperiş trecea un 
horn central, cu o deschidere largă. Uneori se consideră 
că atrium-ul clasic ar proveni din lărgirea acestei colibe 
primitive. Şi, mai este posibil, ca acest tip de casă să fi 
jucat un rol în istoria casei de la oraş, contribuind la con- 
topirea diverselor elemente, dar este foarte puţin probabil 
ca el singur, să fi fost modelul şi strămoşul. Întreaga isto- 
rie a arhitecturii civile romane arată casa de la oraş, nu ca 
pe un rezultat al lărgirii unei colibe ţărăneşti, ci ca pe o 
adaptare şi o reducere a fermelor de la ţară. 

Mobilierul acestei case era şi mai simplu: paturile, 
după cât se pare, formate din simple blănuri întinse chiar 
pe jos; cuverturile — stofe grosolane din lână toarsă şi 
tesută în casă de către soții, fiice şi slujitoare; mesele — 
scânduri aşezate pe trei sau patru picioare. Mâncarea se 
pregătea pe sobiţe cu cărbune de lemn, asemănătoare 
celor care se mai folosesc încă în jurul bazinului Meditera- 

nei, din Maroc până în Ciclade; este vorba despre recipi- 
ente simple din pământ ars, cu găuri care asigurau tirajul, 
şi prin care focul se înteţea cu ajutorul unui evantai din 
paie împletite. Această vatră primitivă va fi utilizată de-a 
lungul întregii Antichităţi, cel puţin de către oamenii simpli 
şi, mai târziu, va constitui un permanent pericol de incen- 
diu în încăperile de la oraş. Clima italiană, în care zilele cu 
adevărat reci nu sunt numeroase, nu necesită o încălzire 
artificială permanentă, perioadele mai reci putând fi 
depăşite cu ajutorul unui foc aprins în curte. Chiar mai 
târziu, când extinderea luxului făcea să se simtă mai pu- 
ternic nevoia de confort, în casele romane vor fi încălzite 
numai băile. 

Vasele de bucătărie erau din pământ ars, realizate, în 
general, în casă, din lutul care se găsea din abundență. 
Farfuriile rotunde, cupele vopsite în negru sau roşu închis, 
sunt mult diferite de vasele elegante produse, cam în 
aceeaşi vreme, în atelierele ateniene sau corintiene. Aşa 
cum o dovedesc descoperirile arheologice, vesela gre- 
cească era, desigur, cunoscută, dar ea rămâne relativ rară 
şi va părea încă şi mai rară la începutul secolului al V-lea, 
când Latium, eliberat de tirania regilor, s-a găsit, în acelaşi 
timp, în afara marilor drumuri ale comerţului medite- 
ranean. Argintăria nu era cu totul necunoscută, dar utiliza- 
rea ei era foarte restrânsă. Un singur obiect de argint 
exista în casele de la ţară — solniţa în care se aşeza, înain- 
tea fiecărei mese, ofranda formată din câteva grăunţe de 
sare, destinată divinităţilor casei. 

Hrana zilnică era alcătuită mai ales din legume fierte. 
Varza, după spusele lui Cato, revenea deseori pe masa 
familiei romane. În grădini se cultiva un număr relativ mare 
de soiuri de varză, despre care se spunea că posedă toa- 
te calităţile: asigura o bună digestie, calma durerile de sto- 

mac, durerile de cap, era utilă împotriva febrei (leac foarte 
preţios în aceste locuri unde apăruse deja malaria) şi, mai 
ales, nu costa mult. Pentru a-i da un gust mai bun, se 
adăuga puţină carne de porc. Pădurile de stejar con- 
tribuiau la îngrăşarea turmelor de porci, care trăiau în 
libertate în jurul fermei. Boii, importanţi pentru muncile 
agricole, erau păstraţi pentru sacrificiile solemne. Atunci, 
îndată ce erau arse măruntaiele pe altar, avea loc, între 
participanţii la ceremonie, o orgie cu carne. Dar aceste 
sacrificii erau rare. De obicei, slănina şi şunca erau sin- 
gurele ingrediente la care se recurgea în alimentaţie. Era 
cunoscută şi arta de a face brânzeturi, şi cea a produselor 
avicole, domeniul familial tinzând să satisfacă nevoile pro- 
prii. Idealul unui bun tată de familie era să poată vinde, 
fără a fi nevoit să cumpere ceva. Acesta era valabil nu 
numai în ceea ce priveşte hrana, dar şi uneltele agricole. 
În timpul lungilor seri de iarnă, servitorii şi chiar stăpânul şi 
copiii lui reparau juguri, târnăcoape, împleteau îngrădituri 
şi coşuri din ramuri de salcie sau de răchită, pe care avu- 
seseră grijă să le planteze la marginea parcelelor, special 
în acest scop. La oraş nu se mergea — în afara cazurilor în 
care participau la adunările politice şi la tribunale — decât 
pentru a duce la piaţă surplusul de produse obţinute de pe 
domeniu. 

În casa stăpânului trăiau câţiva sclavi: uneori aceştia 
erau prizonieri ai vreunui război, prea săraci pentru a plăti 
răscumpărarea. În satul lor natal din Samnium sau 
Ombria, trăiau tot atât de modest ca şi în casa stăpânului. 
Ei, pierzându-şi libertatea, depindeau în întregime de 
stăpân, dar condiţia lor materială nu era prea diferită de 
aceea pe care o avuseseră anterior. Stăpânul lucrează ca 
şi ei, masa lui este tot atât de frugală ca şi a lor şi, atât timp 
cât pot să slujească, ei sunt păstraţi, protejaţi, îngrijiţi 


22 


medical. După ce nu mai sunt utili, bunul tată de familie, 
trebuie să-i vândă, căci au devenit guri inutile. Dar, oare, 
de câte ori acest sfat crud a fost într-adevăr urmat? Se 
pare că, dimpotrivă, traiul în comun a sfârşit prin a crea un 
fel de intimitate între stăpân şi sclavul său. Mulţi servitori 
sunt născuţi în casă, copiii unei sclave şi ai unuia dintre 
tovarăşii ei de sclavie; unii chiar au legături şi mai apropi- 
ate cu familia stăpânului şi, nu de puţine ori, sclavul îşi 
trăieşte întreaga viaţă la fermă, unde nu îl reţine numai 
condiţia lui juridică, ci şi propria voinţă, el simțindu-se în 
casa lui. 


Haina obişnuită a romanului, din timpurile cele mai 
îndepărtate, era toga. Toţi cetăţenii născuţi liberi o purtau, 
iar, la origini, ea era purtată nu numai de către bărbaţi, ci 
şi de către femei. Existau diferenţe de culoare şi în modul 
de împodobire, depinzând de vârstă, de rang sau de func- 
ţie, dar forma îmbrăcăminţii rămâne identică pentru toţi. 
De obicei, toga era din stofă de lână albă. Regii Romei 
începuturilor şi magistraţii, moştenitori într-o anumită mă- 
sură ai celor dintâi, purtau o togă împodobită cu o bandă 
purpurie, cusută paralel cu marginea. Aceasta era toga 
praetexta, pe care o purtau şi copiii până la şaisprezece 
ani. Îmbrăcarea togii virile de către tineri prilejuia o cere- 
monie religioasă şi familială. Această ceremonie marca 
trecerea la maturitate şi accesul la drepturile cetăţeneşti. 

Uneori, într-o familie în doliu sau când o rudă sau pri- 
eten era acuzat de o vină majoră, bărbaţii îmbrăcau o togă 
de culoare închisă, cel mai adesea neagră. Cu ocazia unui 
triumf, generalul învingător urca pe Capitoliu acoperit cu o 

togă brodată, toga picta, în întregime de culoare purpurie, 
asemănătoare celei purtate de Jupiter de pe Capitoliu. 
Istoricii consideră că originile acestui obicei trebuie 
căutate încă în vremea lui Romulus. Într-adevăr, este 
foarte posibil ca toga să fi fost un veşmânt tradiţional, 
căreia i s-a acordat o semnificaţie complexă. La început, 
toga era un simplu pătrat sau o bucată de stofă, o pătură 
asemănătoare celor care se folosesc ca veşmânt de către 
toate popoarele care trăiesc într-o climă unde este nece- 
sară protejarea împotriva intemperiilor. Apoi, treptat, 
această bucată a fost adaptată, ea a fost tăiată în aşa fel 
încât să capete o formă care să-i permită un drapaj mai 
complex. Imaginile cele mai vechi ale togilor, pe care ni 
le-au oferit sculpturile, nu urcă decât până în secolul 
al II-lea î.Hr. Reconstituiri amănunțite ne-au arătat că ele 
se realizau dintr-un fel de trapez cu laturi curbate (fig. 2). 
Se începea prin a se aşeza baza mare (AB) pe umărul 
stâng, extremitatea inferioară (Bb) coborând până la 
jumătatea piciorului, în partea din faţă a corpului. Braţul 
stâng ținea stofa, în timp ce restul este adus prin spate 
sub subţioara dreaptă. Partea Aa înconjura corpul şi 
ajungea să se aşeze pe umărul stâng. 


B 


Q boc... .... ....... 0 


(0) 


D 


Fig. 2. Schema togii republicane 

Un astfel de veşmânt, oricât de decorativ şi aristocra- 
tic ar părea, era foarte incomod, aşa că, în timp ce 
munceau, era scos. Romanul era atunci îmbrăcat numai 
cu tunica sa. Aceasta era o simplă bucată de țesătură în 
mijlocul căreia se tăia o gaură pentru a lăsa capul să 
treacă. Două foi puse transversal sau, în unele cazuri, 
tesute în acelaşi timp cu bucata principală, formau 
mânecile care coborau numai până la cot. Un brâu 
strângea talia şi permitea o uşoară cutare a veşmântului. 
În acest costum sunt reprezentaţi, lucrându-şi pământul, 
soldaţii-țărani din timpul Republicii. Ei îşi reluau toga doar 
atunci când erau chemaţi să exercite o magistratură sau 
să preia o comandă militară. 

Tunica nu era întotdeauna într-o singură culoare, ci 
avea, în unele cazuri, două bande purpurii longitudinale. 
Prezenţa bandelor late (tunica lato clavo) indica un rang 
senatorial. Fâşiile înguste (angustus clavus) indicau ran- 
gul de cavaler. Tunicile oamenilor săraci, acelea ale scla- 
vilor (care erau, de obicei, singurul lor veşmânt) nu aveau 
bandă purpurie. 

Aceste costume masculine, toga şi tunica, s-au 
păstrat, cu unele schimbări în forma şi în modul de dra- 
pare al togii, până la sfârşitul Imperiului. Vom vedea că, în 
viaţa cotidiană, romanii au adoptat, din motive practice, 
haine asemănătoare cu pelerinele noastre cu glugă şi cu 
pantalonii noştri, paenula şi braies, pe care le-au împru- 
mutat de la gali, la fel ca pallium-ul, pe care l-au luat de la 
greci. Dar toga şi tunica n-au fost niciodată abandonate. 

îmbrăcămintea feminină, dimpotrivă, a suferit, de tim- 
puriu modificări mult mai importante. Încă din timpul 
Republicii, numai fetiţele şi curtezanele purtau togă. 
Matroanele îşi puneau peste tunică, o manta cu pliuri 
numită palla care, spre deosebire de togă, acoperea ambii 

umeri. De fapt, acesta era doar o eşarfă foarte mare care 
cobora până la genunchi. În public, femeile aveau obiceiul 
să-şi acopere capul, întrucât se considera nepotrivit să 
apară privirilor având capul descoperit. Primele semne ale 
bunăstării au exercitat o influenţă certă asupra toaletei 
femeilor. Vom vedea cum tradiționala severitate a unei 
palla sau a tunicii va fi repede compensată de varietatea 
stofelor, a culorilor şi, de asemenea, de utilizarea bijuteri- 
ilor. Însăşi tunica se transformă şi devine mai largă decât 
tunica masculină. Pe aceasta o găsim sub numele de 
stola în textele de la sfârşitul Republicii şi în vremea 
Imperiului timpuriu. 

Oricum ar fi, în această perioadă de început a 
oraşului, severitatea şi austeritatea îmbrăcăminţii relevă 
clar firea unui popor tradiţionalist, atent să păstreze 
formele exterioare, şi disciplinat până în cele mai mici 
amănunte, considerând inovațiile fanteziei individuale ca 
pe o delăsare intolerabilă. 

În aceste timpuri îndepărtate, romanii purtau barbă şi 
părul lung. Femeile adoptau coafuri foarte simple asupra 
cărora nu avem informaţii foarte clare. Se pare că fetele, 
de exemplu, se mulţumeau să-şi prindă părul într-un coc 
la spate, cu ajutorul acelor şi al panglicilor. Pieptănătura 
rituală a tinerelor căsătorite (vezi mai jos pag. 30) 
păstrează fără îndoială amintirea acestor vechi obiceiuri. 


* 


Mai multe istorioare, povestite cu satisfacție de isto- 
rici, insistă asupra caracterului sacru al familiei: tatăl are 
întreaga autoritate în mâinile lui, păstrând asupra copiilor 
săi, atât timp cât trăieşte, drept de viață şi de moarte; 

poate să-şi repudieze soţia după bunul lui plac şi chiar 
s-o ucidă, după obţinerea consimţământului unui tribunal 
familial. Un tânăr trebuie să ţină seama, chiar dacă a fost 
achitat de judecătorii publici, de sentinţa dată de tatăl său, 
care, uneori, este mai severă decât cea dată de aceştia. 
Exemplul cel mai elocvent al acestei cruzimi părintești 
este cel al consulului Brutus, eliberatorul Romei, ai cărui fii 
conspiraseră împotriva Republicii nou instalate. Consulul 
apus să fie pedepsiţi chiar sub ochii lui, la fel ca şi ceilalţi 
conspiratori, adică zdrobiţi cu ciomegele şi căsăpiţi cu 
securile. 

Totuşi, o severitate atât de mare rămâne un fapt 
excepţional. În practică, disciplina de familie nu urmăreşte 
decât să asigure respectul tinerilor faţă de cei mai în vâr- 
stă decât ei. lar aceştia din urmă nu îi menajau în cazurile 
contrare. În Senat, ordinea ierarhică se ţinea strict în 
funcţie de vârstă. Mai întâi îşi dă avizul magistratul având 
rangul cel mai înalt şi care este cel mai vechi în funcţie şi, 
de obicei, ceilalţi i se alătură. Din acest punct de vedere, 
Roma poate fi, uneori, considerată o gerontocraţie. 

În interiorul casei, femeia, pe care legea o consideră 
în întreaga ei existenţă, o fiinţă de importanţă minimă, 
trece de sub tutela părintească sub cea a soţului, apoi, 
dacă devine văduvă, sub aceea a băiatului ei mai mare, 
ducând o viaţă de supunere desăvârşită, de ascultare şi 
de muncă. Femeia liberă nu era constrânsă să facă orice 
fel de muncă. Treburile casei erau făcute de servitoare. 
Stăpâna torcea şi țţesea. Era aici un fel de înţelegere pe 
care legenda o datează în vremea răpirii Sabinelor. 
Tinerele sabine, răpite de romani, şi-au acceptat soarta cu 
condiţia să fie respectate în căminul soţilor lor şi să nu 
facă altă muncă decât să toarcă lâna. Astfel, obiceiurile 
apar mult diferite de cele formulate teoretic de lege. În 

realitate, femeia, mama de familie era privită cu respect, 
adesea cu teamă. Ea domneşte ca stăpână peste servi- 
toare, fete şi nurori. Are şi prerogative religioase şi hotă- 
răşte singură educaţia copiilor mici. Soţul ei o ascultă cu 
atenţie: ea îi povesteşte visele pe care le-a avut, intuiţiile 
ei, care sunt adesea prevestiri, toate acestea influențând 
conduita acestor oameni superstiţioşi. În anumite zile din 
an, femeile romane se strângeau în casa Marelui Pontif şi, 
acolo, departe de privirile oricărui bărbat, celebrau mis- 
terele Bunei Zeiţe, ritualuri secrete, a căror continuitate 
era însă esenţială pentru protejarea Cetăţii. Din aceste 
motive, nu este cazul să se tragă concluzii pripite în pri- 
vinţa supunerii juridice a femeii. O civilizaţie care atribuie 
familiei un rol atât de important, nu poate să nu înapoieze 
femeii, în practică, ceea ce i-a retras prin legislaţie. Uneori 
este chiar posibil să se descopere, în condiţia pe care o 
are femeia, urmele unui vechi matriarhat, care ar fi existat 
în societatea etruscă. Matriarhatul, străin obiceiurilor 
invadatorilor indo-europeni (care formează fondul popu- 
laţiei latine), era practicat de popoarele mediteraneene pe 
care ei le-au găsit pe pământul italian. Fără îndoială că 
latinii nu l-au adoptat ca atare. Însă căsătoriile pe care 
le-au făcut, contactele de toate felurile pe care le-au avut 
cu cetăţile, precum şi cu etruscii, un popor căruia, o 
vreme, i-au fost supuşi, au determinat în mod cert, schim- 
barea concepţiei despre viaţa de familie. 

Romanii considerau că cea mai mare crimă pe care o 
poate comite o femeie era adulterul şi îl pedepseau cu 
moartea. Greşeala femeii nu era de ordin moral — bărbaţii pu- 
teau, fără să se ruşineze, să caute compania altor femei, de 
condiție mai joasă, servitoare sau prostituate —, ci de ordin 
religios. Adulterul era, de fapt, o înşelătorie faţă de zeii casei. 
Copiii, care rezultau în urma adulterului, erau consideraţi 

nişte intruşi, intraţi în mod fraudulos într-o comunitate reli- 
gioasă căreia nu aveau dreptul să-i aparţină. Era o crimă 
împotriva ordinii sociale, care punea în pericol însăşi exis- 
tenţa Cetăţii, separând-o de zeii ei şi falsificând regulile 
tradiţionale ale religiei. De aceea, femeile care nu sunt inte- 
grate legal într-o comunitate religioasă,sclavele, libertele 
nemăritate puteau să dispună de ele însele în mod liber. 
Nimeni nu le putea reproşa acest fapt. Dar matroanele, fiicele 
ginţilor romane, nu puteau, în nici un caz, să facă aşa ceva. 

La început, numai membrii familiilor patriciene aveau 
dreptul de a contracta o căsătorie recunoscută de lege. 
Această căsătorie era celebrată în mod solemn. Ceremo- 
nia consta, în principal, în prezentarea tinerei căsătorite 
zeilor noii sale familii. Momentul cel mai important era, 
după luarea auspiciilor, un fel de comuniune în faţa altaru- 
lui casei, în cadrul căreia se oferea zeilor o prăjitură din 
grâu. O femeie (pronuba) care fusese măritată, dar nu- 
mai o singură dată, împreuna mâinile soţilor. La această 
ceremonie participau Marele Pontif, Marele Preot al lui 
Jupiter (flamen Dialis) şi, de asemenea, zece martori. 
Această ceremonie era însoţită de un întreg ritual pitoresc. 
Prietenii logodnicului şi însoţitoarele logodnicei formau un 
alai şi cântau, pe rând, cântecul himenului, din care nu 
lipseau glumele şi strigăturile cu subînţelesuri. Logodnica 
îmbrăca un veşmânt deosebit, o tunica recta, adică o tuni- 
că lucrată de către un ţesător care stătea în picioare, 
dintr-o bucată, neavând cusături. Se considera că acest 
veşmânt, făcut astfel, cu o tehnică arhaică, aducea noroc 
şi, din acest motiv, era purtat, de asemenea, şi de către ti- 
neri, atunci când primeau toga virilă. Logodnica îl punea în 
ajunul căsătoriei şi îl păstra toată noaptea. Dimineaţa, tâ- 
năra era pieptănată într-un fel special. Cu ajutorul vârfului 


5 Pronuba — cea care o asistă pe mireasă, un fel de naşă, nună (n. tr.). 

unei săbii i se despărțea părul în şase şuviţe care erau a- 
duse în jurul capului şi prinse cu panglicuţe din lână. Coa- 
fura era probabil consolidată cu ajutorul unor ace sau al 
unor piepteni. Dar toaleta miresei nu era terminată decât 
după ce se punea pe capul ei un voal de culoare galbenă, 
flammeum. Acest voal, foarte larg şi lung, semăna cu man- 
taua feminină numită palla, dar era confecţionat dintr-un 
material uşor şi transparent. Acest flammeum era con- 
siderat ca un veşmânt de bun augur, întrucât era purtat de 
soțiile flaminilor$ care nu puteau fi repudiate de soţii lor. 

Seara, tânăra căsătorită era luată de lângă mama sa 
şi condusă de un alai precedat de făclii, la casa logodnicu- 
lui. În momentul trecerii pragului, împodobit în acest scop 
cu multe ramuri, era luată în braţe — în amintirea, răpirii 
Sabinelor, după cum spunea legenda, dar, mai sigur, pen- 
tru a se evita interpretarea ca semn rău, intrarea în noua 
ei casă, dacă se împiedica. 


La Roma, ca şi în Grecia, îngroparea morţilor era o 
datorie sacră. Să refuzi unui mort îngroparea însemna să 
condamni sufletul mortului să rătăcească fără odihnă şi, 
prin urmare, să creezi un pericol real pentru cei în viaţă, 
căci aceste suflete chinuite erau malefice. Romanii au 
practicat simultan cele două mari rituri funerare: incinera- 
rea şi înhumarea. Incinerarea era, de la începuturi, ritualul 
cel mai frecvent, dar erau unele familii în care tradiţia 
cerea ca morții să fie îngropaţi şi nu arşi. 


ê Preoţi consacraţi cultului unei anumite divinităţi; erau trei flamini supe- 
riori, aleşi dintre patricieni şi consacraţi marii triade capitoline (Jupiter, 
Marte, Quirinus) şi 12 flamini inferiori, aleşi dintre plebei şi consacraţi 
altor divinităţi (n. tr.). 

O dată constatat decesul, fiul cel mai mare închidea 
ochii părintelui său şi îl chema pentru ultima dată pe 
nume. Apoi cadavrul era spălat, aranjat, îmbrăcat cu toga 
sa şi expus în atrium pe un pat decorat, în mijlocul florilor 
şi al ghirlandelor. Timp de mai multe zile, femeile care cân- 
tau la flaut şi bocitoarele plătite, interpretau o muzică fune- 
bră. Apoi, când venea momentul, se forma un cortegiu 
care însoțea mortul în afara oraşului, unde era ridicat un 
rug. Se pare că, la începuturi, ceremonia avea loc noap- 
tea. Dar, apoi, pentru această îndatorire au fost consa- 
crate orele de dimineaţă. În urma muzicanţilor şi a 
bocitoarelor mergeau bărbaţi care purtau simboluri din 
viaţa defunctului. Dacă era vorba despre un comandant 
militar, erau reprezentate campaniile şi victoriile sale. Du- 
pă aceea, în cortegiul funerar al patricienilor, apăreau 
clienţii” sau actorii a căror faţă era acoperită de o mască, 
amintind de strămoşii mortului, aşa încât părea că întrea- 
ga linie ancestrală a venit să-şi însoţească descendentul. 
Acest drept de reprezentare a chipului (jus imaginum) era 
rezervat patricienilor. Apoi, venea trupul mortului, având 
faţa descoperită şi fiind purtat pe o năsălie. Era urmat de 
rudele şi de prietenii săi, bărbaţii în togi de culoare închi- 
să, iar femeile având părul despletit şi în neorânduială. La 
funeraliile nobililor, cuvântarea funebră, laudatio, era ros- 
tită în Forum, de către ruda sa cea mai apropiată. 

În sfârşit, se ajungea la rugul pe care se aşeza trupul, 
în mijlocul parfumurilor şi al darurilor. Rudele erau obligate 
să rămână în apropiere până când totul era ars. Apoi, din 
mijlocul cenuşii calde, se adunau oasele calcinate. Aces- 
tea erau spălate cu vin şi închise într-o urnă care era aşe- 
zată în cele din urmă într-un mormânt. 


7 client — în Roma antică, plebeu dependent de un patrician, protejat de 
acesta. 

Forma mormintelor era extrem de variată. Iniţial, ele 
erau nişte puțuri sau nişte camere subterane. Treptat, au 
apărut alte construcţii. Deasupra locului în care era 
aşezată urna s-a ridicat un monument: un tumulus8, conic 
sau piramidal, un paraclis care adăpostea bustul mortului. 
Mormintele familiei, ca acelea ale familiei Scipionilor, în 
secolele al IV-lea şi al Ill-lea î. Hr., erau adevărate locuinţe 
subterane, împodobite cu fresce. Oamenii simpli, înmor- 
mântaţi la început în gropi comune, au sfârşit prin a-şi 
asigura, încă din timpul vieţii, un loc în marile morminte 
colective, în care, pentru fiecare urnă era rezervată o nişă. 
Această dispunere dădea ansamblului aspectul unui 
porumbar, de unde numele de columbarium purtat de 
aceste monumente. Întrucât legea interzicea ca înmor- 
mântările să se facă în interiorul cetăţii, mormintele erau 
construite în afara incintei acesteia şi, datorită unui senti- 
ment natural, se căuta aşezarea lor într-un loc de unde să 
poată fi văzute de cât mai mulţi oameni. Din acest motiv, 
drumurile, la ieşirea din oraşe, erau ticsite de morminte, 
aşezate pe mai multe rânduri în profunzime. Astăzi încă, 
la Roma, Via Appia şi, mai ales, drumurile din apropierea 
porţilor de la Ostia şi Pompei, au toate tipurile posibile de 
monumente funerare. Fiecare are locul său bine stabilit, 
delimitat de cippi?. Adesea, inscripţia pe care este scris 
epitaful precizează dimensiunile mormântului, pentru a se 
evita ca acesta să fie luat în mod abuziv, şi adaugă că 
acest monument nu poate fi moştenit. Astfel, romanii, cu 
spiritul lor minuţios de prevedere, au reglementat prin 
toate mijloacele legale, asigurarea pentru vecie a locuinţei 
morţilor lor. 


8 În limba latină, movilă, mormânt. (n.tr.) 
9 Aici, stele funerare (lat. cippus, -i). (n.tr.) 

Capitolul II 


REVOLUȚIA SPIRITUALĂ ŞI CULTURALĂ 
DIN SECOLUL AL II-LEA Î.HR. 


Marile etape ale vieţii romane, aşa cum le-au stabilit 
mai multe secole de tradiţie, au rămas aceleaşi, fără prea 
multe schimbări, până în momentul în care Roma a 
devenit stăpâna întregii Italii peninsulare — fapt care s-a 
petrecut puţin după mijlocul secolului al treilea î. Hr., la 
sfârşitul primului război punic. Fără îndoială că romanul 
din segmentul social superior nu-şi mai lucrează deloc 
pământul. El lasă această îndeletnicire în sarcina sclavilor 
sau a lucrătorilor cu ziua, pe care îi plăteşte. În cea mai 
mare parte a anului, exploatarea pământului este lăsată în 
grija unui vilicus, slujitor-intendent de condiţie umilă, care 
este reprezentantul stăpânului chiar şi în faţa divinităţilor 
protectoare ale casei. Acest vilicus oferă, în numele tatălui 
familiei, sacrificiile rituale către Lari. El este responsabil de 
cultivarea pământului şi de buna îngrijire a cirezilor atunci 
când stăpânul este reţinut departe de casă, de cerinţele 
funcţiilor lui sau de campaniile militare. Deseori, această 
absenţă atârna greu. Regulus, de exemplu, însărcinat 
fiind să comande o expediţie în Africa, a cerut stăruitor 
Senatului să fie înlocuit la comandă cu altcineva. Vilicus 
de pe domeniul său murise, iar libertul angajat să-l 
înlocuiască fugise, luând cu el şi vitele. Domeniul era în 
primejdie, iar Regulus se temea că soţia şi copiii vor 
rămâne fără hrană. Senatul a refuzat învoirea cerută. Au 
fost luate, pe spezele statului, măsurile necesare ca 
pierderile suferite să fie compensate, iar Regulus a rămas 
în Africa. 

Acest caz nu reprezintă, în mod sigur, o excepţie. 
Dacă, la sfârşitul secolului, Cato mai era văzut încă reve- 
nind la Tusculum, între două campanii militare, şi trăind pe 
domeniul lui, destul de repede oamenii de stat au fost 
nevoiţi să se stabilească la Roma şi să locuiască aici. Se- 
natorii aveau obligaţia să asiste la şedinţele, din ce în ce 
mai dese, ale Curiei. Comanda războaielor, administrarea 
cetăților cucerite necesitau oameni tot mai mulţi. Numărul 
magistraţilor era în creştere. Viaţa la ţară nu mai era, pen 
tru mulţi dintre patricieni, decât un ideal inaccesibil. 

Alături de o elită dezrădăcinată, se asistă la formarea 
unei plebe urbane care nu are nici o legătură cu viaţa de 
la ţară. Originile acesteia sunt diverse: foşti sclavi deveniți 
clienţi ai unei gens care i-a eliberat, pe ei sau pe părinţii 
lor, meşteşugari imigraţi, italici deposedaţi de pământurile 
lor de către cucerirea romană şi alungaţi definitiv din 
oraşele lor de invazia lui Hannibal'0, veterani dezobişnuiţi, 
datorită războaielor interminabile, să lucreze ca civili. 
Aceste elemente au făcut să crească populaţia Romei. 
Încetul cu încetul, ea va determina apariţia unei vieţi coti- 
diene, adaptate oraşului. 

Ca şi cei de la ţară, romanii din oraş se trezeau 
devreme. Primele raze de lumină ale zilei, fie că era vară 
sau iarnă, marcau începutul activităţilor lor. Era momentul 
când se lua prima masă, o gustare rece alcătuită din 
pâine, lapte, brânză şi fructe. În atrium, se strâng deja 
clienţii veniţi să-şi salute patronul şi să-l solicite pentru 
diferite treburi. Iniţial, clientul nu putea să compară în 


10 Hannibal (246-183 î. Hr.) om de stat şi general cartaginez, coman- 
dantul armatei punice în cel de-al doilea război punic (218-201). A în- 
vins armatele romane la Trasimene (217 î. Hr.) şi Cannae (216 î. Hr.), 
iar în 211 î. Hr. se afla la porțile Romei. În 202 î. Hr. Publius Cornelius 
Scipio îl înfrânge la Zama. (n. red.) 

justiţie, cel care trebuia să-l reprezinte fiind patronul lui; şi 
mai târziu, patronul a continuat să îl asiste şi să-l ajute cu 
auctoritas, adică cu influenţa sa în Cetate. Apoi, însoţit de 
clienţii săi care îi alcătuiau o escortă de onoare, senatorul 
se ducea în Forum sau la Curie. Acolo, îşi exercita activi- 
tatea din tribunalul său (o simplă estradă), dacă era 
magistrat în funcţie, sau depunea mărturie, ori însoțea pe 
unul sau pe altul dintre prietenii lui care se înfăţişau înain- 
tea judecătorilor. Dacă era şedinţă la Senat, el participa la 
dezbateri care se puteau prelungi uneori până la căderea 
nopţii, dar care se întrerupeau legal la apusul soarelui. 
Când putea, magistratul revenea acasă spre prânz şi lua 
prandium, o nouă gustare, alcătuită din mâncăruri calde, 
dar întotdeauna frugală şi, se pare, de cele mai multe ori, 
fără să bea vin. 

În toiul verii, este probabil ca orele cele mai fierbinţi să 
fi fost rezervate unei scurte sieste, cu atât mai necesară 
cu cât soarele răsărea mai devreme. Dacă treburile nu 
erau presante, ultimele ore până seara erau petrecute în 
conversații în Forum sau pe Câmpul lui Marte şi, în fine, 
venea momentul mesei principale, cena. Masa aceasta nu 
se lua decât după căderea nopţii, căci se considera ca 
fiind semnul unei vieţi dezmăţate să te aşezi serios să 
mănânci cât timp cerul mai era puţin luminat. 

Romanii datorau, fără îndoială, etruscilor obiceiurile 
legate de cena, când se mânca culcat, alungit pe paturi, 
trei meseni ocupând acelaşi pat. Dar această atitudine, pe 
care monumentele figurate şi textele ne-au făcut-o famili- 
ară, nu a fost niciodată adoptată fără o oarecare reticenţă 
chiar din partea romanilor: femeile nu leneveau la cena; 
ele se aşezau pentru a mânca şi, când sunt prezenţi şi 
copiii, ceea ce se întâmpla rar, şi ei se aşezau. În mod 
obişnuit, în sufragerie se aşezau nouă meseni, pe trei 

paturi dispuse pe trei laturi ale unui dreptunghi. De aceea, 
sufrageria era denumită triclinium. Spre sfârşitul Republicii 
şi, fără îndoială, ca urmare a influenţei venite din Orient, 
această schemă clasică a fost înlocuită printr-o nouă dis- 
punere. Se foloseşte din ce în ce mai mult o sofa semicir- 
culară (denumită stibadium), pe care mesenii stăteau 
culcaţi unul lângă altul. În triclinium, locul de onoare era 
cel din partea dreaptă a patului din mijloc (/ectus medius). 
Acolo prezida stăpânul casei, invitaţii fiind aşezaţi conform 
rangului lor pe un /ectus summus (situat în dreapta patu- 
lui din mijloc) sau pe un lectus imus (situat în stânga). În 
faţa fiecăruia era aşezată o măsuţă pe care servitorii 
puneau, succesiv, platouri cu diferite feluri de mâncare. În 
mod normal, nu se utilizau furculițe şi cuțite. Numai 
lingura — lată şi plată - era folosită pentru felurile de mân- 
care lichide. Carnea era oferită tăiată şi fiecare lua cu 
degetele bucăţile pe care le mânca. Se utilizau în mod 
curent şervetele. Între feluri, sclavii veneau cu un ibric 
pentru a spăla degetele mesenilor. Alţii împărțeau cupe şi 
turnau vinul. În jurul paturilor era un du-te-vino continuu de 
servitori tăcuţi, atenţi să îndeplinească dorinţele fiecărui 
mesean. 

Cena era constituită, de obicei, din trei feluri de mân- 
care. Totuşi, primul fel, gustarea, nu a început să apară 
decât în ultimul secol al Republicii. El era compus din ouă, 
peşte rece, salate, diverse bunătăţi, în general, sărate şi, 
pentru a-l însoţi, se beau vinuri uşoare, îndulcite cu miere. 
Apoi veneau mâncărurile de bază: carnea, de preferinţă 
vânat sau pasăre. Felul delicat prin excelenţă era peştele 
de mare, adus din locuri îndepărtate. Dar, încetul cu înce- 
tul, proprietarii bogaţi au amenajat pe domeniile lor şi, în 
special, la ţărmul mării, în vilele campaniene, rezervoare 
mari, piscinae, unde păstrau peşti, atât pentru necesităţile 


56 


meselor lor, cât şi pentru a-l comercializa. În acelaşi fel, de 
la începutul primului secol înaintea erei noastre, au apărut 
parcuri cu animale de vânat aproape peste tot în jurul 
Romei. Acolo trăiau în libertate, aproape la îndemână, mis- 
trei, cerbi, căprioare, dar şi iepuri, chiar veveriţe şi hâr- 
ciogi, a căror carne era foarte apreciată. Varro, care descrie 
un astfel de parc, ne spune că avea o colivie mare situată 
pe cursul unei ape, unde erau crescute gâşte şi rațe, pe 
jumătate sălbatice, chiar şi bâtlani şi berze. Aceste colivii 
mai adăposteau bibilici, păuni şi fazani, importaţi din Orient 
şi aclimatizaţi recent. În fine, nu exista casă la ţară care să 
nu aibă propriul ei porumbar şi propria ei curte de păsări. 
Al treilea fel la cena era desertul. Astfel, se serveau, 
fructe şi produse de patiserie. În Italia, fructele au fost în- 
totdeauna numeroase. Unele erau indigene, ca merele, pe- 
rele, prunele, smochinele, migdalele, nucile şi castanele. 
Altele au fost importate din Orient: cireşele se datorează lui 
Lucullus, faimosul gurmand care a fost, de asemenea, un 
mare cuceritor şi învingătorul regelui Mithridates”. El a 
întâlnit cireşul chiar în decursul acestei campanii, iar la 
întoarcere a plantat câţiva butaşi în grădina lui, unde, aces- 
tora, le-a mers bine. Tot astfel, piersica era originară din 
Persia, dar nu ştim în ce condiţii s-a răspândit în Italia acest 
fruct. Ea era deja cunoscută şi apreciată de romani. Rodiile 
şi curmalele nu şi-au făcut apariţia decât la începutul 
Imperiului, când întreaga lume mediteraneană intrase în 
orbita comercială a Romei. La fel, portocalele şi lămâile, a 
căror imagine se întâlneşte pentru prima dată într-o frescă 


"1 Mithridates IV Eupator — rege elenistic al Pontului (120-63 î. Hr.). Ad- 
versar înverşunat al Romei în Asia Mică, a purtat trei războaie împotri- 
va romanilor extinzându-şi autoritatea şi asupra ţărmurilor de N şi V ale 
Mării Negre. În urma celui de-al treilea război cu romanii (74-71 î. Hr.), 
Mithridates IV a pierdut teritoriile cucerite şi, ulterior, s-a sinucis (n.red.) 


37 


contemporană împăratului Augustus. A fost deci un timp 
când Italia nu era, prin excelenţă, ţara portocalilor. Dar ea 
a fost întotdeauna aceea a strugurilor. Un istoric antic îl 
face pe unul din personajele sale să spună că pământurile 
ocupate de romani înfăţişau ochiului pretutindeni livezi şi 
vii. Chiar astăzi, nu este nici o grădină de la periferie, în 
jurul Romei, care să nu aibă propria boltă de viţă. 
Podgoriile de Tivoli, Frascati, Velletri sunt celebre, aşa cum 
erau şi în Antichitate. La fel, vinurile indigene din Falerne şi 
din Massic, în Campania, şi-au păstrat renumele. Aceste 
vinuri, grele şi ameţitoare, erau păstrate în amfore de 
pământ ars, având gâtul înfăşurat cu grijă în argilă. O 
etichetă purta numele consulilor din acel an. În felul aces- 
ta, consulatul lui Opimius (122 î. Hr.) a rămas faimos pen- 
tru totdeauna prin calitatea vinului din acel an. 

Un astfel de vin nu putea fi băut pur, era amestecat cu 
apă în vase mari denumite, cu un termen grecesc, cratere 
(ceea ce înseamnă vase pentru amestecare), iar anumite 
vinuri indigene nu erau apreciate decât dacă li se adăuga 
apă de mare -— oricât ni s-ar părea de stranie astăzi 
această preparare, un obicei, la origine grec, care a sfârşit 
prin a se încetăţeni. După ce mâncau, comesenii înce- 
peau să bea. Ei alegeau un rege al banchetului, care fixa 
după voia lui numărul de cupe şi calitatea vinului pe care 
fiecare trebuia să-l bea. Era momentul preferat al flecari- 
lor. Dacă regele ospăţului era într-o dispoziţie liniştită, sea- 
ra se desfăşura în conversații sau în distracţii de socie- 
tate: arşice, scamatorii, cântece acompaniate de un cân- 
tăreţ la flaut. În zilele de sărbătoare, la marile banchete, 
oamenilor le plăcea să audă cântece duioase, cântece de 
banchet (carmina convivalia), în care erau lăudate virtuțile 
şi faptele de vitejie ale strămoşilor. Dar, dacă regele ban- 
chetului era un mare băutor, atunci mesenii se încălzeau; 

arşicele păreau un joc de copii, se cereau zarurile — ceea 
ce era împotriva legii — şi se juca cu patimă, până în mo- 
mentul în care, în certurile şi în beţia generală, petrecerea 
se spărgea, fiecare întorcându-se acasă, mai uşor sau 
mai greu, ajutat de sclavul său. 

Desigur, nu toate zilele se încheiau cu o cena atât de 
somptuoasă. Adeseori, nu era decât o cină în familie, 
relativ frugală. Chiar excesele meselor din zilele de sărbă- 
toare determinau cumpătarea din celelalte zile. Romanii 
se culcau devreme, căci iluminatul era slab. Se foloseau 
lumânări de ceară sau de seu, iar cei mai bogaţi, lămpi în 
care se ardea ulei de măsline cu ajutorul unui fitil din fibre. 
Aceste lămpi erau, cel mai adesea, din pământ ars. Ele 
aveau forma unei căciulițe cu un cioc pentru fitil (fig. 3). 
Unele erau de bronz, cu mai multe ciocuri. Acestea din 
urmă formau adevărate candelabre fiind suspendate de 
tavan cu lanţuri, obţinân- 
du-se o adevărată lustră 
unde ardeau numeroase (S 7 
flăcări. Dar puterea de ilu- 
minare a unei asemenea 
lămpi cu ulei, chiar multi- 
plicată, nu putea fi prea 
mare. Lumina ei permitea 
să se ia masa de seară, să 
se facă treburile gospodă- 
reşti, dar nu să se citească 
sau să se scrie, fără a se 
obosi mult vederea. 

Romanii, cărora nu le păsa Fig. 3. Lămpi romane 

de aceasta, căpătau adeseori boli de ochi. Dar puţini erau 
preocupaţi de asemenea activităţi, majoritatea se culca 
devreme pentru a se trezi la fel. 


Sub influenţa, mai întâi, a Etruriei — ţară prin excelenţă 
a meşterilor metalului — apoi a Campaniei, a Greciei şi, 
mai ales, a Corintului, mobilierul casnic începe să se 
modifice. Lemnul cedează locul bronzului. Patul pentru 
banchet, pe care stăteau când luau masa, de exemplu, se 
va compune de aici înainte, în casele bogate, dintr-un 
cadru metalic pus pe patru picioare frumos împodobite. 
Curele de piele întinse formau, în acest cadru, o reţea ca- 
pabilă să susţină salteaua umplută cu puf sau cu lână pe 
care se întindea meseanul. Dacă se utiliza lemnul, acesta 
era acoperit cu aplice din metal, cupru sau bronz. Aceste 
paturi erau, de asemenea, folosite pentru dormit. Mobilita- 
tea lor permitea să fie transportate cu uşurinţă dintr-o ca- 
meră în alta. Amenajarea diferitelor părţi ale casei nu avea 
aceeaşi stabilitate ca în zilele noastre când, în mod tradi- 
tional, dormitorul, sufrageria şi salonul sunt camere dis- 
tincte. Acest triclinium devenea dormitor, o dată îndepăr- 
tate două dintre paturi şi măturate resturile de la banchet. 
În plină vară, în nopţile calde, desigur nu rareori, se insta- 
lau paturile la răcoare, în atrium. Caracteristicile esenţiale 
al mobilierului antic erau manevrabilitatea şi faptul că des- 
tinaţia lui putea fi modificată în funcţie de necesităţi. 

Mesele nu sunt decât nişte măsuţe, având de cele mai 
multe ori un singur picior, din metal sau din fildeş. Tăblia 
este mai ales din lemn preţios, în special tuia'2 (citrus), 
provenind din pădurile Africii de Nord. Unele dintre aceste 
mese ajungeau, la sfârşitul Republicii, la preţuri consi- 
derabile şi se citează întotdeauna, ca exemplu, cea pe 


12 Arbprele-vieţii, conifer din familia cupresaceelor. (n.tr.) 

care Cicero a cumpărat-o la preţul de 500 000 sesterţi (în 
jur de 5 milioane de franci grei)!13 

Existau şi mese pătrate, pentru diferite întrebuinţări, 
utilizate de fiecare dată când era necesar să suporte 
obiecte grele. Astfel chiar în triclinium, urcioarele, ibricele, 
amforele erau puse pe aceste adevărate mese de servi- 
ciu, mobile şi ele, în jurul cărora se învârteau servitorii. 

Scaunele, în afara cazurilor când erau folosite paturile 
de banchet, erau, în general, simple taburete, fără spătar. 
Scaunul curul, atât de 
caracteristic, cu picioare- 
le lui încrucişate în formă 
de X (fig.4), nu era un 
accesoriu al casei, ci un 
însemn ce revenea doar 
magistraţilor de origine 
patriciană şi de aceea 
aceste magistraturi erau 
denumite curule. 

Adoptarea luxului grecesc va determina ca la Roma 
să se importe obiecte de uz curent şi, mai ales, vase de 
diverse forme. Fără îndoială, am spus-o deja, cupele din 
Atica sunt cunoscute la Roma începând cu secolul al V-lea 
înaintea erei noastre, dar, încă din secolul al Ill-lea î. Hr., 
se observă o afluenţă de obiecte de argint a căror între- 
buinţare s-a generalizat. Alături de cupe de formă clasică, 
apar cyathes care sunt nişte castronaşe adânci, cu mar- 
ginile împodobite adesea cu reliefuri simbolice. Cele mai 
cunoscute dintre aceste obiecte provin din tezaurul 
descoperit la Bascoreale, aproape de Pompei şi se vede, 
pe un castronaş de acest fel, detaşându-se un adevărat 
dans macabru, condus de un schelet, imagine a destinu- 


Fig. 4. Sella curulis (Scaun curul) 


13 un franc greu avea o greutate de 322,5 mg aur (n.red.). 

lui, care îi aşteaptă pe meseni, încercând să-i incite să 
culeagă trandafirii vieții. Apoi, sunt scyphi, ceştile 
prevăzute cu două toarte (anse) mari, patere, mai plate şi 
mai late — toate vase de băut. Pentru a scoate vinul din 
urcioare, există o întreagă varietate de polonice cu coadă 
lungă, frumos lucrate şi acestea. Chiar şi craterele sunt 
decorate în toate felurile, cu ciubuce?f, cu figuri în relief, 
cum sunt dansurile bacantelor şi ale faunilor, care învio- 
rează laturile marelui crater Ludovisi. 

Principala inovaţie a celui de-al doilea secol î. Hr. a fost 
introducerea unor vase de pământ ars, denumite vase de 
Samos, fabricate, mai întâi, în atelierele greceşti de la 
Marea Egee şi copiate, foarte devreme, de meşterii italieni. 
Această ceramică nu mai este pictată, precum ceramica 
grecească din perioada clasică, ci prezintă imagini în relief, 
imitație a pieselor de orfevrărie elenistică. Astfel, romanii 
mai puţin bogaţi puteau să aibă iluzia că posedă şi ei vase 
preţioase. Materialul din care era făcut vasul era un 
pământ fin, care devine foarte dur prin ardere şi permite 
realizarea cu multă fineţe a detaliilor obiectului, care sunt 
când realizate direct în pasta vasului, când aplicate pe vas 
după modelarea lui la roată. În decorația folosită se 
regăseşte întregul repertoriu familiar orfevrăriei elenistice: 
scene de banchet sau de vânătoare, scene mitologice, 
figuri simbolice, scene din viaţa familială. Ceramica de 
Samos, cu vesela ei culoare roşie şi smalţul e strălucitor, 
a cunoscut o faimă deosebită până în al doilea şi al treilea 
secol d.Hr. Atelierele din Arezzo, în Italia, vor fi înlocuite, la 
începutul Imperiului, de cele din Lezoux şi La Graufesenque, 
în Galia. Şi astăzi încă, descoperirea unui ciob roşu cu 
reliefurile lui atât de caracteristice indică, în mod sigur, 
prezenţa vreunei aşezări romane în vecinătate. 


1 ciubuc — omament în relief care marchează marginile unui perete. (n.red.) 

Avem, cu această istorie a vaselor casnice, un exem- 
plu foarte limpede al evoluţiei generale. Vasele greceşti 
importate au fost, la început, privilegiul câtorva romani 
aparţinând aristocrației celei mai înalte. Ele au fost apoi 
reproduse, la un preţ redus, de meşteşugari şi s-a deter- 
minat apariţia unei autentice industrii care-şi oferă pro- 
dusele buzunarelor modeste. Pretinsele progrese ale 
luxului apar adesea ca o democratizare autentică a unei 
societăţi, lux care, în lumea elenistică, era rezervat unui 
segment restrâns. 


La începutul celui de-al doilea secol î.Hr., marile 
cuceriri au determinat o îmbogăţire generală a romanilor. 
Aceasta a fost mai întâi resimţită în evoluţia monedei. La 
început, singura monedă în circulaţie consta în lingouri de 
bronz care nu aveau nici o marcă. Valoarea lor era dată de 
greutatea metalului din care erau făcute. Foarte curând, 
această monedă primitivă se va transforma. Lingourile au 
fost marcate cu o imagine obţinută la turnare, cel mai ade- 
sea reprezentarea unui animal a cărui valoare corespun- 
dea cu cea a metalului. Apariţia unei monede veritabile, 
piesa rotundă de bronz având o greutate determinată, este 
plasată în ultima treime a secolului al IV-lea î. Hr. Pe revers 
avea o prară de corabie, iar pe avers efigia unei divinităţi, 
diferită după valoarea şi greutatea piesei. Pe aversul asu- 
lui, piesa care reprezenta o unitate, şi care cântărea, la 
început, o livră romană (ceva mai puţin de 300 g), apărea 
zeul lanus, divinitatea de la începuturile Romei; Jupiter, pe 
jumătatea de as, Roma (sau Minerva?) pe a treia parte 
dintr-un as, Hercule, pe sfert de as, iar Mercur, pe şesimea 

de as. Însă aceste monede, grele şi incomode, aveau o 
valoare intrinsecă insuficientă pentru schimburile curente. 
Preţul gramului de bronz scăzuse. Romanii cunoşteau 
metale mai preţioase şi, cu puţin înaintea primului război 
punic, a fost nevoie să se recurgă la baterea monedelor de 
argint. Roma nu făcea, de altfel, decât să imite emisiunile 
cetăților greceşti ale Italiei meridionale. Sistemul stabilit 
atunci cuprindea trei tipuri de piese. Baza rămânea livra, 
dar, de data aceasta, livra de argint, şi nu cea de bronz. 
Piesa având valoarea cea mai ridicată era dinarul 
(denarius), care valora 10/12 dintr-o livră. Erau apoi 
jumătatea de dinar (quinarius) şi sfertul de dinar, sestertius, 
echivalat cu 2/12 şi jumătate din greutatea unitară. 
Sestertul devine foarte repede unitatea de valoare: sufi- 
cient de mic pentru a nu necesita prea mulţi submultipli, 
destul de mare pentru a se dovedi uşor de utilizat în sta- 
bilirea preţurilor obişnuite. Când era vorba de sume con- 
siderabile, unitatea folosită nu mai era sestertul, ci o valoa- 
re abstractă, independentă de orice marcaj monetar, suta 
de mii de sesterți. 

Monedele de aur au fost privite de romani cu suspi- 
ciune mult timp. Li se reproşa că strângeau într-un volum 
foarte mic, valori considerabile. De aceea, se cerea po- 
poarelor înfrânte ca despăgubirile de război să fie plătite 
în monede de argint. Era o favoare să li se dea voie să 
plătească în bani de aur. Exploatarea minelor de aur a fost 
interzisă, în mai multe rânduri, în cursul secolelor al treilea 
şi al doilea î. Hr. Poate pentru că aurul trecea drept meta- 
lul corupător prin excelenţă, sau poate pentru a diminua 
afluxul de bogății mobiliare care risca să compromită un 
echilibru social bazat pe întâietatea bunurilor imobiliare. O 
clasă de negustori prea bogată reprezenta un pericol pen- 
tru o aristocrație funciară din ce în ce mai tentată să-şi 

abandoneze domeniile tradiţionale pentru un comerţ mai 
profitabil. Oricum, utilizarea monedelor de aur s-a făcut la 
început în mod excepţional. Nu o regăsim decât în mo- 
mentul crizei foarte grave, militare şi economice, care ur- 
mează invaziei lui Hannibal. Pentru a plăti soldaţii şi echi- 
pamentele militare, s-au adunat toate obiectele preţioase 
care erau în temple. Ulterior, importurile de la popoarele 
străine, solda trupelor din ţări în care, la fel ca în Orient, 
moneda de aur era folosită de secole, au impus utilizarea 
acestui metal. Dinarul de aur a devenit piesa de o unitate, 
având aceeaşi greutate şi fiind de acelaşi tip ca şi dinarul 
de argint. Întrebuinţarea lui nu a devenit frecventă, însă, 
decât la începutul Imperiului. 

Este normal să ne întrebăm care era valoarea acestei 
monede romane, adică puterea ei de cumpărare. Dar, 
cum era de aşteptat, această valoare a variat în funcţie de 
epocă. Raportul dintre diferitele metale nu a rămas fix. 
Bronzul, de exemplu, şi-a pierdut continuu valoarea, în ra- 
port cu argintul. Se admite, în general, că sestertul de ar- 
gint avea cam aceeaşi valoare cu aceea pe care o au 
zece franci grei. Dar aceste valori sunt înşelătoare. Ele de- 
pind nu numai de cantitatea de metal pur utilizată pentru 
fiecare piesă la o epocă dată, dar, de asemenea, şi mai 
ales, de volumul pieselor monetare aflate în circulaţie. Or, 
la sfârşitul Republicii, apare o penurie de numerar, pro- 
ducţia de metal preţios crescând mai puţin în raport cu bo- 
găţia reală. Închirierea argintului era scumpă. Astfel, că- 
mătarii au câştigat curând o situaţie privilegiată în eco- 
nomie. Datoriile particularilor deveneau din ce în ce mai 
apăsătoare. Într-o mare măsură, conjuraţia lui Catilina'S 


15 Catilina, Lucius Sergius (108-62 î. Hr.) om politic roman, iniţiatorul 


unei conspirații împotriva Senatului, demascat în 63 î. Hr. de Cicero în 
celebrele sale „Catilinare”. (n.red.) 

era rezultatul nemulțumirii şi strâmtorării crescânde ale 
proprietarilor funciari mici şi mijlocii, care aveau, cum 
spunem noi, dificultăți financiare, sperând în ştergerea 
datoriilor. Puteau rezista doar proprietarii foarte mari care 
exploatau domenii imense. În mod paradoxal, dezvoltarea 
bogăției mobiliare în acelaşi timp cu micşorarea relativă a 
masei monetare în circulaţie — sau cel puţin a multiplicării 
ei în număr insuficient — au avut ca rezultat concentrarea 
proprietăţii funciare. S-a format, astfel, o nouă clasă, 
deţinătorii de /atifundia, în detrimentul micilor proprietari, 
până atunci cei mai numeroşi şi forţa reală din oraşele şi 
satele italiene. Aceste domenii sunt exploatate cu ajutorul 
armatelor de sclavi, mai economice şi mai disciplinate 
decât lucrătorii liberi. Chiar dacă randamentul muncii 
sclavilor era inferior, costul muncii lor era, de asemenea, 
foarte mic. Cu o astfel de mână de lucru, nu se punea 
problema să se dezvolte culturi pretenţioase, astfel că 
cirezile s-au mărit din ce în ce mai mult. Pământurile, care 
altă dată erau consacrate cultivării grâului, vitei de vie sau 
măslinului, au devenit terenuri pentru păşunat vitele. O 
economie bazată pe marea producţie a înlocuit progresiv 
economia artizanală a secolelor trecute. 

Putem măsura însă, fără greutate, consecinţele unei 
asemenea concentrări economice. Micii fermieri, alungaţi 
de pe pământurile lor, zilerii fără muncă s-au îndreptat 
către Oraş. Plebea urbană îşi sporeşte numărul. Mijloa- 
cele ei de existenţă sunt mai precare pe zi ce trece şi 
devine necesară organizarea unui sistem de asistenţă 
socială. Chiar şi aici, tradiţia oferea o soluţie. Vechea 
tradiţie clientelară făcea ca patronul să fie responsabil, din 
punct de vedere moral, de bunăstarea celor care depin- 
deau de el. De aceea, se puteau vedea, din ce în ce mai 
des, clienţii venind grăbit dimineaţa în casele nobile sau 

bogate şi cerând sportulae. Acesta era cadoul în natură pe 
care patronul îl oferea zilnic clientului său, ca acesta să 
poată trăi. 

În curând însă, problema a depăşit ceea ce puteau 
acorda particularii. Ea se pusese deja în unele regate 
elenistice şi, după acest model, încetul cu încetul, s-a 
organizat şi la Roma un veritabil sistem de asistenţă publi- 
că, constând în distribuţia de grâu, vin şi ulei la preţuri 
mici, uneori chiar gratuit. Astfel, începe să se schiţeze, din 
ultimii ani ai celui de al doilea secol î.Hr., fizionomia a ceea 
ce va fi plebea imperială, care trăieşte dintr-o hrană 
câştigată fără să muncească, parazită a unui imperiu pe 
care nu ea l-a cucerit, fără grija zilei de mâine, dar 
pregătită să ia parte la revolte sângeroase, un instrument 
docil care-şi pleacă urechea la vocea unor oratori populari 
şi a unor demagogi. 


Evocarea plebei romane, atât de diferită de ceea ce 
fusese înainte, acel popor de muncitori şi soldaţi, sugerează 
în mod firesc ideea de jocuri de care era atât de lacomă. 
Cetatea grecească avea teatrul ei, în care comediile şi 
tragediile, reprezentate la început cu ocazia unor sărbători 
religioase, au ajuns să se înmulțească în aşa măsură, încât 
în Tarent, de exemplu, spre sfârşitul existenţei sale ca 
cetate independentă, nu exista zi fără o reprezentaţie 
teatrală. La Roma, jocurile au existat dintotdeauna. Dar 
acestea erau, la origine, ceremonii religoase, menite să dis- 
treze zeii, cu un ritual stabilit până în cele mai mici detalii. 
Fără îndoială că oamenii erau admişi să asiste la spectacol, 
dar desfăşurarea acestuia nu avea loc special pentru ei. 

Cele mai vechi dintre aceste jocuri erau cursele de cai, 
organizate la Circul Mare. Se spune că acestea ar fi exis- 
tat din perioada regală, de vreme ce, cu o asemenea oca- 
zie, prietenii lui Romulus ar fi răpit femeile sabine. La sfâr- 
şitul unora dintre curse, calul învingător era sacrificat, iar 
sângele lui folosit la purificarea rituală, destinată să asi- 
gure fertilitatea pământului şi a oamenilor. De altfel, însăşi 
cursa era prin esenţă destinată să evidenţieze vigoarea 
animalelor şi, în consecinţă, să se decidă care sunt cele a 
căror sacrificare va fi mai folositoare colectivităţii. Specta- 
colul era instrumentul, scopul fiind ofranda rituală. 

Acelaşi lucru s-a petrecut şi cu marile procesiuni, care 
au fost la originea reprezentaţiilor teatrale. La începuturi, 
dansatorii şi mimii (dintre care unii de origine etruscă) 
reprezentau un fel de comedie sacră, menită să bucure 
zeii, ale căror statui erau, în acele zile de sărbătoare, ex- 
puse în mod solemn. Aceste procesiuni s-au transformat, 
de-abia în cursul secolului al treilea î.Hr, şi s-au separat în 
pantomime şi apoi în adevărate piese de teatru jucate pe 
o scenă. Astfel s-au născut tragediile şi comediile. Aceste 
ludi scaenici — erau denumite astfel pentru a le deosebi de 
celelalte jocuri — datorau mult influenţei greceşti. Poeţii au 
început prin a imita piesele de teatru greceşti, păstrând 
totuşi anumite caracteristici pur italice sau latine. În faţa 
acestor reprezentații, romanii nu se simțeau înstrăinaţi, 
cum s-ar fi întâmplat în faţa unor simple adaptări. Autorii 
pieselor urmează, în mare măsură, tradiţiile naţionale. 
Aceasta o vedem bine mai ales în comedii, mult mai bine 
păstrate decât tragediile, din care au rămas numai frag- 
mente. Este sigur că opera unui Plaut’ datorează mult 


16 Plaut (Titus Maccius Plautus) (250-184 î. Hr.), poet comic latin, a 
scris piesele „Captivii“, „Soldatul fanfaron“, „Ulcica“, „Gemenii“, 
„Comedia stafiilor“ şi s-a inspirat din comedia nouă grecească. (n.red.) 

saltimbancilor care, cu mult timp înaintea apariţiei teatru- 
lui roman, străbăteau oraşele Italiei Centrale. Publicului îi 
plăcea să regăsească, chiar sub deghizarea lor gre- 
cească, personajele familiare din farsă: şiretul cocoşat 
Dossenus, bătrânul cârcotaş, Pappus, Bucco, mâncăcio- 
sul cu obrajii enormi, şi Maccus clovnul, țăran prost ale 
cărui grosolănii încântau auditoriul. Totuşi, chiar în locul 
comediei, conform tradiţiei, publicul roman prefera adese- 
ori spectacole mai puţin literare, abandona în masă tea- 
trul, în favoarea unui ursar sau a unui dansator pe sârmă. 

La sfârşitul Republicii nu exista încă un teatru cu un 
sediu permanent. Cu prilejul fiecărui spectacol se ridica o 
scenă provizorie şi nişte trepte de lemn. Teoretic, trebuia 
ca spectatorii să stea în picioare. Ar fi fost un semn de 
slăbiciune să li se permită să stea jos, iar această slăbi- 
ciune, după cum s-a văzut, a făcut să decadă cetăţile 
greceşti şi ar fi periclitat măreţia statului roman. Construc- 
ţia, în anul 55 î.Hr. a primului teatru din piatră, operă a ma- 
relui Pompei, a fost considerată, de asemenea, un semn 
de decadenţă de către bătrânii romani. Ei nu-şi puneau 
problema că un teatru de scânduri demolat şi refăcut de 
căte ori era necesar, nu era prea diferit de un teatru dura- 
bil. Pentru a-i face să-l accepte, Pompei a trebuit să-şi pre- 
zinte construcţia ca pe o simplă dependinţă a unui templu 
ridicat pentru protectoarea sa, Venus. 

Uneori se organizau, de către particulari bogaţi, spec- 
tacole, cu ocazia funeraliilor unui membru al familiei lor. Să 
nu fim şocaţi că vedem reprezentate comedii la ceremoni- 
ile funerare ale lui Paulus-Emilius. Am vorbit despre partea 
de spectacol din ceremoniile funerare, la care luau parte nu 
numai cei aflaţi în viaţă, ci şi strămoşii defuncţi. Ca şi 
jocurile publice, jocurile funerare sunt activităţi religioase şi 
constituie un ritual în care sentimentele personale al spec- 

tatorilor contează prea puţin. Obiceiul luptelor de gladiatori 
s-a introdus la Roma chiar cu ocazia jocurilor funerare. Se 
pare că obiceiul a fost campanian la origine, dar nu se 
poate exclude şi o influenţă etruscă. Iniţial, se făceau, 
probabil, sacrificii umane, prizonierii de război fiind ucişi la 
funeraliile unui erou. Roma n-a cunoscut niciodată acest 
spectacol într-o formă atât de barbară. Când apar gladia- 
torii în jocurile publice, începând din 105 î.Hr., ei sunt deja 
luptători, care se confruntă câte doi şi care îşi apără cinsti: 
şansa unul împotriva celuilalt. Un gladiator învins, dar care 
s-a apărat curajos, este uneori grațiat de către un public 
sensibil, mai ales, la aspectul sportiv al luptei şi, mai puţin 
decât noi, la grozăvia acesteia. 

Gladiatorii se recrutau dintre criminalii judecaţi şi con- 
damnaţi la pedeapsa capitală şi care îşi mai prelungeau 
astfel viaţa, dar şi dintre voluntari, sclavi fugari, dornici 
să scape de urmărire, sau oameni ruinaţi. Unii gladiatori, 
deosebit de îndemânatici sau de norocoşi, aveau o carieră 
lungă şi ajungeau să-şi obţină retragerea din arenă. La 
sfârşitul Republicii existau anumiţi oameni, special 
pregătiţi pentru a desfăşura acţiuni în favoarea unuia sau 
altuia dintre candidaţii la funcţiile publice, folosind în acest 
scop gladiatorii. Aceştia din urmă erau întreţinuţi de către 
producătorii unor spectacole cu obiectiv electoral, 
lanistae, care îi închiriau unor magistrați însărcinaţi să se 
ocupe de jocuri. Ei se antrenau în şcoli speciale, ludi, şi 
duceau o viaţă uşoară. 

Existau diferite tipuri de gladiatori, care se deosebeau 
după armamentul lor. Gladiatorul cu armament greu, cu o 
cască cu vizieră, un scut lung şi platoşă, era un samnit. Un 
trac se proteja cu ajutorul unui scut rotund şi lupta cu un 
pumnal. Retiarii luptau fără altă armă decât cu o plasă, de 
care atârnau bucăţi de plumb, şi un trident. Ei aruncau 

plasa, aşa cum se procedează pentru a prinde peşte, îşi 
imobilizau adversarul, iar apoi îl străpungeau cu tridentul, 
la fel cum un pescar prinde cu harponul un ton. 

De la începutul celui de-al doilea secol î.Hr., s-au 
prezentat şi spectacole cu animale sălbatice. Acolo nu mai 
erau oameni care luptau unii împotriva altora, ci animale 
sălbatice: leul împotriva leului, leul împotriva unei pantere 
sau a unui taur. Dar, în curând, s-a ajuns să se opună ani- 
malelor omul. În arenă aveau loc mari vânători, cu haite de 
câini asmuţite împotriva sălbăticiunilor şi cu vânători, având 
ţepuşe şi lănci în mâini. Magistraţii, cărora le revenea sarci- 
na să organizeze jocurile, se străduiau să găsească specta- 
cole noi, care să placă poporului. Astfel, Pompei a fost primul 
care a adus rinoceri în arenă. Încă de pe vremea războaielor 
punice, elefanții erau binecunoscuţi de romani, dar publicu- 
lui îi displăcea să vadă, masacrate, aceste animale, în care 
se părea că se ghiceşte o oarecare asemănare cu omul. 

Poporul de rând iubea aceste spectacole, exotice sau 
sângeroase. Lenea, iresponsabilitatea lui, de asemenea, 
sentimentul că toate acestea erau puse în scenă, cu mare 
cheltuială, pentru amuzamentul lui, totul contribuia la 
creşterea plăcerii. Dar romanii cei mai cultivați nu asistau 
decât din obligaţie — pentru că organizatorul le era 
prieten sau aliat politic, sau pentru că trebuia să-şi menţină 
poziţia în manifestările colective. Ei se plictiseau, în realitate, 
acolo, şi preferau singurătatea dedicată studiului în vilele lor. 


Contactele directe mai întâi cu Grecia, apoi cucerirea 
Macedoniei şi intervenţiile continue în treburile interne ale 
cetăților şi ale ligilor, până la crearea provinciei Achaia, 

după distrugerea Corintului, în 146 î.Hr., au provocat o ade- 
vărată revoluţie spirituală, cu influenţe imense în viaţa coti- 
diană a romanilor. Vechiul ideal, care făcea din cetăţean 
slujitorul statului şi care subordona întreaga viaţă personală 
activităţii publice, este pus în discuţie de influenţa cres- 
cândă a unor discipline intelectuale şi a unei culturi care nu 
acordă prea mare atenţie aspectului civic. De aici înainte, 
apărea la fel de necesar să se citească filosofii, ca şi să se 
înveţe mânuirea armelor. O dată încheiată ziua de muncă, 
era normal să înceapă o alta, în intimitatea căminului. lar 
când venea vara şi tribunalele intrau în vacanţă, fiecare îşi 
petrecea perioada călduroasă în vila sa de pe malul mării 
sau de pe coline. 

Această evoluţie a obiceiurilor a fost repede trans- 
pusă în arhitectura locuinţelor. Am amintit cum vechile 
locuinţe de la ţară s-au micşorat ca să se adapteze 
spaţiului redus al oraşelor. Acum, se observă o mişcare 
exact contrară, pentru care avem mărturii preţioase în cele 
mai vechi case conservate la Pompei. Mai întâi, s-a dez- 
voltat atrium-ul. În locul bătrânului atrium toscan, în care 
acoperişul este susţinut de numai patru grinzi dispuse pe 
patru laturi şi traversând încăperea dintr-un capăt în 
celălalt — ceea ce limitează dimensiunile acesteia la ma- 
ximum o bârnă — se recurge la susţinerea compluvium-ului 
prin patru coloane. A apărut astfel atrium-ul tetrastil, care 
putea fi conceput mai larg decât un atrium toscan, graţie 
unei mai bune repartizări a greutăţii. Apoi, pe măsură ce 
nevoia de spaţiu a devenit mai mare, s-au înmulţit coloa- 
nele şi a apărut atrium-ul corintic, care este un adevărat 
portic cvadruplu. Numele lui indică, dacă nu proveniența 
efectivă a acestui tip de atrium, cel puţin asociaţiile evoca- 
te în minţile romanilor cu arhitectura elenistică. La fel s-a 
întâmplat şi în cazul celui de-al patrulea tip de atrium care 


52 


a apărut atunci — atrium-ul din Rhodos. Acest atrium nu 
era decât un atrium corintian cu una din laturile mici (cea 
dinspre sud) ridicată pe două etaje, ca să apere camera 
de căldura soarelui. 

Fără nici o îndoială că nu suntem, cu această evoluţie, 
în faţa unei influenţe exercitate direct de locuinţa elenistică. 
Atrium-ul îşi păstrează numele roman, dar, în realitate, este 
înlocuit printr-un adevărat peristil, de genul celor care ne 
sunt cunoscute prin intermediul caselor din Delos. Singura 
deosebire dintre atrium şi peristil constă, nu în aşezarea 
lor, ci în funcţiile pe care le îndeplinesc. Întrucât în obi- 
ceiurile greceşti nu intră vizita matinală a clienţilor, nici ma- 
rile recepții oficiale care au loc pe parcursul unei zile a 
magistratului roman, peristilul păstrează un caracter strict 
privat. El este centrul vieţii de familie. Aici stau femeile. La 
romani, din contră, atrium-ul rămâne prin excelenţă locul 
reprezentativ, iar viaţa privată trebuie să se refugieze în 
altă parte. Din acest motiv, se observă că, la Pompei, casa 
tinde să se dezvolte, pe lângă vechiul tablinum, apărând o 
întreagă serie de încăperi care nu existau altădată. Într-un 
fel, casa oficială este dublată de o casă particulară, 
asemănătoare celeilalte, dar închisă pentru mulţimea 
clienţilor şi a vizitatorilor. Arhitectura marchează, în mod 
clar, separarea pe cale de a se produce în viaţa cotidiană, 
între activităţile oficiale şi otium, dreptul de a fi tu însuţi. 

Modelele tipice de case duble le găsim la Pompei. Ele 
încep să apară înainte ca oraşul să fie transformat în 
colonie romană, ceea ce s-a întâmplat în timpul dictatoru- 
lui Sulla (către 90 — 80 î.Hr.). Este sigur că o evoluţie simi- 
lară a avut loc şi la Roma, prin extindere de la un oraş la 
altul, aşa cum suntem îndreptăţiţi, într-o oarecare măsură, 
să tragem concluzia. Acolo unde, altădată, la locuinţa de la 
ţară, se întindea grădina de zarzavat (hortus, fig. 1), 

arhitecţii construiesc un al doilea atrium, sau, mai degrabă, 
un peristil cu aspect grecesc (de exemplu casa lui Pansa, 
(fig. 5). Pe axă, pe locul în care, la vechea casă, ar fi fost 
tablinum, se deschide larg un salon mare, sala (în greacă, 
oecus, orxoţ). Aici au loc recepţiile private şi, de aseme- 
nea, aici este centrul vieţii familiale. Bucătăria, altădată 
învecinată cu atrium, este împinsă în spatele peristilului, la 
fel ca şi sufrageria, deschisă şi ea către portic. În mijlocul 
porticului, ca într-un atrium, este amenajat, adesea, un 
bazin mare sau se plantează flori şi plante agăţătoare, care 
se caţără pe coloane. Acolo poate să-şi găsească locul şi 
o boltă de viţă de vie. Gustului pentru natură, vreme înde- 
lungată reprimat de limitele caselor de la oraş, i se lasă frâu 
liber. De altfel, nu rareori, bazinul din atrium era înconjurat 
de muşchi, ferigi, irişi, de plante iubitoare de umiditate, pu- 
se în adevărate jardiniere, în care pământul este sprijinit de 
plăci de marmură sau de pământ ars. Tradiţionala severita- 
te a locuinţei este astfel înveselită. Niciodată, din câte ştim, 
peristilul locuinţelor greceşti nu a fost decorat aşa. Romanii 
încearcă, prin noile aspecte ale luxului, o evocare a vieţii 
de la ţară, acel paradis pierdut. 

În locuinţă, spaţiul lăsat liber din centrul peristilului nu 
este singurul destinat unei grădini de agrement. Dacă ve- 
chiul hortus, grădina de zarzavat, a dispărut, lăsând locul 
peristilului, în realitate a mai apărut o altă grădină. Ea se 
întinde dincolo de casa particulară şi nu mai este desti- 
nată zarzavaturilor. Separată de oecus printr-un portic larg 
(fig. 5), în ea se cultivă dafini, leandri, chiparoşi, plantate 
astfel încât să formeze boschete. Ici şi colo, statui ale fau- 
nilor, ale bacantelor, ale nimfelor, un Priap evocau pre- 
zenţa forţelor invizibile ale naturii şi ale spiritelor pământu- 
lui. Deseori, altarul casei trece din /ararium către grădină. 
Pentru adăpostirea zeilor casei se construieşte o capelă 


54 


GRĂDINĂ 


1741111151967514441114, G 049949914811118, 177, 7791441111, 
pnma PUT ae 
; E i; p 
$ A A 
; ER Ap 
7 
7 A A A Y A 
Z 4 7 gA f 4 
A VA 
p 4 A P f 7 J 
i A Ga 
KZ Ze, ZE DZ 820 hg, (22) 9779777777777 
d p 
7 


ISIS 
PERISTIL  TRICLINIU 


54541444411110414141. o 2 o 0 e o 

VA 

7 
| a 

' 7 

; o 7 

5 1990777977 YILLLLLLLAG 
749441444441144 2 0 9 0e 7 4 7 si 

7 
A 

YILIIILJILLILLILIN / 22227777 
4 7 m 4 
7 A A 7 

4 1711111111471 7% 4414111414) 

“a AM III 

A 7 7 7 7 

A A A 7 A Și 

A 77077818 JIAN OLIJ LILIS ILLA Com P 

; pg 0717 

7 A DĂ d 

7 7 usri 

A 
A 


Fig. 5 Casă cu peristil (casa lui Pansa, din Pompei 


55 


mică, care devine centrul ansamblului peisagistic. La el se 
ajungea pe o alee sinuoasă, ocolind un boschet — întoc- 
mai cum la ţară se ajungea, la sanctuarele rustice. Cam în 
această perioadă, romanii au inventat, sau cel puţin, au 
însufleţit arta aranjării grădinilor. Aceste aranjamente cu 
plante, flori, apă care curge şi forme ale artei greceşti 
reuşeau să exprime dragostea lor pentru natură. Această 
artă nu va fi pe deplin desăvârşită decât mai târziu, înce- 
pând cu Imperiul. Totuşi, ea se născuse deja în ultimele 
decade ale perioadei Republicii, iar concepţia despre viaţă 
pe care o simboliza — ideea că natura nu este numai pu- 
terea care produce recoltele şi fiinţele vii, ci şi o prietenă 
iubită în existenţa cotidiană — acest semi-dilitantism, care 
va înflori mai târziu, era deja întrezărit la romani încă din 
perioada în care Cartagina se prăbuşea. 

Primii mari nobili ai Romei, despre care ştim sigur că au 
avut grădini, sunt P. Cornelius Scipio, învingătorul lui 
Hannibal, şi prietenii săi, partizani declaraţi, la fel ca şi el, ai 
culturii greceşti. După persecuția politică pe care a suferit-o 
din partea cenzorului Cato, Scipio s-a refugiat în Campania, 
la Literne, unde se găsea casa lui de la ţară. Aici a trăit 
într-un fel de exil voluntar şi i-a interzis soţiei, ca la moartea 
lui, să-i fie duse rămăşiţele pământeşti la Roma. Această 
vilă, păstrată de pietatea romanilor, exista şi cu două secole 
şi jumătate mai târziu când a fost vizitată de Seneca, de la 
care ne-a parvenit o descriere destul de precisă. Impresia 
care se desprinde din aceasta este, mai întâi, aceea a unei 
mari austerităţi. Seneca, obişnuit cu locuinţele luxoase din 
timpul Imperiului neronian, se miră să vadă simplitatea cu 
care se mulțumea învingătorul Cartaginei. Această vilă este 
încă parţial ţărănească. Ea se afla înghesuită în spatele 
unor ziduri cu tumuri la colţuri, necesare datorită incursiu- 
nilor relativ frecvente ale piraţilor. Camerele de recepţie 

sunt foarte mici, dar mai ales odăile particulare, iar baia abia 
ajungea pentru sclavi spune Seneca. Însă, în jurul casei, 
este un parc mare cu crânguri şi verdeață peste tot. 
Nepotul prin adopţie al primului African, Scipio 
Aemilianus, avea şi el o vilă în Campania. Acolo, pentru a 
se odihni după oboseală şi primejdii, făcea lungi plimbări 
pe plajă şi, împreună cu prietenul său, Laelius, se distrau 
culegând scoici, aşa cum fac copiii. Vila, grădina sunt 
mijloace pentru a scăpa de tirania şi oboseala oraşului. În 
tinereţe, Scipio Aemilianus şi-a urmat tatăl în campania 
împotriva regelui Macedoniei, Perses. A avut astfel 
ocazia să cunoască marile parcuri de vânătoare pe care le 
posedau toţi suveranii din perioada elenistică şi să vâneze 
chiar el în aceste rezervaţii regale. Întorcându-se în Italia, 
a continuat să practice, de plăcere, un sport care până 
atunci era mai degrabă disprețuit şi lăsat în seama oame- 
nilor de la ţară'8. Imitându-l, mulţi tineri aristocrați au 
început să întreţină un alai, arme de vânătoare, personal 
şi să urmărească cerbi sau mistreți în munţii şi pădurile 
italice. Plecând de la un vechi obicei grecesc, vânătoarea 
a apărut, de atunci, ca un exerciţiu pregătitor pentru război 
şi, în această calitate, a fost admisă la Roma, cu acelaşi 
drept ca celelalte sporturi practicate până atunci de către 
tineri pe Câmpul lui Marte şi care se reduceau mai ales la 
un antrenament militar intensiv: aruncarea suliţei, temutul 
pilum al legionarului, alergare, înarmat până în dinţi sub 
greutatea platoşei, scrimă cu sabia, marşuri lungi, obosi- 
toare, după care se relaxau, aruncându-se în Tibru, când 
era mai frig, şi înotau. 
17 Perses — ultimul rege al Macedoniei (179-168 î. Hr.) înfrânt de romani 
în al treilea război macedonean (171-168 î.Hr.) la Pydna (168 î. Hr.); a 
murit în captivitate, iar regatul său a fost împărţit în 4 provincii tributare 


Romei. (n.red.) 
18 J. Aymard, Les chasses romaines, Paris, 1951. (n.a.) 

Activitatea fizică începe să se detaşeze de vreun scop utili- 
tar. Se găseşte timp pentru simpla odihnă într-un cadru natural 
frumos, pentru plăcerea de a fi un om tânăr, viguros şi atent faţă 
de corpul său. Cu toate acestea, nu se practică încă deloc exer- 
ciţiile atletice de tip grecesc. Această influenţă este rezervată 
perioadei următoare. Sunt privite cu un oarecare dispreţ, cel 
puţin la Roma — dacă nu în sud şi în Campania, unde influenţa 
grecească era mai puternică — aruncarea greutăţii, cursele de 
care, probe minuţios pregătite şi care nu sunt decât exerciţii 
atletice în sine, la fel ca operele de artă. Dar, nu va trece mult 
timp, şi tinerii romani vor fi văzuţi pasionându-se de perfor- 
manţele atleţilor, asemenea efebilor atenieni din gymnasium. 

Ideea de a avea răgazul unei destinderi, în afara obliga- 
ţiilor citadine, începe să se impună la Roma prin intermediul 
vieţii intelectuale. Pe unul din domeniile sale, Cicero a ame- 
najat două alei, pe două terase învecinate. Pe una a numit-o 
Liceul, iar pe cealaltă Academia. Or, Liceul şi Academia erau 
locurile unde, la Atena, îşi ţinuseră prelegerile Aristotel şi 
Platon. Şcolile pe care ei le-au fondat continuau să existe 
acolo şi să fie două dintre cele mai însufleţite centre ale 
filosofiei şi gândirii greceşti. Denumindu-şi astfel grădinile, 
marele orator afirma nu numai filoelenismul său, dar şi dorința 
de a dedica existenţa sa privată — otium, răgazul dedicat 
studiului — celor doi filosofi, cei mai mari ai tuturor timpurilor. 

Dacă grădina este un loc de odihnă, ea mai este, de 
asemenea, locul conversaţiilor şi al discuţiilor înalte. De la 
mijlocul celui de-al doilea secol î.Hr., înfelepții greci au început 
să ia drumul Romei. Din când în când, fără îndoială, Senatul 
se credea îndreptăţit să expulzeze pe unii al căror zel susţinut 
atrăgea la ei pe tineri, distrăgându-le atenţia de la exerciţiile 
militare. Dar aceasta rămâne fără nici un efect împotriva 
acelor literați care s-au integrat în marile case, trăind în 
apropierea stăpânului, discutând seara, o dată terminată ziua 
oficială, cu prietenii lui, şi formând, încetul cu încetul, copiii 

— viitori senatori şi magistrați — în spiritul cunoaşterii şi al 
respectului pentru cele care ţin de spirit. Acest aflux de greci 
cultivați a început pe vremea când, sub pretextul înăbuşirii 
oricărei opoziții în oraşele din Pelopones, Senatul a deportat 
în masă personajele cele mai importante din burghezia locală 
grecească şi le-a implantat în ltalia. Aceasta a făcut ca 
Polybius să se refugieze la Roma şi să poată exercita o influ- 
enţă determinantă asupra gândirii tânărului Scipio Aemilianus. 
Încetul cu încetul, fiecare mare familie a început să aibă 
filosofii ei de casă. Şi dacă, în secolele precedente, ziua se 
desfăşura interminabil în Forum, iar timpul consacrat treburilor 
era limitat, o dată îndeplinite îndatoririle civice, acum apare 
graba de a regăsi, în peristilul casei, conversaţia cu prietenii. 
În mod firesc, o asemenea evoluţie a mărit rolul şi im- 
portanţa femeilor. Dacă ele erau excluse din Forum şi din 
viaţa publică, locul lor era însemnat în intimitatea familială 
şi, foarte repede, doamnele romane au dobândit o cultură 
şi un rafinament care le-au făcut să egaleze elita mascu- 
lină. Austeritatea antică îşi pierde din consistenţă. În peri- 
oada în care a fost cenzor, Cato mai putea încă să exclu- 
dă din Senat un nobil roman vinovat că şi-a sărutat soţia în 
public — el însuşi lăudându-se că nu i-a arătat, propriei soţii, 
dovezi evidente de tandreţe decât pe timp de furtună, când 
aceasta era speriată de tunete şi fulgere. Cincizeci de ani 
mai târziu o asemenea austeritate nu mai era la modă. 
Aproximativ, în perioada Gracchilor (la sfârşitul celui 
de-al doilea secol î.Hr.) apar adevărate saloane în jurul 
câtorva femei. Se cunoaşte influenţa exercitată asupra celor 
doi tribuni de însăşi mama lor, Cornelia, care s-a ocupat de 
formarea lor intelectuală şi morală, fiind în mare măsură 
responsabilă de poziţia lor politică, cel puţin în ceea ce 
priveşte principiile lor. Trei sferturi de secol mai târziu, apare 
cercul Claudiei, în care se reunesc toţi tinerii eleganţi, impor- 
tanţi din Roma, dar, de asemenea, şi oamenii de spirit şi 

poeţii. Claudia, sora tribunului pe care Cicero îl detesta atât 
de mult, dar pentru care oratorul a nutrit, un timp, oarecare 
simpatie, este eroina Lesbia din opera lui Catullus. Cultivată, 
artistă, ea nu are prea multe în comun cu tradiționala 
matroană, iar moravurile ei sunt libere. Se vorbeşte cu o 
nuanţă de scandal despre petrecerile pe care le dădea în 
grădina ei de pe malul Tibrului. Dar conduita Claudiei nu 
este aceea a unei curtezane. Ea este căsătorită şi, dacă are 
o oarecare slăbiciune pentru Catullus sau un altul, nu 
înseamnă că se străduieşte mai puţin să sprijine cariera 
politică a soţului ei. Multe intrigi, care au agitat Republica 
romană către sfârşitul ei, au avut originea în salonul Claudiei 
sau în acelea ale rivalelor ei. Active, voluntare şi deseori 
interesate şi lacome să câştige, femeile romane nu se mai 
resemnează să toarcă lâna. Acele timpuri sunt desigur 
apuse. Vechea căsătorie prin confarreatio, despre a cărei 
ceremonie am vorbit, se practică din ce în ce mai puţin, 
întrucât nu se putea rupe uşor. Ea este înlocuită cu forme 
mai puţin solemne, inventate, altădată, pentru a legitima 
căsătoriile plebeilor, şi care permit să se obţină uşor divorţul. 
Juriştii au găsit mijloacele de a da posibilitatea femeii 
măritate să dispună de bunurile ei, s-o elibereze de tutorii ei 
legali. Din ce în ce mai mult, femeia este independentă şi se 
foloseşte de noile sale drepturi. Niciodată căsătoriile n-au 
fost mai repede încheiate şi totodată mai uşor desfăcute 
decât în această perioadă. Drept urmare, numărul naşte- 
rilor, cel puţin în familiile aristocrate, se diminuează conti- 
nuu, iar numărul celor care se trăgeau din familii vechi se 
micşorează din generaţie în generaţie, în favoarea liberţilor 
veniţi cam de peste tot, şi îndeosebi din lumea elenistică şi 
orientală. Unul din scopurile politicii lui Augustus va consta 
chiar în încercarea de a determina întoarcerea la obiceiurile 
de odinioară. Va fi însă un efort zadarnic. 

Capitolul III 


SECOLUL LUI AUGUSTUS 


O dată cu sfârşitul Republicii, Roma încheie cucerirea 
lumii. În Orient, legiunile ei ajung în Caucaz şi la graniţele 
Armeniei. În curând, regatul Egiptului, protejat în mod 
miraculos de anexarea oficială, va deveni proprietatea 
personală a împăraţilor, care vor putea exploata inepuiza- 
bilele lui bogății. În Occident, continuă cucerirea romană. 
După înfrângerea lui lugurta, în partea occidentală a nor- 
dului Africii se instalează guvernatori romani, iar regatul 
vasal, încredinţat regelui luba, favorizează comerţul italic 
până la porţile actualului Maroc. Aventura lui Cezar în 
Galia uneşte cetăţile galice şi înlocuieşte influenţa antică 
a Marsiliei cu aceea a Romei. Cupru, argint, plumb şi aur 
din Spania şi din Galia, lemn din pădurile Alpilor sau din 
nordul Africii, peşte din Gades (Cadix), purpură tyriană, 
mătăsuri chinezeşti aduse cu caravanele din Turkestan şi 
tesute în insulele greceşti, mai ales în Kos, fructe din live- 
zile de pe Orontes, statui, argintărie, veselă scumpă ieşită 
din atelierele atice, ale Pergamului şi ale Alexandriei, toate 
bogăţiile lumii se revărsau de pe corăbiile de marfă care 
urcau pe Tibru şi acostau în portul de pe Aventin. Se părea 
că romanii nu aveau decât să întindă mâna, căci cuceririle 
lor le asigurau o viaţă luxoasă şi plină de măreție. 

Or, printr-un ciudat contrast, apare în acel moment, 
chiar la Roma, o reacţie împotriva tentaţiilor şi a înlesnirilor 
vieţii cotidiene. Anarhia şi catastrofele sângeroase, care 
au marcat căderea regimului republican, au zdruncinat 
destul de tare clasa conducătoare ca aceasta să nu simtă 
nevoia unui adevărat examen de conştiinţă şi, poate, a 

unei reveniri la mai multă virtute. De altfel, la o examinare 
atentă, belşugul era numai pentru romanii de la oraş. Pă- 
tura de mijloc, cei care acumulaseră un anumit capital din 
municipiile şi satele italiene evolua mai lent. Augustus, 
când era copil, a fost crescut într-o casă modestă, la 
Velletri, deşi tatăl său era un magistrat de rang înalt. Livia, 
soţia lui Augustus, avea lângă porţile Romei o fermă renu- 
mită pentru curtea ei de păsări, unde ea creştea o rasă de 
găini albe, fără să considere că prin aceasta, se înjosea. 
Încă din vremea lui Tacitus, se va vorbi despre zgârcenia 
provincialilor ca despre o virtute. Tradițiile ţărăneşti se 
păstrează, dar într-un plan secund. Trebuie, totuşi, să se 
facă o distincţie între regiunile cu proprietăţi întinse, Apulia 
(familia Puliilor, lângă Tarent), Campania, în jurul Neapo- 
lelui, Toscana, care au alungat muncitorii liberi, şi pămân- 
turile mai puţin bogate, unde o populaţie fidelă trecutului, 
se agăța cu încăpățânare de el. Acesta este cazul teritori- 
ilor muntoase şi, de asemenea, al vechilor colonii militare, 
aflate în nordul peninsulei, pe drumul galilor, de-a lungul 
coastei provensale şi până în inima Spaniei. Acolo, econo- 
mia rămâne de tip agrar, cu tot ceea ce implică ea: rarita- 
tea banilor şi, în general, a bogăției mobiliare, mediocrita- 
tea averilor, un număr relativ mic de servitori şi de sclavi. 
Aceşti burghezi de la ţară, adesea cetăţeni romani de dată 
recentă, îşi trimit copiii să înveţe la Roma — dar aceasta 
costă scump şi nu-şi pot permite întotdeauna. Atunci, se 
străduiesc să organizeze local şcoli, în care sunt aduşi 
profesori al căror trecut nu-i recomandă întotdeauna unei 
astfel de meserii. Copiii, instruiți mai bine sau mai rău, ră- 
mân în orăşel şi continuă tradiţia familiei. Începe să se 
întrezărească — de exemplu, graţie mărturisirilor lui Horaţiu 
despre anii copilăriei lui — o întreagă viaţă municipală în care 
se proiectează, ca o imagine întârziată, Roma tradiţională. 

Efortul lui Augustus nu ţintea, aşadar, decât să pro- 
pună romanilor din capitală, imitarea unui model care nu 
era foarte îndepărtat. Şi, pentru câtva timp, a părut că va 
reuşi. Exemplul îl dădea el însuşi. Biograful lui, Suetonius, 
povesteşte că n-a vrut niciodată o casă mare, aşa cum 
apăruseră în decursul perioadei precedente. Avem 
norocul să cunoaştem casa lui Augustus de pe Palatin şi 
suntem obligaţi să fim de acord că era foarte modestă. În 
starea ei actuală, vedem acolo trei săli principale, 
deschise către o curte interioară. La un nivel superior, un 
mic peristil luminos, cu câteva dependinţe în jur. Casa 
este în mod sigur mai puţin somptuoasă decât cea a lui 
Diomede, a lui Faunus sau decât unul sau altul dintre 
palatele pompeiene, cu imensele lor peristiluri, colonadele 
lor adumbrite, operele lor de artă de factură elenistică. 
Casa lui Augustus de pe Palatin este chiar expresia acelei 
reacţii către mai multă simplitate în viaţa cotidiană, pentru 
care a pledat primul împărat. 

Până atunci, nu rareori, se întâmpla ca pereţii interiori 
să fie decoraţi cu obiecte scumpe din marmură, aduse din 
Africa sau Asia. Când venitul proprietarului nu permitea 
astfel de extravaganţe, pictura le înlocuia şi se imitau, 
pentru a înşela ochiul, încrustări de pietre exotice. Dar iată 
că asistăm la apariţia unui nou stil de decorație. Idealul nu 
mai este să se dea iluzia unui decor grandios. Pictorului i 
se cere acum să înlăture pereţii, să-i deschidă cu ferestre 
imaginare, prin care privirea să descopere peisaje şi pri- 
velişti cu grădini. Astfel, în casa lui Augustus, salonul cel 
mare are două deschideri largi care par să dea, una, spre 
o pădure şi cealaltă spre un pârâu. Într-o parte, un sanc- 
tuar al Dianei, zeiţa vânătorii, de cealaltă, o capelă cu o 
destinaţie mai puţin clară, ridicată pentru o divinitate 
țărănească. În felul acesta, cei care stau în locuinţă au 

iluzia că trăiesc într-un decor natural. Printr-o întorsătură 
ciudată, formele noi, deprinse din arta decorativă, tind să 
regăsească vechiul naturalism roman. În acelaşi timp, ele 
au avantajul de a înlocui, printr-un joc al imaginaţiei, 
absenţa unei grădini adevărate. Căci Roma lui Augustus 
este un oraş în care creşterea populaţiei conduce, mai 
mult decât oricând până atunci, la economisirea spaţiului. 
Dacă, în cazul generaţiilor anterioare, unii mari proprietari, 
ca Lucullus şi istoricul Sallustius, au putut crea parcuri 
imense, unde erau realizate peisaje similare celor care 
erau pictate pe pereţii casei de pe Palatin, Augustus nu-şi 
încurajează prietenii să le urmeze exemplul. Unul dintre 
aceştia avea o locuinţă foarte încăpătoare pe Esquilin. 
Augustus nu i-a reproşat aceasta, dar, devenit moştenito- 
rul lui, s-a grăbit să dărâme această casă supărătoare şi a 
destinat terenul unor clădiri de interes public. Încetul cu în- 
cetul, oraşul, care, dacă ar fi continuat să urmeze tendin- 
tele manifestate până atunci, ar fi sfârşit prin a semăna cu 
Pompeiul aşa cum îl vedem, cu palatele lui particulare şi 
cu casele de plăceri, tinde să restrângă din ce în ce mai 
mult spaţiul locuibil. Câteva imagini ale timpului (confirma- 
te de săpături ca aceea de pe Caelius, sub biserica Sfinți- 
lor loan şi Paul) ne arată străzile în pantă, escaladând coli- 
nele şi mărginite de case înghesuite şi strâmte, unde, din 
pridvoare, femeile pândesc plecarea şi sosirea vecinilor lor. 
Bătrânul atrium italic este pe cale de dispariţie. La Roma, 
numai vechiul domus al familiilor nobile îl mai au, însă nu 
se mai construiesc altele. Pentru a găzdui mulţimea din ce 
în ce mai numeroasă, trebuie să se recurgă la soluţii eco- 
nomice. Arhitecţii au inventat, atunci insula. 

Insula sau insuliţa este un imobil mărginit din toate 
părţile de străzi — cum era, de altfel, vechiul domus cu atri- 
um — dar, spre deosebire de acesta, primea lumina aproa- 

pe exclusiv prin deschideri care dau spre drumul public şi 
nu către o curte interioară (fig. 6). Caracteristica impor- 
tantă a unei insula este aceea de a avea numeroase etaje 
la care se accede pe scări care coboară direct în stradă. 
Acest procedeu, folosit încă în multe imobile din bătrâna 
Genova, de exemplu, are avantajul de a oferi o indepen- 
denţă etajelor superioare şi de a economisi spaţiul, 
renunţându-se la un vestibul comun. Era astfel posibil să 
se instaleze mai multe familii diferite în aceeaşi casă, în 
diferite apartamente. Uneori, se obţine o sursă suplimen- 
tară de aer şi de lumină printr-o curticică sau mai degrabă 
printr-un puț, făcut în interiorul acestei insula. Pentru 
pietatea locuitorilor, se instala aici un altar al casei, comun 
întregului imobil, un pictor reproducea pe pereţi imaginea 
câtorva plante. O voinţă tenace nu putea lăsa să dispară 
amintirea naturii. Dar, aceste sugestii a ceea ce era, în 
secolul trecut, cadrul obişnuit al vieţii cotidiene, nu făceau 
decât să sublinieze revoluţia introdusă de noile condiţii de 
existenţă în oraş şi, într-un fel, să o deplângă. 

O dată introduse la Roma, aceste insulae s-au înmulţit 
în detrimentul domus-ului şi au ajuns să schimbe fiziono- 
mia oraşului. Adesea foarte înalte, ele ajungeau la cinci 
sau chiar şase etaje. Dar numai primele trei etaje erau 
construite din piatră nefasonată placată cu cărămidă. Res- 
tul era făcut din materiale mai uşoare, şi adesea, părţile 
superioare erau din lemn. Antreprenorii şi proprietarii reali- 
zau în felul acesta profituri sigure, însă în dauna solidităţii 
şi a securităţii. Un laitmotiv pentru moralişti şi poeţi îl con- 
stituia evocarea frecventelor prăbuşiri de case şi a 
incendiilor. Ne putem imagina riscurile reprezentate de uti- 
lizarea exclusivă a sobelor cu cărbune de lemn atât la 
bucătărie, cât şi pentru încălzit, în această înghesuială de 
oameni, în spaţii din ce în ce mai strâmte şi din ce în ce 

mai fragile. Era suficientă prezenţa unor tăciuni nestinşi, 
lângă un perete care conţine paie, şi focul cuprindea 
întregul bloc. În altă parte, podelele supraîncărcate se 
surpau; adăugarea unui etaj suplimentar compromitea 
grav soliditatea unui perete pentru care arhitectul nu 
prevăzuse o astfel de solicitare. Numărul şi gravitatea ac- 
cidentelor care aveau loc în insulae l-au făcut pe Augustus 
să organizeze un corp de vigiles, însărcinaţi, în mod spe- 
cial, cu asigurarea supravegherii pe timp de noapte a ora 
Şului şi cu lupta împotriva incendiilor. O satiră a lui luvenal, 
rămasă celebră, descrie greutăţile şi piedicile pe care le 

Fig. 6 Radorisiituirea unei insula 
(J. Carcopino, Vie quotidienne, trad. englezească, p. 26-27) 

întâlneşte un om când se plimba în Roma lui Domiţiant: 
străzi înguste, convoaie mari de care pentru permanentele 
şantiere de construcţii, cortegii funerare, zgomote, îmbul- 
zeală, fum de la sobe — toate acestea existau deja în tim- 
pul lui Augustus şi făceau dificilă şederea în oraş. 


+ 


Mulțimea care se îmbulzeşte pe aceste străzi nu mai 
are înfăţişarea de odinioară. De peste două secole 
bărbaţii au luat obiceiul să-şi radă barba şi uneori chiar 
părul. lar, de la sfârşitul Republicii, se mulţumesc să le 
poarte foarte scurte, cu fruntea şi gâtul libere. S-a ajuns 
ca părul rebel să fie încreţit cu fierul, într-un număr mare 
de bucle mici; chiar bărbaţii se supuneau acestei operaţii, 
fapt care-i scandalizează pe moralişti. Pentru ras, este 
obligatoriu să se recurgă la un bărbier, întrucât briciul rudi- 
mentar nu le permitea să realizeze această operaţie sin- 
guri. Bărbierul, instalat în plină stradă sau într-o prăvăli- 
oară, înconjurat de clienţi, care, aşezaţi pe bănci, pălăvră- 
geau aşteptându-şi rândul, începea prin a umezi faţa 
clientului. Apoi, cu încetineală, ascuţindu-şi des briciul pe 
o piatră, îşi făcea meseria. Accidentele nu erau rare şi o 
lege fixa daunele pe care le putea pretinde un client muti- 
lat. Romanii bogaţi îşi aveau propriul lor bărbier, în mâinile 
căruia se încredinţau. 

De asemenea, costumul şi-a pierdut uniformitatea şi 
sobrietatea. Afluxul străinilor veniţi din Orient a introdus 
obiceiuri noi, care, practic, l-au transformat. Se poartă din 
ce în ce mai mult pallium-ul, care, la origine, era o mantie 


19 Domițian (Titus Flavius Domitianus) împărat roman între 81-96 
aparţinând dinastiei Flavia. (n.red) 

grecească care se aranja mult mai simplu decât toga: o 
fâşie lungă de material suplu din lână se punea numai pe 
un umăr şi se înfăşură în jurul şalelor. Nu necesită nici 
croială, nici cusături, nici broşă specială pentru a-l fixa şi 
a-l menţine pe loc. Pentru toate aceste motive, el a fost 
adoptat de către oamenii simpli, de către intelectuali (pal- 
lium-ul era, în mod tradiţional, îmbrăcămintea filosofului) 
şi, de asemenea, de către nobilii romani, când nu aveau 
obligaţii oficiale. În perioada celor doi ani de exil pe insula 
Rhodos, Tiberius n-a vrut să îmbrace altceva. Pallium 
apărea ca veşmântul, prin excelenţă, al timpului petrecut 
în studiu. 

Dar, deja de multă vreme, romanii cunoşteau hainele 
mai strâmte şi mai potrivite unui climat mai rece decât al 
lor. Astfel, paenula era o pelerină cu glugă, având un 
aspect modern. Ei o datorează Galiei Cisalpine, iar prima 
menţiune despre ea aparţine unui autor roman şi datează 
din timpul celui de-al doilea război punic. Totuşi, obiceiul 
nu s-a generalizat decât la sfârşitul Republicii şi la înce- 
putul Imperiului. Ele se foloseau mai ales în călătorii, în 
timpul interminatbilelor ore în care erai zdruncinat în caden- 
ţa atelajului sau, dacă se alegea drumul pe apă, cum era 
cel făcut de Horaţiu când mergea la Brindisi, era o pro- 
tecţie prețioasă în timpul nopţilor petrecute în umezeala şi 
frigul râului. O purtau şi soldaţii în perioada campaniilor din 
ţări cu climă mai aspră, în Galia, în peninsula Bretagne, pe 
malurile Dunării, în Alpi sau în Germania. Dar, începând cu 
instaurarea Imperiului, se puteau vedea bătrâni mergând 
pe stradă, înfăşuraţi în paenulae şi chiar apărând la jocuri 
în această ţinută considerată drept neîngrijită. Materialul 
din care era confecţionată o paenula era o țesătură deasă 
de lână, deseori acoperită cu fire lungi, care oferă o pro- 
tecţie foarte eficace împotriva intemperiilor. 

Paenula se îmbrăca direct peste tunică, fără nici o altă 
haină. Dar, uneori, era necesară o pelerină mai uşoară, 
care să acopere toga — de exemplu, atunci când, pentru a 
asista la o ceremonie, nu puteau să nu îşi pună costumul 
oficial, dar în acelaşi timp doreau şi să îşi protejeze umerii 
împotriva frigului. Pentru a răspunde acestor nevoi, 
romanii dispuneau de /acerna, care arată aproape la fel ca 
o togă, aşa cum era aceasta la începuturi, dar care se 
purta aşezată pe umeri şi prinsă cu o fibulă grea. Dacă 
ploua, acestei /acerna i se adăuga o glugă care putea fi 
detaşată, cucullus, care acoperea şi umerii. 

Tot aşa cum au împrumutat paenula de la gali, romanii 
au luat şi pantalonii, pe care îi purtau la ţară sau la vână- 
toare. Aceşti bracae erau nişte pantaloni colanţi, coborând 
deasupra genunchiului şi continuaţi adesea prin tibialia, 
care erau fâşiile moletierelor20. E adevărat, un astfel de 
costum era întotdeauna rar în oraş. Cel mai adesea, sub 
tunică se purtau sau numai nişte izmene foarte scurte, sau 
nişte chiloţi de in care acopereau coapsa şi care, de 
aceea, erau denumiți feminalia. 

Varietatea atât de mare a veşmintelor, care se 
dovedeau la purtare cu mult mai practice decât toga, a 
avut ca rezultat folosirea acesteia mult mai rar. Se spune 
că, într-o zi, Augustus a întâlnit în Forum un grup de 
oameni îmbrăcaţi cu /acernae mohorâte şi a fost indignat. 
„lată, a spus el, stăpânii lumii! Priviţi-i, popor al togii!“ 
Urmarea a fost un edict care interzicea cetăţenilor fără 
togă accesul în Forum. Această hotărâre, luată cu intenţia 
bună de a aduce un plus de demnitate manifestărilor din 
viaţa publică, consacră, în ochii noştri, despărţirea din ce 


20 Obiect de îmbrăcăminte format dintr-o fâşie de stofă sau de piele cu 
care se înfăşura pulpa piciorului, peste pantalon, de la gleznă până sub 
genunchi. (n.tr.) 

în ce mai evidentă dintre aceasta şi existenţa cotidiană. 
Nu se mai ţinea seama de aparenţe, ci mai mult de con- 
fort. Viaţa oficială nu mai era — pentru unii, cel puţin, cei 
care aveau apăsătoarea onoare de a participa la ea — 
decât o reprezentaţie plictisitoare, de care se scăpa cât se 
putea de repede. Viaţa adevărată se afla în altă parte. 
Această separare se exprimă prin evoluţia togii, care 
devine mai grea, mai incomodă şi se încarcă de drapaje 
complicate. Acum ea coboară mult sub genunchi şi era 
practic imposibil să ai altă activitate, în acest costum 
sculptural, decât să ţii discursuri sau să faci figuraţie. 


+ 


Adoptarea unui costum cu adevărat practic, era cu 
atât mai indispensabilă cu cât romanii încep să călăto- 
rească mult. Nu numai că un mare număr dintre ei trebuie 
să meargă în provincii îndepărtate pentru a ocupa funcţii 
publice, dar simplii particulari posedă, câteodată la dis- 
tanţe considerabile, vile şi domenii în care îşi petrec lunile 
cele mai calde. În plus, ultimele decade ale Republicii au 
cunoscut o intensificare a schimburilor comerciale. Mulţi 
cavaleri din rândul negustorilor aveau interese financiare 
sau se ocupau de un comerţ oarecare. Din toate aceste 
motive, numărul de călători de pe drumuri şi din porturi 
creştea. Augustus a trecut, după anii de tulburări şi de 
războaie civile, la reorganizarea reţelei rutiere care, la 
origini, avea un caracter esențialmente militar; drumul şi 
coloniile care o mărgineau demonstrând etapele înaintării 
efective a armatei romane. Încetul cu încetul, această 
reţea a fost adaptată condiţiilor păcii. Se făceau eforturi 
pentru lărgirea drumurilor, ca să se permită transportul 

mărfurilor şi să se creeze drumuri secundare deservind 
municipii, situate la o oarecare distanţă de drumul princi- 
pal. Cel mai celebru dintre toate drumurile romane rămâne 
Via Appia, construit în 312 î.Hr. de către cenzorul Appius 
Claudius, între Roma şi Capua şi care a fost prima linie 
care a unit Latium şi Campania. Acest drum, prelungit suc- 
cesiv până la Tarent şi la Reggio di Calabria, de unde, cu 
un bac, era posibil să se ajungă în Sicilia, există încă la 
porţile Romei şi astăzi, în starea lui din Antichitate. Lat de 
aproximativ 4,30 m, el este în întregime pavat cu dale din 
bazalt poligonal, solid îmbinate unele într-altele şi formând 
o şosea indestructibilă. Să nu credem totuşi că toate dru- 
murile romane erau aşa, şi nici că pavajul Viei Appia se 
continua până la capătul ei. Cel mai adesea, drumul era 
numai pietruit şi aşternut cu nisip, iar lăţimea lui nu 
depăşea deseori 2 metri, ceea ce făcea ca, la încrucişarea 
a două vehicule, să apară destule dificultăţi. Vara, pe 
aceste drumuri era foarte mult praf, iar iarna, unele 
porţiuni se transformau în noroaie. În apropierea oraşelor, 
în general, autorităţile locale se preocupau să le ame- 
lioreze, dar între marile oraşe, pasaje lungi rămâneau difi- 
cile. De aceea, când era posibil — şi din ce în ce mai mult, 
pe măsură ce se înaintează în istoria Imperiului — se uti- 
lizau căile maritime. 

Pe aceste drumuri, călătorii mergeau uneori pe jos — 
de-a lungul şoselei era o cărare pentru pietoni —, dar, desi- 
gur, când se parcurgea o distanţă puţin mai lungă, trebuia 
să se recurgă la mersul pe un catâr sau pe un cal. Şi 
întrucât numai cei mai săraci călători nu aveau o suită, nu 
rareori se întâlneau grupuri de călăreţi: stăpânul pe un cal, 
sclavii pe catâri. Un animal de povară ducea bagajele, mai 
ales merindele pentru drum, căci unele etape erau lungi şi 
se desfăşurau prin câmpii lipsite de resurse. Când călăto- 

rul era o persoană cât de cât importantă, pe drum se de- 
plasa o adevărată caravană. Stăpânul era instalat într-o 
căruţă cu patru roţi, de origine galică, numită raeda. El că- 
lătorea culcat pe o saltea aşezată pe scândura căruţei — 
precauţie necesară, căci vehiculul nu avea resorturi şi 
zdruncinăturile erau neplăcute chiar dacă, în general, se 
mergea la pas. În a doua căruţă, se puteau pune bagajele, 
însoțitorii călărind înainte sau înapoi. Ei erau înarmaţi, 
pentru a se păzi de întâlnirile periculoase — tâlharii nu erau 
puţini şi a fost necesar ca Augustus să organizeze adevă- 
rate expediţii militare pentru a debarasa de ei anumite re- 
giuni ale Peninsulei Italice. Căruţele cu bagaje conţineau 
deseori adevărate comori. Se spune că Cezar nu se depla- 
sa fără să ia cu el — chiar şi în război — tăblițe de mozaic. 

Doamnele din înalta societate preferau să folosească 
litierele purtate de sclavi. Bitinienii erau renumiţi pentru o 
astfel de muncă. 

Aristocraţii romani trimiteau înainte oameni care le 
pregăteau locul de odihnă peste noapte. Cel mai adesea, 
când nu făceau deplasarea oficial şi când nu erau 
aşteptaţi în oraşe în această postură, ei se opreau, în 
fiecare seară, la vila unui prieten, unde, intendentul, aver- 
tizat, le pregătise o primire demnă de rangul pe care îl 
aveau: banchet şi, mai ales, o baie, foarte necesară după 
orele lungi de drum, prin praf sau noroi. Se putea ca ei 
înşişi să posede o mică locuinţă (deversorium) pe acele 
drumuri pe care le parcurgeau în mod frecvent. Când 
aceste posibilităţi lipseau şi, dacă nu voiau sau nu puteau 
să stea sub un cort, trăgeau la un han. 

Aceste hanuri, construite de-a lungul marilor artere, 
pe teritoriul întregului Imperiu, semănau destul de bine cu 
caravanseraiurile Orientului: o curte în jurul căreia sunt 
înşirate grajduri pentru animale şi şoproane pentru căruţe. 

La primul etaj se găsea o galerie în care dădeau camerele 
călătorilor. Mobilierul era puţin sau deloc. Fiecare se insta- 
la cum putea, gătea recurgând la serviciile oamenilor lui. 
Astfel de hanuri erau numeroase în Antichitate. Altele, de 
un nivel mai ridicat, ofereau drumeţilor mai multe posi- 
bilităţi. La hanul propriu-zis se mai alipea o cârciumă, 
unde se puteau găsi mâncăruri calde, uneori vinuri de cali- 
tate şi o companie veselă. În unele hanuri, în zilele căldu- 
roase, călătorul accepta invitaţia cârciumăriţei siriene, pe 
care micul poem virgilian ne-o arată în mijlocul grădinii 
sale, sub bolta de viţă, turnând băutura şi dansând în 
sunetul unei muzici instrumentale. Aceste cârciumi aveau 
firme, care difereau în funcţie de regiune, cu nume ca 
Hanul Cămilei, Hanul Găinii, La Marele Vultur şi alte mii, 
aflate sub protecţia lui Mercur (protectorul negustorilor şi 
al călătorilor), a lui Apolo sau Venus. Clientela principală a 
acestor hanuri era formată din catârgii, căruţaşi, oameni 
simpli, dar ele adăposteau uneori şi personaje înalte. 


* 


Mâncărurile de la hanuri nu puteau fi nicidecum pe 
gustul romanilor bogați, care uitaseră de frugalitatea me- 
sei ancestrale. Am văzut deja cum meniurile erau mai ela- 
borate decât cele din urmă cu unu sau două secole, dar, o 
dată cu începutul Imperiului, vedem gătitul devenind o 
veritabilă artă, care dă prilejul apariției unei serii de cărți, 
dintre care cea mai renumită care ni s-a păstrat, este 
aceea a lui Apicius. Aceasta ne permite să ne formăm cel 


puţin o idee exactă despre unele rețete romane?!. 


21 Apicius. L'art culinaire, ediție tradusă şi comentată de J. André, 
Paris, 1965. (n.a.) 

Orice s-ar spune, bucătăria epocii imperiale are pre- 
ocupări legate de medicină. Multe dintre reţetele propuse 
de Apicius sunt prezentate ca fiind indicate pentru a vin- 
deca o maladie sau alta şi, prin aceasta, tratatul lui nu 
rămânea fără legătură cu preceptele antice ale lui Cato. 
Dar, din timpuri atât de îndepărtate, ingredientele s-au 
multiplicat şi s-au diversificat. Să remarcăm întrebuinţarea 
excesivă a condimentelor şi a ierburilor cu miros puternic, 
dintre care unele sunt indigene, dar altele se importă din 
Orient, la preţuri foarte mari. Se folosesc mult piperul, 
boabe sau pisat, chimenul alături de molotru22, usturoi, 
cimbru, ceapă, rută?3 şi pătrunjel. Silphium, plantă aroma- 
tică, mândrie a Cirenaicii, intra în multe dintre compoziţii. 
Peste toate însă, garum era principalul ingredient, nelipsit 
aproape din nici o reţetă. Multă vreme, oamenii moderni 
s-au întrebat zadarnic ce era acest garum. Astăzi suntem 
mai bine informaţi, mulţumită unei mai bune cunoașteri a 
bucătăriei din Extremul Orient, care utilizează un produs 
asemănător, nuoc-mam (în Indochina). Este vorba de 
intestine de peşte, în principal de ton şi macrou, macerate 
în sare, care, prin autoliză?4 sfârşesc prin a da naştere 
unor produse similare celor care se găsesc în brânzeturile 
noastre fermentate. Acest garum era produs cam peste tot 
în zona bazinului mediteranean, dar cel care se bucura de 
o deosebită apreciere era cel de pe țărmurile spaniole. 
Preţul lui putea atinge, în funcţie de calitate, sume foarte 
ridicate, dar oamenii simpli puteau să îmbunătăţească 


22 Plantă erbacee din familia leguminoaselor, având flori albastre şi 
fructul în formă de păstaie (trigonella besseriana) (n.tr.). 

23 Virnanţ, plantă erbacee aromatică având frunze alterne şi penate şi 
flori galbene, dispuse în corimb; este întrebuințată în medicină (n.tr.). 
24 Dezintegrarea celulelor şi a ţesuturilor din plante şi din animale, sub 
acţiunea enzimelor proprii (n.tr.). 

gustul legumelor cu un produs de calitatea a doua sau a 
treia, obţinut prin înmuiere sau fermentare rapidă, şi care 
era mult mai ieftin. 

Ne putem imagina, după reţetele lui Apicius, o bucă- 
tărie cu mâncăruri picante, destul de asemănătoare cu 
bucătăria orientală, în care predominau sosurile, capabile 
să modifice gustul propriu cărnii, ca şi cum arta bucăta- 
rilor consta în schimbarea aspectului — de exemplu, de a 
da unei ciozvârte de porc impresia că ar fi o pasăre sau de 
a da unor sfârcuri de scroafă (fel foarte apreciat) aparenţa 
unei tocane din peşte. Căutarea sistematică a unor 
mâncăruri rare, exotice şi costisitoare, caracteristică deja 
perioadei precedente, se amplifică excesiv de mult. Se 
citează tocănița din limbi de privighetoare, care evident 
necesita un număr enorm de păsări. Dar astfel de fantezii, 
simple curiozităţi culinare, nu puteau fi decât foarte rare 
excepţii. Chiar şi marii proprietari de pământuri continuau 
să ofere oaspeţilor mai ales vânat şi peşte de mare: lipan, 
tipar, mreană, dar şi infinita varietate a faunei meditera- 
neene care se găsea proaspătă, în fiecare dimineaţă, la 
macellum, situat nu departe de Forumul roman. Mult prea 
celebra poveste despre mrenele hrănite cu carne de om, 
pentru ca gustul lor să devină mai fin, este aproape o le- 
gendă sau cel puţin generalizarea răuvoitoare a unui caz 
unic. Dacă este adevărat că un prieten al lui Augustus 
arunca uneori sclavi în bazinul în care trăiau aceşti peşti, 
aceasta nu a fost atât pentru a-i hrăni pe aceştia, cât pen- 
tru a-i ucide pe sclavii vinovaţi, dar toată lumea s-a indig- 
nat de o astfel de pedeapsă. La moartea proprietarului, 
casa, care a fost martora acestor grozăvii, a fost dărâmată 
de către Augustus, care a donat terenul domeniului public. 

Strădania lui Augustus a contribuit, în egală măsură, 
la păstrarea vieţii de familie în rândurile aristocrației prin 
încercarea de a diminua numărul de divorţuri, pedepsirea 
adulterelor, devenite din ce în ce mai numeroase în cursul 
ultimilor ani ai Republicii, favorizarea căsătoriilor, prin 
acordarea unor privilegii taţilor şi mamelor ale căror familii 
aveau cel puţin trei copii. El a dorit să apere, pe cât posi- 
bil, tinerii de contacte imorale. Adolescenţii au fost inte- 
graţi în asociaţii pe jumătate religioase, pe jumătate 
sportive, s-a interzis tinerilor „imberbi“ să participe la cere- 
monii precum acea cursă a Lupercaliilor25, un foarte vechi 
ritual magic celebrat, în fiecare an, în jurul Palatinului şi în 
care bărbaţi goi flagelau, cu curele din piele de tap, 
femeile care doreau să dobândească o fecunditate pe 
care natura le-o refuzase. Sărbătoarea, prea respectată 
datorită vechimii ei, nu putea fi interzisă; ea a fost supusă 
unor reguli mai stricte, aşa cum va fi, mai târziu, carnava- 
lul în lumea creştină. 

În acelaşi scop, Agrippa, colaboratorul şi, în curând, 
ginerele lui Augustus, execută pe Câmpul lui Marte ample 
lucrări, pentru a crea un cadru atrăgător destinat exerci- 
ţiilor fizice. S-a construit special un apeduct pentru alimen- 
tarea unui canal artificial, Euripe, destinat tinerilor înotă- 
tori, care nu mai aveau, de aici încolo, nevoie să ţină 
seama de creşterile şi de pericolele Tibrului. Lângă Euripe, 
Agrippa a ridicat primul mare aşezământ termal din Roma, 
o baie cu aburi denumită Laconicum, care va fi modelul 
marilor terme ale perioadei viitoare. Încetul cu încetul, 


25 Sărbătoare anuală celebrată la Roma, la 15 februarie, în apropierea 
unei grote, în cinstea lui Faunus Lupercus, zeitate a turmelor de vite. (n.tr.) 

exerciţiile de pe Câmpul lui Marte, pe care tradiţia romană 
le voia exclusiv militare, căpătau, aşa cum am spus-o, un 
cadru inspirat din gimnasyum-ul grec şi din palestre26. Aici 
îşi petreceau cea mai mare parte a timpului lor tinerii liberi 
prin naştere, iar cârciumile nu se deschideau decât la 
căderea nopţii, la ora la care tineretul se întorsese demult 
acasă. 

S-ar putea greşi, totuşi, dacă s-ar crede că educaţia 
fizică a fost singura activitate a adolescenților. Minunatul 
avânt al literaturii în timpul secolului lui Augustus a dove- 
dit că formarea lor intelectuală nu era deloc neglijată. 

Copilul, după anii petrecuţi sub îngrijirea exclusivă a 
mamei, când învățase primele elemente de citire, începea 
să meargă la şcoală. El era atunci dat în grija unui dascăl 
într-ale gramaticii, care îl învăţa, mai întâi, să scrie şi să 
citească în mod curent. Câteva celebre fresce ne prezintă 
copiii aşezaţi pe o bancă, sub un portic, cu tăbliţa ceruită 
pe genunchi — ca, astăzi, tăbliţele de ardezie — şi repetân- 
du-şi lecţia sub supravegherea profesorului. Toţi sunt 
înfăşuraţi în pelerine, căci în aer liber este frig, iar cei mai 
mulţi sunt atenţi. Totuşi, într-un colţ, un elev rău este biciuit 
şi gura lui larg deschisă este proba pentru urletele pe care 
le scoate. Horaţiu a păstrat o urâtă amintire despre 
învățătorul lui, Orbilius biciuitorul. Metoda pedagogică 
consta, în esenţă, în exerciţii de memorie, în 
murmure repetate la nesfârşit şi vai de cel care nu ţinea 
ritmul! Cu acest profesor se învățau, astfel, pasaje lungi 
din poeţii latini de odinioară: Naevius, cu epopeea sa 
Războiul punic, Ennius, cu Analele sale, un spirit mai 
modern, dar cu un stil greoi. Trebuia ca prin aceste lecturi 
să se întipărească în mintea copiilor preceptele sănătoase 


26 Loc special destinat practicării gimnasticii şi luptelor în Grecia şi 
Roma antică; din lat. palaestra (nitr.). 

ale predecesorilor, să li se dea lecţii de energie şi virtute 
străveche. De asemenea, mai erau învăţaţi maxime luate 
din piesele de teatru sau din comedii, ba chiar din culegeri 
de texte juridice, ca aceea a lui Appius Claudius sau a 
cenzorului Cato. Formarea morală era completată de o 
ucenicie în calcule. Întrucât în practică nu se utiliza sis- 
temul zecimal, iar măsurările, şi în special moneda, se 
bazau pe diviziunea duodecimală, rezultatele operaţiilor 
erau învăţate aşa cum se învaţă astăzi tabla înmulţirii. Se 
învăţa astfel să se împartă în mod mecanic un sextans 
(2/12) dintr-un triens (4/12) sau dintr-un quadrans (3/12). 
Pentru calcule mai complicate, se folosea un abac, un fel 
de grilaj cu bile care reprezenta numerele. 

Toate aceste lecţii erau repetate copilului, seara, de 
către pedagogul lui, adică sclavul care se ocupa îndeosebi 
de el, îl avea în grijă, îl însoțea la şcoală, îl ferea de con- 
tacte periculoase şi îl ajuta la învăţat. Acest pedagog era, 
în general, un grec, uneori foarte cultivat şi care căpăta o 
mare influenţă asupra tânărului. Intimitatea lor nu înceta o 
dată cu terminarea studiilor, ea se perpetua, în aşa fel 
încât vedem oameni mari, chiar pe Augustus însuşi, 
păstrând lângă ei pe tovarăşul lor din copilărie. Fără îndo- 
ială, pedagogilor li se datorează pătrunderea atât de rapi- 
dă şi de profundă a unor obiceiuri greceşti în gândire şi în 
viaţă, influenţă secretă, puţin sesizabilă pentru noi, căci nu 
se manifestă deloc în mărturiile literare, dar pe care este 
important să o recunoaştem şi să nu o minimalizăm. 

Când copilul a dobândit toate cunoştinţele pe care i le 
putea oferi profesorul de gramatică, intra la şcoala de 
retorică. Era începutul unor „studii superioare“: acolo se 
reluau marile opere literare latine, completate cu acelea 
ale poeţilor, istoricilor şi oratorilor greci — să nu uităm că, 
lângă pedagogul său şi în viața de toate zilele, micul 

roman învățase să vorbească greaca în acelaşi timp cu 
latina, iar cultura romană a fost, foarte devreme, bilingvă. 
Spiritul în care erau prezentate aceste lecturi era cu totul 
diferit de cel al profesorului de gramatică. Accentul se 
punea pe explicarea literară a operei: procedeele de com- 
poziţie şi de stil, semnificaţia profundă, ba chiar căutarea 
unui simbolism ascuns. Tânărul era astfel, treptat, îndru- 
mat spre cele mai bune modele şi iniţiat în legile com- 
poziţiei literare. Natural, profesorul avea în vedere, mai 
ales, formarea lui ca orator; arta de a vorbi frumos impreg- 
na întreaga viaţă publică a Romei. Preocupările politice nu 
mai erau, fără îndoială, cele de altădată, de când puterea 
trecuse în mâinile împăratului şi ale colaboratorilor lui 
direcţi, prieteni personali, însă dezbaterile din Curie 
păstrau încă aparențele. În schimb, activitatea judecăto- 
rească nu fusese niciodată atât de intensă. Vechiul Forum 
nu mai era de ajuns pentru a cuprinde tribunalele. A fost 
necesară mărirea numărului de clădiri pentru a încăpea 
cei care pledează şi judecătorii. Fiecare roman îşi putea 
prezenta singur apărarea, pe aceea a clienţilor lui, sau să 
vorbească în ajutorul prietenilor săi. Era considerat 
ruşinos ca un tânăr, pe cale să părăsească toga virilă, să 
nu fie în stare să-şi facă o „intrare“ cel puţin onorabilă în 
dezbaterile din Forum. Fără îndoială, unii dintre oratori 
erau chiar celebri şi, în cazul pricinilor delicate, erau prefe- 
rate serviciile lor, dar, teoretic, ei nu erau decât nişte 
cetăţeni ca şi ceilalţi şi nu se bucurau de vreun statut pro- 
fesional deosebit. 

La şcoala retorului, tânărul cetăţean se forma pentru 
rolul lui de bază. | se propuneau procese fictive şi tratân- 
du-le, el învăţa, în acelaşi timp, regulile fundamentale ale 
dreptului. Cunoaşterea juridică şi câştigarea abilității în 
oratorie erau strâns legate. Noi ştim însă de la Cicero că 

un orator desăvârşit trebuia să posede o vastă cultură 
generală. Spiritele superioare nu se mulţumeau să 
posede numai tehnica. Elocinţa nu era un scop în sine. 
Aceasta trebuia să poată acţiona asupra minţilor şi a 
sufletelor şi de aceea era necesar ca tânărul să cunoască 
„lot ceea ce este omenesc“ noţiunea unui umanism 
cuprinzător era, prin urmare, una dintre ţintele propuse 
educaţiei cetățeanului roman. De aceea, nu rareori studi- 
ile erau completate prin audierea cursurilor filosofilor. 
Pentru aceasta, adesea tânărul roman mergea la Atena, 
Pergam, Alexandria sau Rodos, într-unul din centrele 
unde trăiau şi dădeau lecţii filosofi celebri. Acolo el ducea 
viaţa unui student independent, cu bani mulţi, linguşit de 
colegii lui şi de profesori pentru că provenea din Cetatea 
Regină. Se ignorau nebuniile lui, se aplaudau zgomotos 
progresele lui în dialectică şi, când se întorcea acasă pen- 
tru a-şi asuma sarcinile rangului său, era marcat pentru 
totdeauna de amprenta elenismului. 


* 


Totuşi, cu toată grija pe care împăratul i-o purta, să nu 
credem că tineretul a fost întru totul un model de energie, 
de muncă şi de înţelepciune. Lectura poeţilor contempo- 
rani lui Augustus ne deschide repede ochii. Acest tineret 
de aur al Romei se distrează, aşa cum s-au distrat toţi 
tinerii din toate timpurile, când nu trebuiau să facă faţă 
unor situaţii dificile. Pe cât se considera de imoral ca un 
bărbat căsătorit să nu respecte caracterul sacru al 
legăturii cu soţia lui, pe atât apare de natural ca un tânăr 
să facă ucenicia „vieţii“, având o libertate aproape totală. 
Liberte, fiice de liberte, femei venite din Orient ofereau o 

legătură plăcută pentru oricine avea destule resurse să-i 
asigure celei pe care o alesese, pentru un timp, o viaţă 
îmbelşugată în societatea bună. Aceste curtezane sunt 
adeseori cultivate: ele cântă la liră, uneori compun versuri. 
Întreaga lor viaţă are ca ţel să fie dorite şi asta este o dato- 
rie de care se achită cu plăcere. Ele sunt dorite, fireşte, 
mai ales de tinerii cei mai bogaţi, de cei care au avut deja 
o însărcinare în provincii, din care au obţinut un profit sub- 
stanţial. Deseori, nu se feresc să-şi ofere dezmierdările 
unui poet mai norocos, ale cărui versuri le va imortaliza. 
Tibullus, Properţius şi, mai ales, Ovidiu ne-au povestit 
aceste întâlniri nocturne: tânăra care coboară din balcon 
să-şi întâlnească prietenul în întunericul călduţ, acoperită 
de ampla ei palla, sau tânărul, însoţit de unul sau doi 
servitori, la lumina torţelor, bătând la o uşă care se 
deschide discret şi se închide peste fericirea lui. Jocul 
începe la căderea nopţii, în noile grădini, pe care dărnicia 
imperială le-a deschis tuturor, sau sub porticurile lui 
Pompei, lângă tufele de dafin unde Faunul de bronz 
toarnă fără încetare apa din burduful lui. Întâlniri, coche- 
tării, tertipuri, bileţele încredințate însoţitoarei, clipiri de 
ochi, apoi murmure îndelungate şi jurăminte. Toate aces- 
tea vor fi uitate în ziua în care tânărul va însoţi, pentru 
prima dată, către casa lui o logodnică de rangul lui şi, când 
la rândul său, îşi va asuma demnitatea şi sarcinile unui 
„tată de familie“. 


Capitolul IV 


DE LA NERO LA SEVERI 


Perioada care este cuprinsă între domnia lui Nero şi 
sfârşitul dinastiei Antoninilor — adică aproape un secol şi 
jumătate — este considerată, cel mai adesea, ca momen- 
tul de apogeu al Imperiului şi al civilizaţiei romane. Făcând 
abstracţie de tulburările care marchează trecerea de la 
ultimul succesor direct al lui Augustus la primul dintre 
Flavii, siguranţa internă nu a fost niciodată atât de puţin 
ameninţată, prosperitatea atât de mare, unitatea atât de 
totală. În mod aparent, viaţa privată, până la sfârşitul se- 
colului al II-lea d.Hr., nu a făcut decât să continue evoluţia 
care începuse pe parcursul secolului lui Augustus, iar sta- 
bilirea unei distincţii nete între cele două perioade, care 
prezintă între ele atâtea analogii, poate să pară de prisos. 
Totuşi, dacă privim mai îndeaproape, aceste analogii sunt 
departe de a fi atât de totale şi de profunde, cum se 
pretinde. Fără îndoială că marile ritmuri ale vieţii cotidiene, 
tehnicile meşteşugăreşti, însăşi structura socială şi eco- 
nomică nu au cunoscut o revoluţie. Dar un spirit nou se 
face simţit. Tendinţe, până atunci abia schiţate, devin 
dominante. Se simte, prin mii de indicii, că civilizaţia 
romană a depăşit o etapă care o îndepărtează tot mai mult 
de originile şi de idealul său primitiv. Observăm, de ase- 
menea, că informaţiile noastre despre realitatea cotidiană 
nu se mai bazează pe aceleaşi documente ca în perioada 
precedentă: până atunci, sursele literare contau mai mult 
decât datele arheologice. De aici înainte, avem mărturia 
acestor incomparabile muzee, care sunt vilele din 
Campania, îngropate sub cenuşa şi noroiul vărsate de 


83 


Vezuviu în timpul catastrofei din 79 d.Hr. Ne sunt cunos- 
cute, de asemenea, ruinele Ostiei, care, în stadiul actual, 
ne vorbesc mai degrabă de al doilea şi al treilea secol al 
erei noastre decât de timpurile anterioare. Chiar dacă 
viaţa acestor perioade poate fi reconstituită cu mult mai 
mare uşurinţă, concluziile pe care le tragem nu trebuie 
aplicate, decât cu cea mai mare prudenţă, perioadelor 
care au precedat-o. Literatura însăşi se preocupă mai mult 
să furnizeze descrieri minuţioase: în timpul lui Traian, 
Plinius cel Tânăr face inventarul amănunţit al vi//ae-lor 
sale şi ne invită la o vizită tot atât de prețioasă pentru noi, 
pe cât de inutilă trebuie să fi părut celor cărora le era 
adresată. Marţial sau luvenal au descoperit deliciile 
poeziei realiste, ceea ce face din operele lor tot atâtea 
surse inepuizabile. Astfel de surse ne-au lipsit până aici, 
dar este arbitrar să le folosim pentru a înlocui lipsa 
cunoştinţelor anterioare acestei perioade. 


+ 


În general, în vreme ce secolul lui Augustus a pretins 
că a iniţiat o reacţie îndreptată împotriva luxului şi o 
întoarcere la virtuțile ancestrale, o dată cu perioada 
următoare asistăm la cucerirea definitivă a Romei de către 
civilizaţia orientală. luvenal a putut să scrie că sunt vre- 
murile bune în care fluviul sirian Orontes se varsă în Tibru, 
aducând cu sine mulţimea de semigreci, curtezane în cos- 
tume exotice şi părul prins sub mitra asiatică, intermediari 
din toate clasele, aventurieri care acceptă orice meserie şi 
care nu se dau înapoi din faţa nici unei josnicii. Oricât de 
satirică ar fi această descriere, ea îşi găseşte un ecou în 
romanul, realist şi el, cunoscut sub numele de Satiricon şi 

scris de către Petronius, în ultimii ani ai domniei lui Nero. 
Acolo, vedem un libert de origine semită, atotputernicul 
Trimalchion, ajuns la o bogăţie nemăsurată, mulțumită 
unor compromisuri lipsite de nobleţe şi deţinând în Italia 
Meridională, în Sicilia, în Africa atât de multe domenii, 
încât nu le mai ştia numărul. Acest Trimalchion nu era un 
om rău. Lui îi plăcea să-şi împartă luxul cu alţii şi nu doar 
să-l etaleze. Relaţiile sale favorite erau cele cu liberţi din 
municipiul său — care poate fi, fără a fi însă siguri, 
Pozzuoli —, foşti negustori de obiecte la mâna a doua, 
antreprenori de pompe funebre, cărora li se adaugă stu- 
denţi în căutare de aventuri şi cu totul lipsiţi de scrupule. 
Într-o seară, în triclinium-ul său, se întruneşte această 
societate diversă şi vedem etalate cele mai caracteristice 
tendinţe ale epocii. Mai întâi, se remarcă, în abundența 
incredibilă a festinului, un apetit neînfrânat pentru plăceri. 
Dar, în acelaşi timp, o ingeniozitate naivă înconjoară 
această lăcomie cu un fast menit să seducă imaginaţia 
copilărească. Apare un mistreţ — întreg, reconstituit după 
frigere — căruia i se face o intrare solemnă, fiind escortat 
de valeţi costumaţi în argaţi, care mână câinii, şi în vână- 
tori, având laţuri şi ţepuşe. Cum acelaşi animal fusese 
prezentat deja, în timpul unei mese anterioare unor me- 
seni sătui care nu l-au vrut, iată-l, acum cu bonetă frigiană 
pe cap, ca un veritabil libert ce este! Se pare că porcul de 
pe platoul imens n-a fost golit de măruntaie. Trimalchion 
se înfurie foarte tare. Îl cheamă pe bucătarul vinovat; 
călăii, înarmaţi cu bice, îl înhaţă pe nefericit şi îl dezbracă. 
Comesenii, jenaţi, cer îndurare pentru el. Trimalchion este 
de acord. Ei bine, pentru că nu I-ai golit, fă-o acum în faţa 
tuturor. Bucătarul vâră cuțitul în măruntaiele animalului şi, 
de acolo, iese un munte de caltaboşi şi cârnaţi suculenţi 
care se revarsă pe masă. O întreagă comedie pentru un 

asemenea deznodământ! Găsim în aceste scene o 
delectare populară asemănătoare celei care, de secole, a 
asigurat succesul pantomimei. 

Numai că pretenţiile libertului nu se opresc aici. Pre- 
zenţa la masa sa a retorului Agamemnon şi a studenţilor 
săi şarlatani, trădează gustul său pentru lucrurile înalte. El 
nu ezită să facă paradă de ştiinţa sa, să discute literatură, 
să îl citeze aleatoriu pe Homer şi să pozeze în cunoscător 
al orfevrăriei. Pe scurt, el este parodia acelor mari seniori 
care, puţin mai târziu, vor apărea în mediile frecventate de 
Tacitus şi Plinius cel Tânăr şi care sunt, în toate, amatori 
străluciți. Am putea să pretindem, pe nedrept, că scene 
asemănătoare ne pot furniza o descriere exactă a vieţii 
cotidiene în această epocă; ele nu sunt decât accentuări 
până la dimensiuni care le fac ridicole. Acestea însă nu le 
diminuează valoarea ca document, ba dimpotrivă. 

Vom înţelege mai bine, în faţa unui astfel de tablou, 
distanţa care separă Roma aceasta, imperială întru totul, 
de Roma încă italică, la care visa Augustus. Era totală rup- 
tura cu bătrâna cetate ţărănească, în care ritmurile 
existenţei erau încă cele ale satului, în care luxul era văzut 
ca nesincer şi răgazul pentru studiu se cantona în acea 
parte a zilei care nu putea fi folosită pentru „probleme 
serioase“. Orientul triumfa, impunându-şi hotărât ritmul, în 
provinciile occidentale şi în oraşele Italiei Centrale sau 
Septentrionale. 


Însuşi decorul urban se schimbă. În timpul domniei lui 
Nero, în anul 64, s-a produs un incendiu teribil care a pusti- 
it întreg centrul oraşului. Nu a fost cruțat nici Palatinul, 


86 


unde Tiberius27, apoi Caligula?8 construiseră locuinţe mai 
vaste, şi bineînţeles, mai măreţe decât palatul mediocru al 
lui Augustus. Au ars cartiere întregi. Ceea ce rămăsese era 
atât de fragil, încât trebuiau înlăturate ruinele caselor, solul 
nivelat, molozurile duse cu luntrile până la mare. Roma tre- 
buia reconstruită aproape în întregime. O campanie 
răuvoitoare îl acuza pe împărat că ar fi dorit catastrofa. 
Oricum ar fi fost, împăratul a organizat el însuşi recon- 
strucţia, i-a aşezat pe locuitorii fără locuinţe în propriile 
grădini, a vărsat sume de bani, fără a ţine vreo socoteală, 
pentru a ajuta reconstrucţia şi a dat edicte care conţineau 
măsuri menite să evite, în viitor, îngrămădirile şi edificiile 
prea puţin solide. Lua naştere oraşul nou, Roma lui Nero, 
cu insulae a căror înălţime este limitată, cu reglementări 
privind materialele folosite în construcţii, cu străzi având o 
lărgime minimă impusă. Roma va deveni modernă şi nu va 
mai fi, ca înainte, o capitală care a crescut în voie. 
Rezultatul acestei reconstrucţii ordonate a fost că tradiţio- 
nalul domus, locuinţele cu atrium au devenit mult mai rare 
decât în trecut. Folosirea cărămizilor „îmbrăcate“ într-un 
ciment indestructibil se generalizează, atât în arhitectura 
privată, cât şi în edificiile publice. Marile imobile cu balcon, 
cu faţada având un aspect atât de modern încât ne sur- 
prinde, mărgineau străzile mult lărgite şi mai luminoase 
(fig. 6). Fără îndoială, reconstrucţia Romei nu a fost totală. 
Nu fusese distrus totul. Mai mult, Nero nu şi-a putut duce 
efortul până la capăt, căci din anul 68 d. Hr., atunci când a 
fost detronat, reglementările sale n-au mai fost aplicate. 
Spiritele tradiţionaliste au considerat că străzile largi ar fi 


27 Tiberius Claudius Nero, împărat roman 14-37, urmaşul lui Augustus. 
(n.red.) 

28 Caligula (Caius lulius Germanicus), împărat roman 37-41, aparţinând 
dinastiei lulia-Claudia. (n.red) 

prea expuse bătăii soarelui, prea calde şi ar favoriza izbuc- 
nirea unor epidemii periculoase. Chiar dacă reconstrucţia 
nu a rămas decât parţială, cadrul vieţii cotidiene a fost 
schimbat în profunzime. 

Tot pe parcursul acestei perioade, împărații s-au pre- 
ocupat de adaptarea la nevoile oraşului a aducţiunilor de 
apă. Augustus şi Agrippa începuseră deja să mărească 
debitul apeductelor. Claudius?’ a fost şi el preocupat de 
această problemă, dar rezolvarea ei, într-un mod satisfă- 
cător, îi aparţine lui Nero şi succesorilor săi, îndeosebi lui 
Traian. Totuşi, să nu ne imaginăm că în acele insulae apa 
era distribuită sub presiune, cum o vedem în locuinţele 
moderne. În mod normal, un apeduct roman furniza apa 
prin cădere liberă. El aducea apa în fântânile publice, de 
unde fiecare putea apoi să o scoată. Doar câteva mari 
familii, mulţumită bunăvoinţei deosebite a împăratului, 
aveau concesiune gratuită a unor debite riguros limitate. 
Numai că această apă, adusă din conducta publică, nu 
ajungea decât la partere. Acest fapt, care nu reprezenta 
nici un inconvenient pentru antica locuinţă cu atrium, unde 
totul era la nivelul solului, devenea grav pentru insulae, 
dispuse în înălţime. Lupta împotriva incendiilor nu era 
uşoară. Nu exista jet sub presiune, nici o ţâşnitură 
înaltă de apă, ci, ca în satele noastre cele mai înapoiate, 
doar un lanţ de oameni care fac recipientele să circule din 
mână în mână, iar acestea se golesc pe jumătate în 
timpul transportului. În mod normal micii sclavi şi 
slujitoarele erau cei care mergeau la fântână şi aduceau 
urcioarele pe cap sau pe umăr. Acest spectacol, care 
a fost al întregii Antichităţi, este încă familiar în oraşele 
din Orient. 


29 Claudius (Tiberius Claudius Nero Drusus Germanicus), împărat 
roman 41-54, tatăl adoptiv al lui Nero. (n.red) 

Până în timpul domniei lui Traian, cartierele situate pe 
malul drept al Tibrului nu primeau apă potabilă în cantităţi 
suficiente. Era nevoie ca locuitorii să recurgă la puțuri şi 
cisterne şi, ca în primele secole ale Republicii, aceasta se 
întâmpla pe Palatin, pe Capitoliu şi în Forum. Augustus, 
care a construit cu mari cheltuieli un apeduct special ce 
umplea bazinul de la Naumachie, situat pe malul drept, 
s-a gândit că, în felul acesta, se va îngriji de plăcerile con- 
cetăţenilor, dându-le, în acest bazin artificial, spectacolul 
unei lupte navale, dar nu şi-a luat precauţia de a alege o 
apă atât de curată, încât să poată servi nevoilor cotidiene, 
iar aceasta apă nu a putut fi utilizată decât la irigarea 
grădinilor. 

În noul oraş, Nero a avut grijă să îşi rezerve, pentru 
folosinţa sa personală, un spaţiu imens, unde şi-a amena- 
jat grădinile. Nu făcea prin aceasta decât să continue o 
tradiţie deja seculară. Am amintit deja grădinile lui Lucullus 
şi pe cele ale lui Sallustius. În timpul lui Augustus, şi mai 
ales ulterior, s-au construit alte domenii, nu doar pe malul 
drept al Tibrului, unde nu lipsea spaţiul, ci şi pe pantele de 
pe lanicule şi în câmpia îngustă care mărginea fluviul, dar 
şi pe colinele Esquilinului. În felul acesta, Roma îşi avea şi 
ea „centura sa verde“. Înspre nord şi înspre sud, după 
cartierele populate, care se întindeau pe colinele 
Quirinalului, ale Viminalului şi ale Suburei, oraşul se 
pierdea într-un labirint de drumuri desfundate, între 
zidurile lungi care dominau vârfurile copacilor. Pe cât de 
zgomotos şi animat era centrul, în jurul Capitoliului şi al 
Forumului, până la Aventin, pe atât de liniştită era această 
periferie din imediata lui apropiere. La originea acestui 
fenomen singular se află lipsa mijloacelor de transport şi, 
de asemenea, dorinţa proprietarilor de a avea grădini. 
Lipsită de spaţiu, Roma nu a putut să crească decât în 

înălţime şi s-a îngrămădit în ea însăşi. Câmpul începea la 
mai puţin de 2000 de paşi de Capitoliu. 

îndrăzneala lui Nero, după incendiul din anul 64, a 
constat în apropierea acestei frontiere de inima oraşului, 
modificând configuraţia cartierelor construite până atunci. 
Casa de Aur — acesta era numele acelei autentice villa 
urbane — continua direct palatul imperial de pe Palatin, a 
cărei construcţie fusese începută de Caligula şi care îl 
punea în legătură cu celebrele grădini ale lui Mecena, 
aflate pe Esquilin. În mijloc, în depresiunea unde astăzi se 
află Collosseum-ul, a săpat un lac mare şi l-a înconjurat de 
sate, de păduri, de păşuni, toate în miniatură; nimic nu 
lipsea pentru a-ţi da iluzia că eşti departe de oraş. Un por- 
tic monumental pornea din Forum, ducând până la 
intrarea în palat şi, pentru câtva timp, Nero a confiscat de 
fapt, pentru plăcerea sa personală, o importantă parte a 
Romei. După moartea sa, parcul Casei de Aur a fost 
dezmembrat. Grădinile lui Mecena au fost probabil 
împărţite şi ele în loturi, iar împărații din dinastia Flaviilor 
au consacrat cea mai mare parte a palatului neronian edi- 
ficiilor publice. În felul acesta, lacul a fost asanat şi pe locul 
lui a fost amplasat amfiteatrul flavian, cunoscut din 
Antichitate sub numele de Collosseum. Pe pantele de pe 
Caelius, la nord de amfiteatru, Titus a ridicat o mare con- 
strucţie destinată băilor publice, termele care îi poartă 
numele. Cu termele lui Titus, urmate îndată de cele ale lui 
Traian şi, din secol în secol, de altele din ce în ce mai 
grandioase, până la imensele terme ale lui Dioclețian, în 
care astăzi este instalat principalul muzeu arheologic al 
Romei, începe o veritabilă revoluţie în viaţa cotidiană a 
romanului din oraş. Am amintit deja care au fost începu- 
turile acestei mode: o baie cu aburi, amplasată pe Câmpul 
lui Marte, Laconicum-ul lui Agrippa, menit să înlăture 

oboseala tinerilor după exerciţiile fizice. Nu departe de 
acest loc, Nero, preocupat şi el de tinerii atleți şi adept 
făţiş al modelor greceşti, a construit un alt gymnasium, 
care avea şi el săli termale. În oraş existau, fără îndoială, 
şi alte băi, dar acestea erau conduse de particulari şi 
aveau drept scop să furnizeze romanilor, care nu aveau în 
locuinţele lor, mijloacele unei igiene elementare. Punctul 
de vedere s-a schimbat însă cu totul, o dată cu ridicarea 
termelor de către Titus. Băile nu mai erau o anexă a 
palestrelor sau a gymnasium-ului, sau un simplu 
aşezământ destinat igienei, ele deveneau un loc de 
plăceri, deopotrivă cafenea, loc de adunare şi jocuri. 
Partea cea mai mare a cetăţenilor care locuia în 
Roma era, de fapt, trândavă. Nu doar membrii ai 
aristocrației, senatori, cavaleri angajaţi într-o carieră 
administrativă care le lăsa libere mari răgazuri de timp, 
dar şi clientela lor şi toţi cei care erau beneficiarii 
distribuţiilor imperiale de grâne, ulei şi vin. Nu era posibil 
ca în fiecare zi să fie proces sau să se ţină discursuri 
în Forum. Nu erau jocuri la circ sau reprezentații de 
teatru zilnice, cu atât mai rare erau zilele în care era acla- 
mat sau detronat vreun împărat. Aşa a apărut obiceiul 
de a zăbovi la băi. larna sălile calde erau plăcute; 
vara, apa era răcoroasă, iar porticurile umbroase. Un 
arhitect prevăzător a înlocuit pistele vechilor palestre 
cu alei înconjurate de tufe şi peluze. Termele erau villae 
ale plebeilor. Unde, în altă parte, puteau fi petrecute, 
cu mai multă plăcere, orele libere ale zilei? După rugăciu- 
nile de dimineaţă şi cumpărarea proviziilor — fiindcă 
oamenii din popor nu lăsau aceste griji pe seama 
sclavilor sau a femeilor, se deschidea în faţa fiecăruia o 
după-amiază lungă şi goală. Atunci, după siestă, se 
duceau la terme. Femeile nu au fost nici ele uitate. Le-au 

fost rezervate câteva terme sau, în lipsa acestora, câteva 
ore din programul termelor. Romanii nu au avut niciodată 
băi „mixte“. 

Baia romanilor era o operaţie îndelungă şi complicată, 
ale cărei momente principale şi tehnici generale subzistă 
şi astăzi în ceea ce numim „băi turceşti“. Ea începea cu o 
trecere printr-o etuvă fără apă, unde corpul, supus unei 
călduri intense, transpira din abundență. Această etuvă se 
numea sudatorium. Ea era adesea precedată de un bazin 
cu apă călduţă, numit tepidarium, care nu era decât un loc 
de trecere, menit să obişnuiască progresiv corpul cu 
căldura. După tepidarium, se dezbrăcau într-un vestiar, 
numit apodyterium, unde erau lăsate veşmintele, sub 
paza a unu sau doi sclavi. Apodyterium era locul preferat 
al hoţilor şi, nu rareori, erau surprinşi răufăcători pe cale 
să şterpelească o tunică, un pallium sau o pereche de 
sandale. În timpul acesta, cei care făceau baie, complet 
goi, continuau suita de operaţiuni termale. Când corpul 
era acoperit de sudoare abundentă, simțeau adesea ne- 
voia de a se răcori: cu mâna, se stropeau cu câteva 
picături de apă rece dintr-un bazin mare, în care apa 
cădea printr-o ţeavă. Coborau apoi în bazinul cu apă 
caldă, nu înainte ca un ajutor să frece cu grijă tot corpul cu 
ajutorul unei mici perii, numite strigilis. În cele din urmă, 
baia se încheia printr-un plonjon în bazinul cu apă rece, 
pentru a închide porii. Se înota puţin, atât cât permitea 
spaţiul, iar, la ieşirea din apă, se mergea la maseur. Cu o 
mână unsă cu ulei parfumat, acesta masa fiecare muşchi, 
până când cel care făcea baie intra într-o stare de relaxare 
totală a corpului. 

Atunci când aveau la dispoziţie întreaga după amiază, 
bineînţeles că se întârzia, se făcea baie în compania unor 
camarazi, se pălăvrăgea interminabil în tepidarium sau pe 

marginile bazinului. În zilele frumoase, se întindeau în 
solarium pentru a face plajă, sau se jucau cu mingea. Me- 
dicii considerau că baia nu era cu adevărat profitabilă 
decât dacă era precedată şi urmată de un antrenament 
fizic moderat. Aşa încât erau chiar şi oameni în vârstă care 
aruncau cu gravitate o minge, până la câte trei sau patru, 
calculând punctele şi trimițând sclavii să le aducă mingile 
pe care le ratau. Sau se marşa progresiv pe aleile grădinii, 
urmând calcule savante: 1 000 de paşi astăzi, 1 500 
mâine. Aleile erau mărginite cu inscripţii care marcau 
distanţele, furnizând echivalentul în paşi al unui număr 
determinat de ture ale aleilor. În unele băi private, se 
cunoştea existenţa unor gestationes, adică a unor alei 
presărate cu nisip, unde stăpânul era plimbat într-o litieră, 
urmându-se reguli precise: exerciţiul ar putea părea 
liniştit, dar, de exemplu, după spusele lui Seneca, antrena 
corpul într-o agitaţie considerată salutară. Baia, după cum 
se vede, nu a rupt cu totul vechea asociere cu sportul, a 
cărui simplă anexă era la origini. Esenţialul îl constituia 
viaţa însăşi a băilor, agitația lor pitorească, întâlnirile, 
micile servicii care se făceau şi se ofereau — un spectacol 
întotdeauna nou. 

O scrisoare a lui Seneca descrie cu multă vervă 
atmosfera unei terme. „Imaginează-ţi, spune el, toate 
felurile de glasuri care pot să-ţi deranjeze urechile. Când 
sportivii se antrenează şi lucrează cu halterele, în timpul 
efortului sau în timpul a ceea ce li se pare lor a fi efort, se 
aud gemete şi, de fiecare dată când răsuflă, se aude un 
şuierat şi o respiraţie ascuţită. Atunci când alunecă în 
trândăveală, iar cineva se mulţumeşte cu un masaj ieftin, 
aud loviturile mâinilor pe umeri, care scot un sunet diferit, 
în funcţie de faptul că sunt date cu latul palmei sau cu 
palma. Şi dacă, peste toate cele de mai sus, mai vine şi un 

jucător cu mingea care îşi adună loviturile, totul este 
desăvârşit! Acestora li se adaugă certăreţul şi hoţul prins 
asupra faptei şi omul căruia îi place să-şi audă glasul când 
face baie. De asemenea, oamenii care sar în bazinul cu 
apă, în vacarmul apei care plescăie. Dar, pe lângă aceste 
persoane a căror voce era cel puţin normală, imaginaţi-vă 
vocea ascuţită şi piţigăiată a celor care epilează şi care 
strigând întruna, vor să se facă, în felul acesta, mai bine 
auziţi; aceasta, dacă nu cumva epilează o subţioară şi 
atunci îi fac pe alţii să ţipe în locul lor. Şi apoi, strigătele 
variate ale cofetarului, ale negustorului de cârnaţi şi ale 
vânzătorului de mici pateuri, şi strigăturile caracteristice 
tuturor acelor băieţi de prăvălie care-şi anunţă produsele.“ 
Seneca, instalat într-un apartament situat la etajul supe- 
rior, mărturisea că are mari probleme în a medita în 
mijlocul unui asemenea vacarm. 

Negustorii, care frecventau termele, nu erau diferiţi de 
cei care îşi expuneau marfa aproape peste tot în stradă şi 
în tabernae. Am amintit că numai masa de seară, cena, se 
lua cu o oarecare solemnitate. Însă ziua era lungă, mai 
ales pentru cei fără treabă, care nu încetau să tragă un 
folos cât de mic din orice, în orice împrejurare, urmând o 
cutumă care n-a dispărut, nici măcar astăzi, în lumea 
mediteraneană. Sub porticurile din Forum, în basilici, la 
colţurile străzilor, îşi aveau prăvăliile, la fel ca în oraşele 
musulmane sau pe străzile vechiului Neapole, negustori 
de mâncăruri: frigărui, mici păsări sau peşte prăjit. Se 
aprindea un foc de cărbune în aer liber; deasupra lui era 
aşezat un trepied care susţinea o căldăruşă plină cu ulei 
încins, unde se făceau clătite sau se frigeau mici cara- 
catiţe. În alte locuri, cârnaţii erau fripţi pe cărbune. Pe un 
jăratec — măslinele; pe altul — peştişorii în saramură. Se 
vindeau, de asemenea, mâncăruri de legume, îndeosebi 

niprală* cu garum după gust, fructe — în orice anotimp. O 
pictură de la Pompei înfăţişează o tânără fată aşezată 
lângă un coş plin cu smochine, pe care le oferă clienţilor. 
Speciile, importate de un secol, s-au aclimatizat şi au 
devenit populare. Chiar cei mici cumpărau în mod obişnuit 
cireşe sau piersici, ba chiar şi portocale, şi lămâi. Fructele 
exotice nu mai erau rare. Mici negustori ofereau curmale 
şi prune siriene, rodii (care şi ele apar în livezile italiene, 
dar în cantităţi mai mici). 

Săpăturile arheologice de la Ostia au dezvăluit 
numeroase thermopolii, prăvălii în care se vindea, la 
tejghea, hrană caldă şi băuturi „pentru acasă“ sau pentru 
consumat pe loc. Prăvălia era deschisă larg înspre stradă; 
paralel cu trotuarul era aşezat un fel de cuptor mare, zidit, 
asemănător acelor maşini de gătit ţărăneşti din zilele 
noastre. Acolo fierbeau înăbuşit fripturi şi legume prepa- 
rate. Pe bârne atârnau mănunchiuri de usturoi, de ceapă 
şi de ierburi parfumate. Într-un colţ, era o nişă care era 
locul de închinăciune la zei. În spate, se vedeau răsărind 
din pavaj gâtul marilor amfore din pământ ars, umplute cu 
diferite soiuri de vinuri: vinul local, care se vindea cel mai 
bine (exista o măsură pentru suma de un as), vin din 
Campania, vinuri toscane şi vinuri greceşti. Preţul falernu- 
lui31 era de patru ori mai mare decât cel al vinului obişnuit. 
Foarte mulţi romani nu găteau în apartamentele prea mici 
şi se mulţumeau să aducă mâncare gata pregătită, pe 
care o cumpărau din thermopolium. 

Cei care treceau prin oraşul Pompei trebuie să fi fost 
izbiţi de numărul considerabil de mori care se găseau aici. 


30 Plantă erbacee cu flori galbene, având fructele alcătuite din păstăi cu 
seminţe puţin turtite, pestriţe, cu pete purpurii-negricioase. (n.tr.) 

31 Vin de calitate superioară care se recolta odinioară din Campania 
(n.tr.). 

Fiecare casă îşi avea pro- 
pria moară. Pietrele de 
moară erau cioplite din rocă 
de lavă topită, care se gă- 
seau din abundență pe 
pantele Vezuviului. Fiecare 
moară avea două astfel de 
pietre. Una era fixă, având 
forma conică (fig. 7). Ea era 
înţepenită în mijlocul unui 
soi de bazin circular în care aci ati iata iata a 
cădea făina măcinată. Cea Fig. 7 Cupa unei mori 
de-a doua piatră era mobilă şi avea forma unei clepsidre, 
fiind foarte evazată în partea superioară şi în cea infe- 
rioară îngustă la mijloc. Cea de sus forma o pâlnie, partea 
inferioară se sprijinea pe piatra fixă şi se freca puternic de 
ea. Un trunchi de lemn, prins de piatra mobilă a morii, per- 
mitea unui cal sau uneori, unui sclav să învârtă maşinăria. 
Cantitatea de grâu, care se putea măcina în felul 
acesta, era foarte redusă şi acest fapt explică numărul 
mare al maşinăriilor de acest tip existent în case. Desigur 
că proprietarii bogaţi îşi pregăteau pâinea la ei acasă — 
aşa cum se practică şi azi în cele mai multe sate franceze. 
Fiecare casă avea propriul său cuptor, pe care îl încălzea 
cu lemne şi unde se cocea pâinea; aceasta avea forma 
unor mici plăcinte rotunde, pe care se desenau, atunci 
când coca era moale, opt sau zece sectoare, care însem- 
nau tot atâtea părţi. Aceste pâini, dintre care multe au fost 
găsite carbonizate în cenuşa oraşului Pompei, sunt întru 
totul asemănătoare celor pe care le vând, în zilele noas- 
tre, brutarii din Rabat sau cei din Marrakech. În funcţie de 
gradul de cernere la care era supusă făina, se distingeau 
mai multe soiuri de pâine: panis cibarius, bogată mai 

degrabă în tărâţe, era rezervată sclavilor; cea mai albă era 
rezervată pentru masa stăpânilor. De asemenea, multe 
case aveau propriile lor prese de ulei: două roţi solide care 
se învârteau vertical în interiorul unui soi de jgheab mare 
de piatră pentru a zdrobi măslinele. Uleiul de măsline con- 
stituia unul din elementele de bază ale alimentaţiei, iar 
plantațiile de măslini s-au întins considerabil în întreaga 
Peninsulă Italică, poate chiar mai mult decât în zilele 
noastre. 

În sfârşit, câteva mari exploatări agricole, descoperite 
în împrejurimile Pompeiului, ne iniţiază în prepararea vi- 
nului. Strugurii proveneau din celebrele podgorii cam- 
paniene. Erau aduşi, pe căruţe mari cu două roţi, până la 
fermă şi aici erau presaţi cu ajutorul unui levier legat prin 
corzi de un cabestan. Acest sistem arhaic a fost 
perfecţionat în vremurile de care ne ocupăm. Presarea se 
făcea cu ajutorul unui şurub, asemănător celui întâlnit la 
teascurile moderne. În felul acesta, randamentul creştea, 
iar efortul era mult mai mic. Mustul strugurilor era strâns 
într-un jgheab mare, cimentat, care îl repartiza în acele 
dolii, vase mari de pământ ars, etanşate prin îmbibare cu 
răşină. Aceste dolii, enorme şi greu de manevrat, erau 
îngropate aproape în întregime, ceea ce făcea dificilă pri- 
tocirea32 vinului. Vinul, produs în acest fel era gros, bogat 
în tanin; el lua, de asemenea, acea savoare de răşină ca- 
racteristică vinurilor greceşti contemporane. Folosirea 
butoaielor de lemn, cercuite, era cunoscută în Italia, dar 
ea era de dată recentă, către sfârşitul secolului | d.Hr., şi 
a fost importată din regiunile galice. Butoiul, mult mai prac- 


30 Operaţiune care constă în separarea de drojdie a vinului, după 
fermentare, prin turnarea dintr-un butoi în altul, în vederea limpezirii 
lui (n. tr.). 

tic, a modificat cu totul condiţiile de fermentație şi de 
păstrare a vinului, şi, de asemenea, buchetul său. Datorită 
lui, spre sfârşitul Imperiului, podgoriile din Galia îşi fac un 
renume care îl va eclipsa pe cel al teritoriilor tradiţionale 
mediteraneene care produceau vin. 

Concentrarea proprietăţii în mâna unei minorităţi, în 
ltalia imperială, a făcut din fabricarea vinului o producţie 
cvasi-industrială. Rezultat din exploatări pe scară largă, el 
era distribuit negustorilor şi consumatorilor în burdufur, 
mari, transportate în căruţe cu două roţi, spre cele patru 
zări. Din burdufuri, vinul era deşertat în amfore care se 
sigilau cu ceară sau ghips. Câteodată, se izola suprafaţa 
vinului cu ajutorul unui strat subţire de ulei (utilizarea 
acestei metode nu a dispărut la producătorii italieni de vi- 
nuri), pentru a împiedica oxidarea la contactul cu aerul. O 
inscripţie sumară era gravată apoi cu ceva ascuţit pe 
amfora însăşi sau pe o tăbliță ataşată de gâtul ei, 
menţionând anul recoltei, iar amfora era depozitată în 
pivniţă, într-un strat gros de nisip. 


+ 


Săpăturile arheologice efectuate la Herculanum, 
Pompei şi Ostia ne-au furnizat o nouă serie de detalii 
asupra industriei şi comerţului practicat în această 
perioadă. Corporaţia cea mai importantă, mai ales la 
Pompei, era, fără îndoială, cea a piuarilor. Aşa erau numiţi 
meşteşugarii care erau, deopotrivă, spălători şi boiangii, în 
sensul în care înţelegem noi astăzi. Rolul lor era acela de 
a pregăti ţesăturile şi veşmintele după fabricarea lor de 
către ţesător, sau de a le curăţi după ce se murdăreau în 
urma purtării. 

Procedeul era destul de complex. Ţesătura era mai 
întâi curățată în apa care conţinea leşie (/eşia de cenuşă, 
de exemplu, folosită încă la ţară), apoi trecea într-o cuvă 
umplută cu lut care scotea grăsimea din postavuri şi 
limpezea uleiurile, pentru a obţine degresarea, după 
aceea erau bătute cu maiul, pentru a apropia firele. Clătitul 
era urmat de un scărmănat lejer, menit să dea un aspect 
catifelat veşmântului. Atunci când era vorba despre lâne- 
turi albe, petele erau îndepărtate prin afumarea cu sulf, ai 
cărui vapori sunt un decolorant puternic. Togile erau, în 
schimb, impregnate câteodată cu o cretă foarte fină, care 
constituia un apret destul de durabil. Ele erau apoi duse la 
presă, pentru formarea pliurilor. 

Un atelier cu lut, care scoate grăsimea din ţesături, era 
dotat cu instalaţii uşor de recunoscut în săpăturile arhe- 
ologice sau în picturi: cuve mari în care muncitorii puneau 
țesăturile la înmuiat şi le călcau cu picioarele, un şopron 
pentru stoarcere, diferite încăperi circulare, făcute din 
răchită împletită, pentru fumigaţii, şi toată varietatea de 
perii şi scărmănătoare. Presele amintesc, cu şurubul lor de 
strâns, de vechile „prese de copiat“ din vremurile noastre. 

Culoarea stofelor era realizată de muncitorii din atelier 
sau de boiangii specializaţi. De regulă, se vopsea în 
culoarea dorită lâna propriu-zisă, adunată în caiere sau 
toarsă şi făcută scul. Se obținea, în felul acesta, aceeaşi 
nuanţă peste tot şi o impregnare omogenă. Culoarea era 
fabricată de către boiangiu sau era primită, gata prepa- 
rată, din import, atunci când era vorba despre produse 
exotice. Culoarea cea mai apreciată era purpura, dar prin 
acest nume nu trebuie să înţelegem o nuanţă bine defini- 
tă, ci toată gama de nuanţe de la violet la roşu. Culoarea 
purpurie clasică se prepara dintr-o substanţă secretată de 
anumite moluşte, din specia murex. Acest lichid este albi- 

cios sau uşor gălbui la animalul viu. Când animalul moare, 
el devine purpuriu, după o serie de schimbări de culoare 
care merg de la un galben lămâie la albastru indigo. 
Această caracteristică permite obţinerea unei mari vari- 
etăţi de nuanţe, oprind transformarea la momentul dorit şi 
făcând, după aceea, amestecuri de culoare. 

Ţesăturile purpurii erau deosebit de scumpe şi de 
căutate, aşa încât ele nu puteau fi cumpărate decât de 
către romanii bogaţi. Cu excepţia Imperiului târziu, fabri- 
carea lor era monopol de stat. În felul acesta, fabricanţii 
erau constrânşi să găsească înlocuitori la un preţ mai mic. 
Cea mai mare parte a acestor înlocuitori era de origine 
vegetală: şofran pentru nuanțele de galben, suc de vişine 
pentru nuanțele de roşu, diferite gogoşi de ristic, care 
provin de pe frunzele de stejar, indigo importat din India şi, 
de asemenea, materii prime indigene, precum lichenii de 
pământ (din care se scotea o vopsea roşie-vânătă — n.tr.) 
şi limba-boului33. Se utilizau, de asemenea, substanţe 
minerale: rugină de fier, cinabru, negru de fum, etc. 
Mordantul3+ putea fi atât oţetul, cât şi vitriolul. 

Fabricarea stofelor, adică torsul lânii sau al inului, 
şi țesutul erau, în general, realizate în casă. Totuşi, au 
trecut vremurile în care aceasta era îndatorirea principală, 
dacă nu singura, a stăpânei casei. Ea a trecut-o de 
multă vreme în sarcina servitoarelor. Torsul se făcea 
manual, cu furca şi fusul. Vârtelniţa nu era cunoscută. 
Țesutul presupunea, însă, un război de ţesut a cărui formă 
s-a schimbat cu timpul şi care s-a perfecţionat în jurul 
secolului | d. Hr. 


33 Anchusa officinalis, plantă erbacee, acoperită cu peri aspri şi ţepoşi, 
cu flori albastre, roz sau albe (n.tr.). 

34 Substanţă chimică folosită. pentru fixarea coloranților pe fibrele tex- 
tile (n.tr.). 

Războiul de ţesut cel mai obişnuit era cel a cărui sche- 
mă v-o prezentăm în figura 8. El era constituit dintr-un 
cadru de lemn cu două bâme (AA'si BB”), aflate când în 
poziţie verticală, când uşor oblică, deschizând un gol care 
permitea trecerea dintr-o parte în alta la intervale regulate. 
O stinghie transversală era fixată de partea superioară 
(aa” şi imobilizată cu nişte cuie de lemn. O alta, asemănă- 
toare, era fixată de partea inferioară (bb”. O traversă mo- 
bilă (cc” era susţinută de proptele (d, d”) vârâte în orificiul 
ridicătorilor. Firele urzelii erau ataşate de traversa supe- 
rioară şi trecute alternativ deasupra şi dedesubtul traver- 
sei bb’. De fiecare fir era legată o greutate, care avea rolul 
de a-l tensiona (p, p”. lar fiecare fir prins sub traversa infe- 
rioară era legat, printr-un nod, de traversa mobilă cc’ (firul 
f). În acelaşi fel, două fire alăturate formau un unghi, prin 
interiorul căruia se trecea, cu ajutorul unei suveici, firul de 
bătătură. O dată terminată această operaţie, traversa cc’ 
era ridicată din suporţi şi adusă din nou în contact cu 
ridicătorii (poziţia 2). Aceasta avea ca efect, sub acţiunea 
greutăților, care tensionau firul (şi unul din două fire, din 
întreaga urzeală), repunerea firului f înapoia firelor e care 
treceau deasupra traversei inferioare (bb). Prin noul 
unghi, format în acest fel, se trecea un nou fir de bătătură, 
care era determinat, cu ajutorul unei baghete suple, să se 
aşeze lângă precedentul fir de bătătură. Apoi traversa cc' 
era din nou plasată pe suporţi (poziţia 1), şi aşa mai 
departe. Drept urmare, lucrul se desfăşura de sus în jos. 
Traversa aa' juca rolul de sul, atunci când se ajungea la o 
lungime suficientă de stofă, se rula pe ea țesătura obţinu- 
tă, pentru a se putea continua lucrul în tihnă. 

Acest război de ţesut a fost utilizat pe întreg parcursul 
Antichității şi în toate provinciile, judecând după descope- 
ririle arheologice de greutăţi pentru întins firul, atât de 

frecvente în toate siturile romane. Dar, la începutul erei 
noastre, s-a recurs la fixarea tuturor firelor pe traversa 
inferioară. Tensionarea se obținea o dată pentru toate. 
Aceasta a determinat modificări ale traversei mediane, 
care a trebuit să fie crestată, pentru a lăsa loc de trecere 
pentru fire, şi a primit un profil special, ca la războaiele 
manuale de ţesut din timpurile moderne. S-a schimbat 
însăşi tehnica țesutului. Lucrul se desfăşura de jos în sus, 
iar firele de bătătură erau „tasate“ cu ajutorul unui piepte- 
ne (pecten), ai cărui dinţi se aşezau între firele urzelii. 

Acest război de ţesut făcea posibilă realizarea dese- 
nelor, variind culorile şi țesătura urzelii. Muzeele de astăzi 
păstrează tapiserii antice, care pun în evidenţă detaliile 
tehnicii. Pentru astfel de stofe preţioase, existau ateliere 
specializate, mai ales în Orient, unde se folosea nu numai 
lâna, ci şi mătasea, inul sau chiar bumbacul. 

De multă vreme, încălţămintea era fabricată de către 
meşteşugari care lucrau în prăvălie, unde reparau sau îşi 
vindeau rezultatul muncii, la fel ca cizmarii din satele 
zilelor noastre. Tipurile de încălţăminte variau în funcţie de 
rangul social, la fel ca în cazul celorlalte obiecte de 
îmbrăcăminte. Multă vreme, eticheta cerea ca senatorii să 
nu poarte decât calceus, având în vedere că, în public, nu 
puteau să îmbrace decât toga. Calceus era o încălţăminte 
neagră, joasă, ţinută cu benzi de piele încrucişate şi fixate 
în grosimea însăşi a tălpii. Pielea folosită pentru calceus 
era foarte suplă. Numai că acest tip de încălțăminte a fost 
repede abandonat în favoarea diferitelor tipuri de sandale 
importate din lumea greacă. Cu toate acestea, sandalele 
purtate în public erau văzute ca semn al unor moravuri 
îndoielnice. În ceea ce-i priveşte, locuitorii satelor au 
rămas fideli acelor pero, încălţăminte joasă cu ţinte, care 
aminteşte de nişte papuci grei de piele. 

ei maşini de țesut 


Fig. 8 Schema un 

Oraşele romane au cunoscut, pe lângă acestea, multe 
alte meserii şi alţi meşteşugari: dulgheri, tâmplari şi 
ebenişti*5 pentru fabricarea mobilei obişnuite, împletitori 
de coşuri, olari pentru ustensilele casnice şi, mai ales, 
căldărari. Erau folosite multe ustensile din cupru: căldări, 
grătarul sobei, felurite cazane, trepiede, toate tipurile de 
tigăi, polonice, căni de diferite forme. Toate aceste obiecte 
se vindeau în prăvălii, unde clienţii puteau să aleagă direct 
de pe rafturi şi să se tocmească după tradiţia milenară din 
ţările mediteraneene. 

Una dintre corporaţiile cele mai ocupate era poate cea 
a lucrătorilor în ipsos, dealbatores, care avea ca sarcină să 
realizeze stucatura interioarelor şi să albească periodic 
zidurile exterioare. Ei aveau destule de făcut în acest sens, 
pentru că unul din obiceiul cel mai bine atestat la Pompei, 
era acela al graffiti-urilor. Oricine putea să scrie pe pereţi, 
după bunul plac al imaginaţiei sale, dar şi pentru a da con- 
cetățenilor săi informaţii pe care el le credea necesare. 
Periodic, proprietarii trebuiau să aplice un strat de var, 
pentru a îndepărta toate inscripţiile care îi încurcau. 

Studiul graffit-urilor de la Pompei este una din surse- 
le cele mai preţioase pentru cunoaşterea psihologiei po- 
pulare şi a vieţii cotidiene în oraş. Studiul lor, depăşit 
întotdeauna de noile descoperiri, a dat naştere unui volum 
foarte mare şi include informaţii de orice natură. Cea din- 
tâi constatare este faptul că toată lumea pare a şti să 
citească şi să scrie. Instrucţia elementară nu lipsea nici 
celor mai umili dintre sclavi. La baza zidurilor se întâlnesc 


35 Tâmplar care execută lucrări de tâmplărie fină, specializat în 
placarea mobilei (n.tr.). 

literele alfabetului scrise de mâini de copii, foarte încântați 
să îşi demonstreze ştiinţa. Elevii mai avansați în studiu, au 
inscripţionat numele eroilor homerici care relevă lectura 
zilei; Vergiliu era prezent în toate minţile la Pompei, ca şi 
în alte oraşe romane; zidurile ne-au adus multe dovezi 
despre aceasta. 

Cele mai celebre graffiti din Pompei sunt cele care se 
referă la viața municipală. Afişele electorale, în care sunt 
lăudate, într-o formulă lapidară, calităţile unuia sau altuia 
dintre candidaţi, sunt fără număr. lată, spre exemplu, 
elogiul lui Aulus Vettius Firmus: „Vă cerem să-l alegeți ca 
edil. El este demn de această funcţie!“. Cel mai adesea, 
cei care se pun chezaşi sunt vecinii sau o corporație de- 
terminată. Este probabil ca intensitatea vieţii politice să fi 
fost, în aceeaşi epocă, mult mai redusă la Roma decât la 
Pompei. Alegerile pentru „Senat“ ale acestui mic oraş ră- 
măseseră în întregime libere. Locuitorii Pompeiului îşi 
alegeau atât decurionii (acesta era numele consilierilor 
municipali), aşa cum credeau de cuviinţă, cât şi duumvirii 
(cei doi magistrați reprezentând executivul). La Roma, 
recomandările oficiale făceau ca alegerile să nu mai con- 
stituie decât un simulacru şi nimeni nu le mai lua în serios. 
Dacă am avea mai multe graffiti romane aparţinând aces- 
tei perioade, fără îndoială am avea informaţii, cel mai ade- 
sea, asupra faptelor strălucite ale gladiatorilor la modă sau 
ale cailor de curse. 

Niciodată moda jocurilor de noroc nu a fost atât de 
mare ca în această perioadă. Gladiatorii apăreau frecvent 
în arenă. Fără îndoială că, pentru arenele provinciale, era 
necesară o autorizaţie specială, şi mai ştim că aceasta nu 
era întotdeauna acordată. Numai că plebea romană nu 
era privată de acest gen de distracţii. Împărații dobân- 
deau, în felul acesta, o popularitate facilă — de altfel puţin 

durabilă şi foarte fragilă — dar plebea nu ar fi suportat ca 
principele să facă mai puţin decât predecesorii săi. Zilele 
de sărbătoare s-au înmulţit, fiecare nouă domnie adău- 
gând propriile aniversări şi date ale triumfului. Spectacolele 
au devenit mai fastuoase chiar decât cele de la sfârşitul 
Republicii: defilări nesfârşite de animale exotice, înfruntări 
între fiare în combinaţii cu totul neaşteptate (de exemplu, 
un şarpe mare şi un leu), parade ale războinicilor barbari. 
În vremea împăratului Claudius, au avut un foarte mare 
succes pentru bizareria lor acei essedării, luptători originari 
din Britannia, care utilizau carele cu două roţi şi erau 
înarmaţi cu coase. S-au văzut chiar femei participând ca 
luptătoare la spectacole de acest gen. Împărații din dinas- 
tia Flavia au ridicat un amfiteatru de proporții gigantice, 
Collosseum, pentru a câştiga gloata imensă de spectatori. 

Nu departe de Collosseum se găsea Marele Circ, a 
cărui origine trebuie căutată în primele veacuri ale Romei. 
Aici, dar şi la Circul Flaminian, aşezat pe Câmpul lui 
Marte, aveau loc cursele de care. Nero a folosit, de 
asemenea, grădinile sale din Vatican, unde avea propriul 
său hipodrom. În aceste curse, care au devenit atât de 
frecvente, încât la Roma s-au construit grajduri perma- 
nente şi s-au constituit facţiuni, carele aveau înhămaţi mai 
mulţi cai şi se întreceau între ele în viteză. În perioada 
Principatului, se deosebeau patru facţiuni: albaşirii, roşii, 
albii şi verzii. Fiecare avea partizanii săi. Uneori împăratul 
îi favoriza pe unii în detrimentul altora, ceea ce dădea 
naştere protestelor şi chiar tulburărilor. Aceste obiceiuri şi 
pasiuni se vor strămuta în Bizanţ, iar facțiunile vor dobân- 
di o semnificaţie politică evidentă. Aceasta nu se întâmpla 
încă la Roma, cu atât mai puţin în epoca Antoninilor, dar 
pronosticurile şi pariurile ocupau un loc important în con- 
versaţiile oricui. 


106 


+ * 


Am văzut cum s-a transformat costumul masculin din 
perioada precedentă. Toga, din ce în ce mai amplă, con- 
tinua să apară, dar este folosită din ce în ce mai puţin. Ne 
rămâne să retrasăm aici evoluţia urmată de costumul fe- 
minin. Aparent, acest costum nu s-a schimbat semnifica- 
tiv. Regăsim de fiecare dată stola, adică vechea tunică, 
puţin modificată. Astfel, mânecile nu se mai confecţio- 
nează dintr-o singură piesă, ci se încheie pe lungime cu 
nişte nasturi. Se pare că, în cazul acestor tipuri de stolae, 
faţa şi spatele au fost confecţionate separat şi cusute doar 
până la subţioară, pornind de jos. Nasturii de pe umăr şi 
de deasupra mânecii completau îmbinarea. Aceşti nasturi 
erau adesea făcuţi din pietre preţioase sau din argint. 
Palla va continua să fie purtată la fel ca în trecut şi ea va 
persista până la sfârşitul lumii romane. Tunica de tip 
tradițional era rezervată fetiţelor şi toaletei fetelor logodite, 
situaţie în care ea avea un caracter ritual. Ţesăturile au 
continuat să fie prea puţin variate. Lâneturile continuau să 
rămână principalele materiale folosite, dar au început să 
fie produse şi țesături mixte, din lână şi bumbac, din bum- 
bac şi in şi, uneori, chiar din bumbac şi mătase. Mătasea 
era foarte căutată, dar ea valora echivalentul ei în aur aşa 
încât, de exemplu, Marcus Aurelius i-a interzis soţiei sale 
s-o folosească. Toate aceste stofe erau colorate şi, ade- 
sea, brodate, iar austeritatea aparentă a costumului este 
mai mult decât compensată de varietatea ornamentelor. 

Tot astfel, bijuteriile constituiau de multă vreme o parte 
esenţială a toaletei feminine. Am amintit în mai multe rân- 
duri fibulele de toate dimensiunile care serveau la plierea 
anumitor veşminte. Cele mai lungi puteau să atingă 8 sau 
9 cm. Unele dintre ele erau din aur şi din argint, cea mai 

mare parte, însă, din bronz. Imaginaţia orfevrilor le schim- 
ba forma după plac. De regulă, ea era, totuşi, modelată în 
aşa fel încât să lase un spaţiu suficient de larg între corp 
şi acul mobil, pentru a putea aduna cât mai mult posibil din 
lărgimea stofei şi pentru a ţine chiar şi cele mai grele dra- 
paje. Unele dintre aceste fibule, ornamentate cu pietre 
preţioase sau cu monede, pot fi considerate adevărate 
broşe. Altele erau formate dintr-un inel spart în care pivota 
un ac mobil. Însă nu toate bijuteriile doamnelor romane 
aveau scuza utilității lor, cum o aveau fibulele. Colierele, 
brăţările, cerceii, inelele — toate erau folosite în mod 
obişnuit. Perlele nu au fost introduse decât prin interme- 
diul Egiptului. Ele au devenit repede obiecte râvnite, iar 
doamnele şi le disputau în piaţă. Nu departe de Forum, se 
afla un „portic al gemelor“, unde negustorii îşi expuneau 
comorile. Orfevrăria locală — multe dintre bijuteriile 
romane vechi erau opera artizanilor etrusci, aşezaţi în 
oraş — a cedat treptat locul artizanilor din Orient. Pietrele 
preţioase erau din ce în ce mai căutate, în dauna lucrătu- 
rilor din metal. Specific romană, arta cameelor ni se pre- 
zintă astfel: modelele sunt, evident, orientale, iar gravorii, 
aşezaţi la Roma, au dobândit o mare abilitate. Cunoaştem 
multe dintre capodoperele lor care constituie totodată şi 
documente istorice de primă mână. Aceste camee erau 
montate pe inele. Cele mai mari erau montate în centrul 
broşelor. Bărbaţii înşişi nu se sfiau să le folosească. 


+ 


+ * 


Evoluția coafurilor feminine marchează o etapă spe- 
cifică în istoria obiceiurilor romane, în timpul Imperiului. 
Dacă până în vremea lui Augustus, şi poate mai târziu, 
matroanele au păstrat folosirea cosițelor împletite strâns, 

cu panglică şi adunate la spate, ele nu au întârziat să 
născocească foarte repede coafuri extrem de sofisticate. 
Urmând exemplul dat deja de către bărbaţi, în primul 
secol î. Hr., au început prin a-şi mări numărul de cârlionţi. 
În perioada Flaviilor, se putea vedea un aranjament care 
constituia o autentică diademă ridicată foarte sus în 
creştet şi formată dintr-o lucrătură foarte complicată, cu 
buclişoare aşezate una peste alta. Această coafură alun- 
gea faţa, pe care o încadra şi acoperea o parte a frunţii. 
Aranjamentul trebuia să fie alungit şi era dificil de realizat. 
Se încălzea fierul de frizat, se pregătea fiecare buclă, pe 
care o rulau în jurul unui bigudiu din stofă. Edificiul era 
menţinut cu ajutorul unor ace lungi, ascunse în grămada 
de păr. Doamna stătea aşezată, o servitoare ţinea în faţa 
ei oglinda grea de bronz sau de argint şlefuit. O alta ținea 
acele destinate împodobirii (ornatrix). Şi atunci când 
doamna nu era mulțumită sau când vreo stângăcie făcea 
să dureze prea mult timp supliciul, ea nu ezita să înşface 
un ac de păr şi să o înţepe cu cruzime pe vinovată. 
Numai că moda evolua. Această coafură era prea 
complicată pentru a rămâne în vogă pentru mai mult timp. 
Ceea ce se încercase să se obţină cu ajutorul buclelor, se 
va încerca acum cu ajutorul cosiţelor împletite. Cu ajutorul 
cozilor împletite se clădeşte o savantă întocmire: diademe 
cu unul, două sau trei etaje. Alte codițe împletite împo- 
dobesc partea din spate a capului, făcând-o să pară mai 
largă. Se merge spre o mai mare simplitate. Atât de mult, 
încât la mijlocul secolului al Il-lea d. Hr. femeile renunţă la 
coafurile înalte şi se mulţumesc cu valuri succesive, sculp- 
tate în părul legat strâns la ceafă, într-un amplu coc 
împletit. Se întâmpla ca acesta să fie prins cu o plasă 
pentru păr. Alteori cocul era adus în faţă, până în creştetul 
capului, după modelul crestei unui coif. Aceste coafuri 

erau completate de accesoriile amintite: diademe de stofă 
sau de metale preţioase, ornate cu perle şi geme, piepteni 
de fildeş, ace de păr din bronz. Perucile erau cunoscute şi 
folosite; mult păr era importat din India. Existau, de 
asemenea, şi vopsele pentru păr. 

Toaleta doamnelor nu era desăvârşită, dacă ele însele 
sau una dintre slujitoare, nu o încheiau cu ajutorul far- 
durilor şi al parfumurilor. Folosirea acestora s-a răspândit 
foarte devreme. Ele nu au venit la Roma, cum am putea 
crede, direct din Orient. Această artă s-a propagat în 
Latium chiar din Italia — şi mai exact din Campania. Încă 
de la sfârşitul Republicii, Capua era considerată drept 
capitală a parfumurilor. Cartierul Seplasia, una dintre 
arterele principale ale cetăţii, era rezervat aproape în 
întregime comerţului cu acest tip de marfă. Şi în curând, 
vânzătorii de parfumuri nu vor mai invidia pe nimeni şi vor 
avea, la fel ca şi bijutierii şi orfevrii, propriile porticuri unde 
îşi vor fi instalat tarabele. Anticii nu au cunoscut alcoolul 
concentrat care este folosit astăzi ca principal solvent al 
parfumurilor. Drept parfumuri, au recurs la uleiuri: ulei de 
măsline şi uleiuri de migdale dulci. Primul era adus din 
ltalia, cel de-al doilea era importat din Syria. Unele farduri 
mai groase erau pregătite cu ajutorul unei lanoline 
grosiere, cesypum, extrasă din usuc36, furnizat de lâna 
proaspăt tunsă. Parfumurile proveneau şi din Orient şi, la 
fel ca în cazul mătăsii, era obiectul unui comerţ deosebit 
de activ cu Arabia, India şi China. Numele acestor par- 
fumuri păstrează încă o faimă plină de mister. Scorţişoară 


36 Substanţă unsuroasă de culoare alb-gălbuie, secretată de glandele 
sebacee şi sudoripare ale ovinelor, care protejează firele de lână, 
menţinându-le rezistenţa şi elasticitatea; aici, apa unsuroasă rezultată 
din prima spălare a lânii (lat. succus + usuc, indicativul prezent al lui a 
usca). (n.tr.) 


110 


din Egipt, ienibaharul din India sau din Fenicia nardul*, 
smirna formau baza celor mai preţioase unguente. Nici 
esenţele florale, indigene nu erau ignorate de către pro- 
ducătorii antici de parfumuri. Corintul era renumit pentru 
irişii săi, iar romanii au iniţiat cultivarea unor câmpuri cu 
trandafiri în Macedonia şi Lucania, în jurul Paestum-ului, 
şi, din nou, a irişilor în văile interioare ale Dalmației. 
Cyrenaica avea silphium şi, de asemenea, un ulei de 
trandafiri faimos. În altă parte, era esenţa de crin. În 
Cylicia era cultivat şofranul. 

Fabricanţii de farduri au recurs la toate felurile de co- 
loranţi naturali. Purpura extrasă din murex dădea un roşu 
apreciat, denumit purpurissum. Alte amestecuri aveau la 
bază minium sau rădăcină de anchousa (o boraginacee 
cu rădăcină roşie), sau un produs numit fucus şi extras 
dintr-o algă marină. Pentru a adăuga strălucire privirii, 
doamnele romane cunoşteau proprietăţile antimoniului 
pulverizat, de care astăzi încă se mai servesc femeile din 
ţările musulmane. Negrul de fum (fu/igo), obținut pe baza 
diferitor substanţe grase şi aromatice, adăuga o linie so- 
bră sub ochi şi îi făcea să pară mai mari. Nuanţa deschisă 
era obţinută prin adăugarea ceruzei*8. Pentru tâmple erau 
folosite creme albăstrii. În sfârşit, cu henna de Sidon se 
vopsea părul. 

Doamnele aveau, prin urmare, o întreagă paletă de 
farduri, pe care o foloseau din belşug. Unguentele lichide 
erau păstrate în mici fiole numite alabastre, când erau de 
formă alungită, şi aribale, când erau de formă sferică. Dar, 


37 Plantă cu rădăcină scurtă şi groasă, fibroasă şi foarte aromată, cu 
frunze moi şi flori roşii-purpurii (Nardostachys iatamansi), originară din 
Munţii Himalaya; esenţă parfumată extrasă din rădăcina de nard (nitr.). 
38 Carbonat natural de plumb, de culoare albă sau cenușie, cu luciu ada- 
mantin, folosit mai ales la prepararea vopselelor; alb de plumb (n.tr.). 

fie că erau alabastre sau aribale, ele aveau în comun fap- 
tul că aveau un gât îngust, închis de un disc larg, pe care 
parfumurile sau fardurile veneau să se etaleze picătură cu 
picătură. Fardurile, mai dense, erau păstrate în cutii rotun- 
de, din care erau prelevate cu o pensulă. Fiecare doamnă 
deţinea, în felul acesta, propria sa „alabastrotecă“, iar toate 
instrumentele care erau necesare pentru realizarea 
machiajului, erau închise, cu multă grijă într-o lădiță. Am 
amintit deja că, după baie, bărbaţii aveau şi ei obiceiul de 
a recurge la un unguent parfumat. Cei rafinaţi foloseau 
mai multe parfumuri, diferite, simultan. Dar acest obicei 
era departe de a fi generalizat. În ceea ce priveşte far- 
durile, acestea erau, în mod cert, un privilegiu feminin. Un 
bărbat fardat ar fi făcut, în felul acesta, dovada unor 
moravuri îndoielnice şi ar fi stârnit batjocura tuturor. 


+ 


Secolul Antoninilor şi cel al Severilor a fost epoca în 
care s-au dezvoltat marile villae, unele foarte departe de 
Roma. Am văzut cum această modă îşi are începutul în 
adoptarea unui nou ideal, care adăuga vieţii acel răgaz 
pentru studiu. Curând, o dată cu extinderea luxului şi 
căutarea unui trai mereu mai agreabil, s-a născut o artă a 
caselor de vacanță, cu atât mai dragă romanilor, cu cât ea 
îi apropia mai mult de acea viaţă la ţară, a cărei nostalgie 
o păstrau încă. Grădinile ivite în jurul caselor din oraş nu 
puteau să satisfacă în întregime această dorinţă: încer- 
carea lui Nero, care venea după construcţia marilor par- 
curi romane, a rămas fără urmări. Terenul era prea impor- 
tant, iar poeţii şi moraliştii de la Curte s-au indignat, în 
perioada Flaviilor, că Nero s-a putut gândi să sustragă 

atâtea hectare de teren, pe care se putea construi, pentru 
plăcerea unui singur om. Chiar Caesar a destinat publicu- 
lui, prin testament, marile grădini pe care le deţinea, deşi 
erau situate într-un cartier îndepărtat de centru, pe malul 
drept al Tibrului. Încetul cu încetul, în vremea Messalinei3? 
şi a Agripinei+0, alte mari domenii particulare au fost con- 
fiscate de către împărați, care le-au folosit, mai întâi, ca 
parcuri particulare, dar pe care au fost apoi constrânşi, cu 
timpul, să le cedeze, pe măsura creşterii nevoilor edilitare. 
În felul acesta, s-a ajuns să se umple treptat, de con- 
strucţii, Esquilinul. Din acest parc, imens în secolul | d. Hr., 
nu au rezistat decât grădinile situate în apropierea Porții 
Mari, situate în afara zonei urbane. 

În vremea domniei lui Domițian însă, Palatinul a fost 
ocupat aproape în întregime, acest loc devenind reşedinţa 
împăraţilor. 

Săpăturile arheologice moderne ne-au redat acest 
palat imperial, ale cărui peristiluri monumentale se înalţă 
pe pantele colinei, înspre Colloseum. El ne oferă o ima- 
gine destul de clară asupra a ceea ce romanii acestei 
vremi, considerau a fi villa ideală. Arhitecţii lui Domițian au 
păstrat cu hotărâre forma veche a peristilului, care, după 
perioada de glorie de la sfârşitul Republicii, despre care 
am amintit, a fost încetul cu încetul eliminat din 
construcţiile urbane. Apartamentele erau aşezate în jurul 
unor vaste patio!, închise în toate părţile şi având plan- 
tate, în interior, adevărate crânguri. Peste tot erau fântâni 


39 Messalina, a treia soţie a împăratului Claudius, celebră prin intrigile, 
cruzimea şi desfrâul ei. (n.red.) 

40 Agripina, a patra soţie a împăratului Claudius; dornică de putere 
sperând că va conduce prin intermediul soțului şi apoi al fiului său, 
Nero, care a ordonat asasinarea ei. (n.red.) 

41 Curte interioară pavată. (n.tr.) 

monumentale, mozaicuri preţioase, statui. Viaţa particula- 
ră a împăratului era protejată de orice indiscreţie, aşa cum 
trebuie să fie, încă în zilele noastre, aceea a unui mare 
senior al Islamului. Dar, poate, cea mai ciudată din întreg 
ansamblul imperial de pe Palatin, era grădina în formă de 
hipodrom, situată în spatele apartamentelor particulare: 
planul ei general este cel al unui circ şi multă vreme s-a 
crezut că împărații dădeau aici spectacole particulare. În 
realitate, această grădină nu era decât o gestatio, adic . 
un loc acoperit pentru plimbare, împrejmuit cu o colonadă 
şi a cărui alee lua forma unei arene, dar care nu era menit 
decât să furnizeze un cadru de verdeață, destinat unor 
plimbări liniştite, făcute pe jos sau cu litiera. Se regăseşte 
aici tradiţia antică a gymnasium-ului grec, adaptată gustu- 
lui pentru o existenţă cu îndelungate flecăreli şi hoinăreli 
într-o grădină. Palatul lui Domițian nu este un ansamblu 
izolat. Săpăturile arheologice efectuate la Herculanum 
ne-au ajutat să cunoaştem, de mai mult timp, marea vilă 
cu papyri, denumită în acest chip deoarece aici s-a 
descoperit o întreagă bibliotecă pe jumătate calcinată, 
care are şi ea un şir lung de peristiluri şi aceleaşi locuri 
acoperite pentru plimbare, la capătul cărora un pavilion în 
formă de turn oferă liniştea unui veritabil „budoar“. 

Cu toate acestea, palatul imperial al lui Domițian, în ciu- 
da splendorii sale, şi villa de la Herculanum nu constituie 
singurele tipuri de case de ţară la modă, începând de la 
sfârşitul secolului | d.Hr. Datorită descrierilor din scrisorile lui 
Plinius cel Tânăr şi unei alte villae imperiale, construite de 
Hadrian în Câmpia Tivoli, putem înţelege spiritul care începe 
să impregneze arhitectura domestică a acestor vremuri. 

Aceste villae se ridicau departe de orice aglomerare 
urbană şi dispuneau, practic, de un spaţiu nelimitat. Cea 
dintâi preocupare era aceea de a le integra într-un peisaj. 

Plinius cel Tânăr explică modul în care parcul său din 
Toscana era aşezat la jumătatea pantei unui vast 
amfiteatru natural, a cărui linie nu era întreruptă; marginile 
grădinii înseşi erau disimulate de garduri de mărăcini, fără 
ca vreun zid să ascundă perspectiva. Cealaltă mare villa a 
sa, cea de la Laurentis, era construită pe malul mării, nu 
departe de vărsarea Tibrului, şi aici, de asemenea, grădi- 
na realiza, printr-o fericită dispunere de terase, o trecere 
insesizabilă între pădure şi mare. Aceste două villae fai- 
moase nu ne sunt cunoscute decât prin intermediul litera- 
turii. În schimb, este posibil să admirăm organizarea gene- 
rală a celei a lui Hadrian, aflată la picioarele Tivoli-ului. 
Aici, ca şi în celelalte cazuri, peisajul domină totul. Înspre 
nord şi est se văd colinele Tibur şi ultimele pante ale 
Muntelui Sabinelor, a căror asprime contrastează cu live- 
zile şi cu viile luxuriante care împrejmuiesc micul oraş 
Tivoli, udat de apele râului Anio. Înspre sud şi vest se 
deschide câmpia largă a Latium-ului. Pe această fâşie 
îngustă ne aflăm în punctul de trecere dintre două peisaje: 
nu mai este nici ţărmul maritim bătut de vânturile vestice, 
dar nu este încă nici mărăcinişul montan. Acolo este locul 
în care creşte măslinul, ale cărui frunze gri strălucesc 
peste tot în preajma ruinelor. Villa însăşi este aşezată pe 
terase, între două mici văi paralele, aşezate în aşa fel 
încât să deschidă privirilor toate amănuntele peisagistice. 
Aici nu mai regăsim, ca element central, peristilul. Dimpo- 
trivă, nici urmă de închidere în sine; villa se deschide spre 
exterior şi se divizează la extrem, într-o infinitate de ele- 
mente relativ reduse, mult mai uşor de integrat în peisaj 
decât un ansamblu monumental. Ar fi semnificativ să com- 
parăm, de exemplu, hipodromul lui Domițian cu acel pecile 
al lui Hadrian, succesorul său îndepărtat. Pgcile era un 
portic construit în amintirea edificiului atenian care purta 

acest nume. La fel ca în cazul hipodromului palatin, nu 
este decât o gestatio, în formă de elipsă foarte alungită, 
dar la care, în loc să fie înconjurată de o colonadă care 
să o închidă în ea însăşi, porticul său şi-a găsit sprijin 
într-un zid axial şi se deschide spre exterior, grădina 
închisă este înlocuită cu grădina deschisă (vezi fig. 9). 
Întregul peisaj serveşte drept decor pentru existenţa coti- 
diană, nu mai este un spaţiu mărginit artificial. 

În acest tip de villae, anticul atrium a dispărut aproape 
cu desăvârşire. Îl regăsim micşorat (la Stabia, de exemplu), 
sub forma unei mici curţi interioare, care servea drept cen- 
tru pentru apartamentele intime. /mpluvium-ul central era 
ocupat de o fântână în care apa curgea şiroaie 
dintr-un mic bazin şi care, în orele fierbinţi ale zilei, invita la 
somn. Cea mai mare parte a camerelor se deschid direct 
sub porticurile care fac trecerea de la casă la grădină. S-a 
calculat umbra şi expunerea la soare a camerelor pentru 
fiecare perioadă a anului: cutare pavilion nu primea razele 
soarelui decât în ziua solstițiului de vară; un altul era 
încălzit şi luminos, chiar şi în zilele cele mai scurte ale iernii. 
Viaţa casei se muta, în felul acesta, din lună în lună şi se 
instala în apartamentul în care se trăia cel mai bine, în 
funcţie de anotimp. Toate aceste villae construite pe țărmul 
mării aveau, de regulă, portul lor privat şi, de asemenea, 
mari bazine cu apă sărată, unde se putea face baie şi unde 
adesea se păstrau peştii pentru masa stăpânului. 

Să nu ne imaginăm, totuşi, că aceste case de la ţară 
erau consacrate în întregime luxului şi odihnei. Plinius 
însuşi ne povesteşte cum, seara, vacile se rătăceau 
câteodată în grădina sa. Villa stăpânului nu făcea decât să 
dubleze o exploatare agricolă. În spatele acelei gestatio 
sau al hipodromului, se întindea livada sau grădina cu 
zarzavaturi. Măslinii, viţa de vie care alcătuiau atât de 

Fig. 9 Vila „cu porticuri“, după o pictură pompeiană 
(casa lui Lucretius Fronto) 


armonios peisajul, contribuiau la obţinerea veniturilor şi a 
bucatelor destinate mesei. Căci, dacă nu erau înconjurați 
de o oarecare abundență de produse campestre, romanii 
nu se simțeau pe deplin mulţumiţi. Noua aristocrație, 
chemată de către împărați în Senat şi care ocupa unele 
funcţii publice, provenea din micile oraşe provinciale, aşa 
cum altădată vechea aristocrație provenea din Latium. 
Aceasta deţinea ferme în Spania, Galia, Illyricum sau 
Africa. Pentru ei, pământul era mediul natural al omului, 
singurul unde poate să se simtă pe deplin fericit. Oraşul nu 
reprezenta decât locul de desfăşurare al activităţilor ofi- 
ciale, din care evadau îndată ce era posibil. Şi, în vreme 
ce plebea dezrădăcinată nu concepea că poate să existe 
un alt loc al trândăviei sale în afara Romei, aristocrația 
sau, mai degrabă, segmentul conducător, visa grădini şi 
ferme. 

Cu toate acestea, în mod cu totul contrastant, romanii 
au adus în casele lor de la ţară, tot luxul şi toate pre- 
ocupările pe care le aveau în oraş. Le plăceau peluzele, 

tufişurile de dafin, pinii înfrunziţi, chiparoşii şi platanii, 
aleile de copaci cu trandafiri, dar se bucurau, de aseme- 
nea, şi de compoziţii artificiale care pentru noi sunt 
şocante. Un grădinar al lui Plinius, de exemplu, a desenat 
din imaginaţie, cu ajutorul unor merişori tunşi, animale şi 
litere, la marginea unei promenade. În altă parte a fost 
sculptată, în tisă, o flotă întreagă sau a fost redat specta- 
colul unei vânători: cerbul, haita de câini, vânătorii călare 
— nimic nu lipsea. Existau specialişti care au supus torturii 
formele naturale ale arborilor, pentru a le transforma în 
aceste capodopere! Peristilurile de la Pompei ne-au 
dezvăluit rămăşiţe ale unor puneri în scenă în care statu- 
ile şi plantele erau folosite în acelaşi spirit. Natura nu era 
suficientă; trebuia animată prin opera de artă. În faţa aces- 
tor grădini ne amintim aberaţiile parvenitului Trimalchion, 
pentru care totul era mimică şi teatru. O bucată de carne 
nu putea fi apreciată pentru savoarea pe care o avea; un 
copac nu putea fi admirat pentru frumuseţea sa ori pentru 
răcoarea umbrei sale. Nimic nu putea să rămână ceea ce 
era. Vrând-nevrând, trebuia ca bucata de mistreţ sau pla- 
tanul să fie integrate într-o „comedie“ care le transforma. 
Romanii nu s-au eliberat niciodată de confuzia pe care o 
făceau, în mod constant, între artă şi artificial. 


+ 


Grădinile şi parcurile oraşelor erau înţesate de 
divinităţi: statui ale faunilor, ale satirilor şi ale nimfelor, 
cortegii bahice, fiice ale nimfei Niobe, Nereide se aflau la 


12 Nereide — cele 50 de fiice ale zeului Nereus şi ale zeiței Doris, repre- 
zentate ca fecioare de mare frumuseţe care locuiesc pe fundul oceanelor 
şi simbolizează, cu graţia tinereţii lor, marea calmă şi surâzătoare. (n.red.) 

marginea bazinelor şi a canalelor artificiale. Peste tot, 
sanctuarele rustice cu ex-voto-urile lor tradiţionale, lăsau 
imaginea unei existente campestre, asemănătoare celei 
reprezentate în compoziţiile decorative cu care se între- 
ceau pictorii şi sculptorii. Foarte adesea, proprietarii unor 
asemenea grădini nu mai credeau deloc în aceste 
divinităţi de ale căror statui se înconjurau. Altădată, am 
mai spus-o, zeii erau prezenţi în viaţa cotidiană. Ei ve- 
gheau asupra familiei în tablinum. Lor li se aducea sacri- 
ficiul sării, o libaţie de vin, flori la unele sărbători, precum 
şi o prăjitură rituală. De asemenea, de fiecare dată când 
romanul mergea la jocuri, regăsea aceste divinităţi princi- 
pale ale oraşului, în statuile care erau aşezate într-o lojă 
sacră, numită pulvinar, şi care asistau la cursele de cai, la 
luptele atleţilor sau la evoluţiile actorilor. Fiecare dintre 
marile ceremonii publice avea drept scop reînnoirea 
legăturilor poporului roman cu zeii, iar Senatul decreta 
perioade de rugăciuni şi jertfe oficiale datorate zeilor 
(suplicii), fie că era vorba despre obţinerea vreunei victorii, 
fie despre calamităţi care se abătuseră asupra poporului 
roman. Atunci se deschideau sanctuarele. Fiecare putea 
să intre după bunul său plac, să se roage zeilor, să le 
ofere ghirlande de flori sau libaţii. Cu toate acestea, religia 
romană rămâne un act specific vieţii colective. Cetăţenii 
romani participau la cult în calitate de membri ai corpului 
social. Personalitatea sa intimă, sufletul însuşi al romanu- 
lui nu erau deloc angajate. Riturile aveau un obiect 
precizat, o finalitate esențialmente practică. Ele nu mulţu- 
meau nici raţiunea, nici inima. 

Dar, mai ales după instituirea Imperiului, ceremoniile 
oficiale au dobândit un caracter nou: suplicii-le, de exem- 
plu, au fost multiplicate excesiv. Orice eveniment care 
avea loc în interiorul familiei imperiale devenea pretextul 

unor acţiuni extravagante, de mulţumire adusă divinității. 
Toate zilele unui an nu ar fi fost suficiente pentru respec- 
tarea, cu exactitate a linguşitoarelor propuneri de suplica- 
tio făcute de un Senat servil. Din fericire, revoluțiile de 
palat, care aveau loc periodic, aduceau şi schimbarea 
decretelor votate anterior, care erau iniţial concepute pen- 
tru totdeauna. Luarea oficială a auspiciilor ajunsese o 
ceremonie în care nu mai credea nimeni. Era reconfortant 
ca, în timpul marilor sărbători, consulii să recurgă la ges- 
turi ancestrale. Ei au continuat să recurgă la ele chiar şi 
atunci când împărații au devenit creştini. Dar tocmai pen- 
tru că aveau un caracter tonic, gestul lor i-a dispensat pe 
cetăţenii simpli de orice participare sufletească. Jocurile 
nu mai erau decât nişte spectacole şi nu o formă de 
rugăciune. 

Cu toate acestea, nevoia unei credinţe a rămas în 
suflete. Divinităţile tradiţionale nu mai erau privite decât ca 
pretexte şi teme de inspiraţie pentru artişti. Alte divinităţi 
le-au luat locul. Pietatea populară a primit cu braţele 
deschise zei şi zeițe aduşi din Orient. Preoţilor oficiali 
le-au fost lăsate cultele destinate salvării statului, dar de 
propria mântuire avea grijă fiecare pentru sine. Şi din 
acest motiv se aduceau sacrificii zeilor Egiptului, lui Isis şi 
Osiris, Marii Mame din Frigia, lui Mithra, zeul solar. Pentru 
a le face pe plac acestor divinităţi, romanii se supuneau 
posturilor şi penitenţelor. Adepții lui Isis acceptau perioade 
îndelungate de abstinenţă. Fidelii lui Mithra practicau dez- 
gustătorul botez cu sânge, atunci când, deasupra grotei în 
care se rugau, un sacrificator ucidea, în mod ritual, taurul 
sacru al cărui sânge se revărsa asupra adepților cultului. 
Aceste practici nu se datorau câtorva exaltaţi: spiritul mis- 
tic se răspândea în întreaga societate. Cei mai mulţi din- 
tre romani făceau parte din câteva colegii sacre şi urmau 


120 


instrucţiunile pe care le dădeau preoţii. Fără îndoială că 
nu exista vreo biserică organizată; toate aceste mani- 
festări rămâneau cu totul anarhice şi, uneori, împărații 
expulzau unele dintre sectele de taumaturgi. Dar, în 
ansamblul său, această mişcare nu putea fi oprită. Anticul 
bun simţ al romanilor, multă vreme mulţumit cu practicile 
religioase oficiale, a fost copleşit de această modă a mis- 
ticismului. Fiecare dorea cu orice preţ să-şi asigure feri- 
cirea într-o altă lume: reînvierea, după exemplul dat de 
Adonis sau Osiris, învăţarea „căilor către eternitate“, sub 
îndrumarea lui Dionysos sau dobândirea nemuririi astrale 
pe care le-o oferea Mithra adepților săi. Influenţa predica- 
torilor elenizaţi era considerabilă. Ei reiau vechile teme 
eleusice sau pe cele pitagoreice, pe care însă le dra- 
matizează, colorându-le cu emoţii violente, îmbinându-le 
într-o liturghie? senzuală. 

Promisiunile magilor nu se mărginesc, de altfel, doar 
la viaţa viitoare. Cea mai mare parte a lor vindea, de 
asemenea, speranţe pentru lucrurile care se întâmplau pe 
lumea aceasta. Probabil că în nici un alt moment credinţa 
în astrologie nu a fost atât de mare. Romanii erau convinşi 
că până şi cel mai mic eveniment era guvernat de astre. 
Mulţi nici nu lucrau înainte să-şi consulte tabelele astro- 
logice, stabilite de către un mag, tabele care fixau momen- 
tul cel mai favorabil pentru fiecare întreprindere. Un 
tămăduitor, originar din Marsilia, şi-a imaginat un regim 
determinat de astre, pe care îl administra bolnavilor săi în 


funcţie de tema lor astrală“, îngrijindu-i conform dorinţei 
astrelor. 


43 liturghie: în antichitatea greacă, spectacolul, sărbătoarea publică 
organizată pentru toţi cei din cetate, de locuitorii bogaţi ai cetăţii (n.red.) 
+ Reprezentarea simbolică a poziţiei astrelor în momentul naşterii unei 
persoane. (n.tr.) 

Astrologii (denumiți cu un nume generic — uneori 
„Chaldeeni', alteori „matematicieni“) erau consultaţi în 
mod obişnuit asupra tuturor speranţelor, chiar şi asupra 
celor care sunt mai greu de mărturisit: moartea unui 
părinte a cărui moştenire era aşteptată, a unei soţii ori a 
unui soţ stânjenitor, succesul unei conjuraţii sau, la fel de 
bine, o banală întreprindere comercială. Autoritatea impe- 
rială se simţea ameninţată, pe bună dreptate. Drept urma- 
re, li s-a impus astrologilor să nu mai acorde nici o consul- 
taţie secretă. Cum câţiva dintre ei au trecut peste această 
interdicţie, unii au fost aruncaţi de pe stânca tarpeană sau 
bătuţi cu vergile şi decapitaţi. Totuşi, aceasta nu i-a împie- 
dicat pe cei mai ambiţioşi să facă cercetări clandestine 
asupra destinelor celor din familia imperială şi să le cal- 
culeze ceasul morţii. Astrologii josnici nu se dădeau înapoi 
din faţa nici unei piedici pentru ca profeţiile lor să fie veri- 
ficate, mulţi vindeau clienţilor lor filtre“ sau otrăvuri. 

Mormintele romane au dezvăluit uneori, când au fost 
deschise, figurine de ghips ciudate sau table pe care sunt 
înscrise formule magice. Acestea sunt urme ale practicilor 
magice. Se cerea divinităţilor, mai ales lui Hecate, Diana 
Infernului, îndeplinirea unei dorinţe criminale, moartea 
unui rival periculos sau a unui jocheu prea adesea victori- 
os în cursele desfăşurate la circ. Mesajul, mâzgălit pe o 
bucată de plumb sau pe un ciob de ţiglă, era îngropat 
într-un mormânt, pentru ca el să ajungă mult mai uşor în 
împărăţia morţilor. Otrăvitoare, vrăjitoare, astrologi, şarla- 
tani de toate felurile, servitori promiscui ai divinităţilor ori- 
entale constituiau fondul sordid şi pitoresc al societăţii 
romane în perioada Imperiului. Nu este surprinzător faptul 
că magistraţii şi împărații se dovedeau neîncrezători în 


45 Aici, băutură magică menită să inspire dragostea în sufletul celui care 
o bea ( n.tr.). 

faţa a tot ce venea din Asia. Creştinismul, la începuturile 
sale, a întâmpinat o neîncredere legitimă: nu propovăduia, 
de asemenea, şi el o doctrină a vieţii eterne, practici de 
renunțare, abstinenţă şi venirea teribilă a unui Mesia, în 
fața căruia se vor nărui împărăţiile? Aceleaşi credinţe 
răspândite peste tot însufleţeau prea multe dintre diverse- 
le secte ca să nu existe tentaţia de a le confunda între ele. 

Cei mai nobili şi mai cultivați dintre romani nu erau la 
adăpost de superstiţiile acelor vremuri, dar ei nu reţineau 
decât elementele superficiale şi cele care se armonizau cu 
învăţămintele filosofice. Credinţa în astrologie se confun- 
da cu credinţa în existenţa unei Providenţe ale cărei legi 
guvernau lumea. Influenţa atribuită astrelor nu era, prin 
urmare, decât mecanismul acestei intervenţii divine. În 
acest fel explica Tacitus, uneori, încercările la care a fost 
supus Imperiul printr-o autentică predestinare care îi 
aducea irezistibil la putere pe unii oameni şi care, la un 
moment dat, îi condamna la o cădere sigură. Se credea în 
noroc (Fortuna), aşa cum se crezuse şi în timpurile 
monarhiilor elenistice. Revoluţiile, pronunciamentum-urile 
militare demonstrau periodic că divinitatea se juca cu 
predicțiile, ea chema oameni simpli pentru a le conferi 
imperium şi îl retrăgea apoi după bunul său plac. Sclavii 
ajungeau favoriţi ai principilor şi acumulau, în câţiva ani, 
bogății fabuloase. Fiecare îşi zicea, în ceea ce-l privea, că 
şansa poate să-i surâdă şi lui într-o zi. Fără îndoială că nu 
aspirau la imperium, dar toţi aşteptau evenimente care le 
puteau transforma soarta: poporul de rând de la Roma 
juca cu plăcere. Combinații reuşite la jocuri, pariurile 
câştigătoare puse pe un atelaj la curse, pe un gladiator la 
circ — toate erau o sursă eternă de speranţă. Binevoitoare, 
puterea oferea pâinea, uleiul şi vinul. Patronii distribuiau 
clienţilor lor acele sportulae care completau hrana de zi cu 

zi. Restul îl făceau zeii. Aşa încât se putea observa în 
Forum o gloată trândavă, ascultând vorbele avocaţilor, 
mergând în urma cortegiilor, oameni petrecându-şi vre- 
mea lungiţi la soare sau la umbră, în funcţie de anotimp şi 
jucând, pe tablele trasate chiar pe dale, tot felul de jocuri. 
Aceasta era plebea romană, decăzută, ale cărei plăceri 
erau plătite de truda provincialilor şi ale cărei zile treceau 
în eterna aşteptare a ceva nou, spectaculos. 


CONCLUZIE 


Spectacolul oferit de către plebea romană, la sfârşitul 
Imperiului, a incitat adesea pe istorici să pretindă că Roma 
şi-a aflat pieirea datorită viciilor sale. În realitate, nu tre- 
buie să ne lăsăm înşelaţi de această imagine. Roma nu 
reprezenta decât o mică parte a Imperiului şi viaţa cotidi- 
ană se desfăşura după ritmurile şi după legile proprii. În 
alte părţi, de exemplu, jocurile erau mai puţin frecvente, 
distribuțiile gratuite de hrană erau mult mai rare: doar 
magistraţii locali celebrau instalarea lor în funcţie printr-o 
asemenea dărnicie. Generozitatea lor nu putea asigura 
traiul concetăţenilor pe întreg parcursul anului. Trândăvia 
plebei era un flagel al capitalei, dar, chiar şi aşa, nu se 
cade să exagerăm gravitatea lui. Am amintit deja faptul că, 
sub portice şi de-a lungul străzilor, se desfăşura o activi- 
tate comercială intensă. La Roma, micile meserii erau cel 
puţin tot atât de profitabile ca şi la Pompei. În jurul oraşului 
se întindea o centură largă de grădini de zarzavaturi, ale 
căror produse se vindeau în fiecare zi în piaţă. La fel ca 
şi în Roma secolului al XIX-lea, ţăranii din castelli aduceau 
vinul şi fructele produse de ei. Trândăvia nu era, ca 
urmare a acestui fapt, decât relativă. Cel mult putem afir- 
ma că, pentru cetăţeanul din Roma, nevoia de a munci era 
mai puţin imperativă decât în provincii şi în municipii, 
mulțumită generozităţii imperiale şi frecvenţei cu care 
aveau loc jocurile. 

Cu toate acestea, este cert că Roma a fost, pentru 
întregul Imperiu, un ideal şi un model. Atunci când Bizanțul 
va deveni capitală a Imperiului roman de Răsărit, împărații 
vor încerca să realizeze condiţii de viaţă identice acelora 
din capitala italică. Noua capitală a fost dotată cu ape- 

ducte, circuri, au înmulţit jocurile şi distribuțiile de hrană. 
De altfel, în întreg Imperiul, marii seniori locali imitau exem- 
plul Romei, pe măsura mijloacelor de care dispuneau. 

Asemenea aristocraților din Roma, marii proprietari 
provinciali au luat obiceiul de a-şi înfrumuseţa locuinţele 
construind mari villae, demne să rivalizeze cu cele din 
ltalia. Poetul Ausonius a dovedit, prin descrierile sale 
referitoare la râurile Moselle sau Garonne, că în Galia se- 
colului al IV-lea se înmulţiseră marile villae domeniale, în 
care viața, esenţial agrară, abandonase orice urmă de 
rusticitate. Descoperirile arheologice au confirmat această 
descriere. Peste tot — în Provence, în Aquitania, în 
Renania, în Marea Britanie, ca şi în Africa sau în Spania 
— s-au descoperit multe astfel de villae aristocratice, cu 
mari mozaicuri, cu porticuri care duc înspre terase, cu săli 
termale, cu hypocaustul lor, dar şi cu propriile lor teascuri 
pentru struguri şi cu propriile cuptoare. Atunci când bar- 
barii au devenit stăpânii locurilor, ei s-au mărginit, adesea, 
să-i înlocuiască pe proprietarii romani, continuând 
exploatarea vechilor domenii. Formele vieţii cotidiene au 
fost destul de stabile pentru a se impune chiar şi cucerito- 
rilor inculţi, constatându-se o continuitate remarcabilă. 
Este de remarcat faptul că una dintre componentele cele 
mai importante ale sufletului roman, sentimentul că trăirea 
adevărată nu înfloreşte decât în abundența unei existenţe 
rustice, este aceea care s-a păstrat cel mai mult şi care a 
contribuit la menţinerea şi chiar la salvarea spiritului 
„romanităţii“. Probabil că acesta a reuşit să persiste, în 
ciuda tuturor distrugerilor şi masacrelor, atât prin inter- 
mediul acelor villae, cât şi al oraşelor. 


+ 

La încheierea acestei prezentări a vieţii private 
romane suntem în măsură să răspundem mai bine la 
întrebarea pe care ne-am pus-o la început: Roma nu are 
motiv să roşească pentru moravurile ei. Fără îndoială că 
nu lipsesc exemplele de corupţie. Fără îndoială că romanii 
şi-au abandonat, de fapt, divinităţile, cu multă vreme 
înainte ca templele să fie închise şi condamnate la ruină 
de răspândirea creştinismului. În acest sens, putem spune 
că ei s-au dovedit necredincioşi neamului şi tradiţiilor lor. 
Dar ne-am înşela dacă am vedea în viaţa romanilor doar 
desfrânare, chefuri, cruzime şi trândăvie, fără un alt ideal 
decât acela de a-şi asigura mai bine plăcerile deşarte. 
Asemenea oamenilor din toate timpurile, romanii au 
cunoscut şi practicat alternativ virtutea şi viciul. Poate că 
tocmai exigenţele înalte ale moralei lor tradiţionale sunt 
responsabile de reputaţia proastă pe care şi-au făcut-o. 
Noi, care le putem vedea umbrele mişcându-se printre 
ruinele oraşelor campaniene, pe dalele uzate ale 
Forumului şi care putem cântări mărturiile istoricilor 
romani, ale poeţilor şi ale filosofilor lor, avem dreptul să nu 
le refuzăm stima noastră. 

